Midhiya3dhuvahuge thereygai 10 million hisaa customerun vanee...\nވިޔަފާރި - އެމްއައިބީގެ ހިއްސާ ވިއްކުން\nމިދިޔަ ތިން ދުވަހުގެ ތެރޭގައި 10 މިލިއަން ހިއްސާ ކަސްޓަމަރުން ވަނީ ގަނެފައި: އެމްއައިބީ\n244 މިލިއަން ރުފިޔާގެ ހިއްސާ އާންމުންނަށް ވިއްކުމަށް ވަނީ ހުށަހަޅާފައި\nކަލެކްޝަން ސެންޓަރު ހުޅުވީ އާންމުންނަށް ފަސޭހަކަމާއެކު ހިއްސާ ގަނެވޭނެ މަގު ފަހިކޮށްދިނުމަށް\nހިއްސާ ގަތުމުގެ އެންމެ ފަހު ތާރީހަކީ 18 ސެޕްޓެމްބަރު\nކ. މާލެ 31 ޖުލައި 2019 | ބުދަ 15:09 4,427\nބޭންކުގެ ހިއްސާ ވިއްކުމަށް ހުޅުވާފައިވާ ކަލެކްޝަން ސެންޓަރު - މޯލްޑިވްސް އިސްލާމިކް ބޭންކް\nމިދިޔަ ތިން ދުވަހުގެ ތެރޭގައި 10 މިލިއަން ހިއްސާ ކަސްޓަމަރުން ގަނެފައިވާ ކަމަށް މޯލްޑިވްސް އިސްލާމިކް ބޭންކުން ބުނެފިއެވެ.\nއެމްއައިބީ އިން ބުނީ ހިއްސާ ވިއްކާލުމަށް ހުޅުވާލި ފުރުސަތުގައި އާންމުންގެ ފަރާތުން ވަރަށް ބޮޑު ތަރުހީބެއް ލިބިފައިވާ ކަމަށާއި ވަރަށް ގިނަ ފަރާތްތަކުން އިންފިނިޓީ ޕޯޓަލް މެދުވެރިކޮށް ހިއްސާ ގަނެފައިވާ ކަމަށެވެ.\nއެ ބޭންކުން ވަނީ ހިއްސާ ވިއްކުމަށް އަންގާރަ ދުވަހު މ. ފާމުދޭރިގޭގައި ކަލެކްޝަން ސެންޓަރެއް ހުޅުވާފައެވެ. އެމްއައިބީ އިން ބުނީ ކަލެކްޝަން ސެންޓަރު ހުޅުވީ އާންމުންނަށް ފަސޭހަކަމާއެކު ހިއްސާ ގަނެވޭނެ މަގު ފަހިކޮށްދިނުމުގެ ގޮތުން ކަމަށެވެ. މި ކަލެކްޝަން ސެންޓަރު ހުޅުވާފައި ހުންނާނީ ހުކުރު ދުވަސް ފިޔަވާ ކޮންމެ ދުވަހެއްގެ ހެދުނު 09:00 އަކުން ރޭގަނޑު 10:00 އަކަށެވެ.\nއެމްއައިބީ ޕަބްލިކް ކުންފުންޏަކަށް ބަދަލުކޮށް މޯލްޑިވްސް ސްޓޮކް އެކްސްޗޭންޖުގައި ރަޖިސްޓްރީ ކުރުމަށް ފަހު 244 މިލިއަން ރުފިޔާގެ ހިއްސާ އާންމުންނަށް ވިއްކުމަށް ވަނީ ހުށައަޅާފައެވެ. މި ހިއްސާގެ ތެރޭގައި ހިމެނެނީ މޯލްޑިވްސް އިސްލާމިކް ބެންކުގެ 4.5 މިލިއަން ހިއްސާ (157 މިލިއަން ރުފިޔާގެ ހިއްސާ)، އިސްލާމިކް ކޯޕަރޭޝަން އޮފް ދަ ޑިވެލޮޕްމެންޓް އޮފް ޕްރައިވެޓް ސެކްޓަރގެ 2.4 މިލިއަން ހިއްސާ (87 މިލިއަން ރުފިޔާގެ ހިއްސާ) އަދި ޖުމްލަ އާއްމު ހިއްސާގެ ގޮތުން 6،975،000 (ހަ މިލިޔަން ނުވަލައްކަ ހަތްދިހަ ފަސް ހާސް) ހިއްސާއެވެ. މިއީ ބޭންކުގެ ޖުމްލަ ހިއްސާގެ 31 އިންސައްތައެވެ.\nއެމްއައިބީގެ ހިއްސާއެއް ވިއްކުމަށް ހަމަޖެހިފައިވަނީ 35 ރުފިޔާއަށެވެ. ކޮންމެ ފަރާތަކަށް ވެސް އެންމެ ފުރަތަމަ ގަނެވޭނީ 700 ރުފިޔާގެ 20 ހިއްސާއެވެ. މިއަދަދު އިތުރުކުރަން ބޭނުންނަމަ 10 ހިއްސާގެ ރޭޓުން ބޭނުން އަދަދަކަށް އިތުރު ކުރެވޭނެއެވެ.\nއެމްއައިބީގެ ހިއްސާ ވިއްކުން އެކަށައަޅާ، ކުރިއަށް ގެންދިއުމަށް ހަމަޖެހިފައިވަނީ އެންޑީބީއައިބީގެ ބައިނަލްއަގްވާމީ މާލީ ތަޖުރިބާކާރުންގެ އެހީއާއެކު "ޝާހް ހުސައިން އެންޑް ކޯ"ގެ ގާނޫނީ ލަފާގެ މަތިން، އޮޑިޓް ފަރމެއްގެ ހައިސިއްޔަތުން ކޭޕީއެމްޖީ ދަށުންނެވެ.\nއިންފިނިޓީ ޕޯޓަލްގެ އިތުރުން އެމްއައިބީގެ ގޮފިތަކުން، ބީއެމްއެލް އޮންލައިން ބޭންކިން، ދިރާގު ޕޭ އަދި އުރީދޫ އެމް ފައިސާ މެދުވެރިކޮށް ހިއްސާ ގަނެވޭނެއެވެ.\nއެމްއައިބީގެ ހިއްސާ ގަތުމުގެ އެންމެ ފަހު ތާރީހަކީ 18 ސެޕްޓެމްބަރު 2019 އެވެ.


Farudhunge Kuri Erumaai, Tharahgeege Maigandu Asaasakee Ilmu- Hukuru Khuthubaa ފަރުދުންގެ ކުރިއެރުމާއި، ތަރައްޤީގެ މައިގަނޑު އަސާސަކީ ޢިލްމު- ހުކުރު ޚުޠުބާ – Huvadhoo News Farudhunge Kuri Erumaai, Tharahgeege Maigandu Asaasakee Ilmu- Hukuru Khuthubaa Huvadhoo News\nފަރުދުންގެ ކުރިއެރުމާއި، ތަރައްޤީގެ މައިގަނޑު އަސާސަކީ ޢިލްމު- ހުކުރު ޚުޠުބާ\nފަރުދުންގެ ކުރިއެރުމާއި، ދުނިޔެވީ ތަރައްގީގެ މައިގަނޑު އެއް އަސާސަކީ ވިސްނާ ފިކުރުކުރުން އަދި ޢިލްމު، ކަމަށްބުނުމާއިއެކު، ޢިލްމު އުނގެނުމާއި، ވިސްނާ ފިކުރުކުރުމުގެ މުހިންމުކަމުގެ މައްޗަށް މިއަދުގެ ހުކުރު ޙުތުބާގައި ނަސޭހަތްތެރިވެފައި ވެއެވެ.\nވިސްނާ ފިކުރުކުރުމަކީ އިސްލާމްދީން ނުހަނު ބޮޑަށް ބާރުއަޅާ ކަމެއްކަމުގައި ޚުޠުބާގައި ބުނެއެވެ.\n“އަދި ތިމަން ރަސްކަލާނގެ، ކަލޭގެފާނަށް ޤުރުއާން ބާއްވައިލެއްވީ، އެއުރެންނަށް ބާއްވައިލެއްވި ތަކެތި މީސްތަކުންނަށް ކަލޭގެފާނު ބަޔާންކޮށް ދެއްވުމަށްޓަކައެވެ. އަދި އެއުރެން ފިކުރު ކުރުމަށްޓަކައެވެ.” މާތްﷲގެ ވަހީ ބަސްފުޅެއްގެ މާނައިގައިވެއެވެ.\nއިންސާނާ ޙަލްޤު ކުރެއްވި ގޮތާއި، އިންސާނާއިއެކު މި ކައުނުގައި އަދި ކާއިނާތުގައި ލައްވާފައިވާ ތަކެއްޗާއި މެދު ފިކުރުކުރެއްވުމަށް އެންގެވި ޙުތުބާގައި ބުނެފައި ވެއެވެ. މާތްﷲ ޙަލްޤުކުރެއްވި ތަކެއްޗާމެދު ވިސްނާ ފިކުރުކުރުމަކީ އެކަލާނގެ މަތިވެރިކަން އިންސާނުންގެ ކިބައިގައި ބިންވަޅުނަގާނެ ކަމެކެވެ. އަދި ވިސްނާ ފިކުރު ކުރުމަކީ، އެކަލާންގެ އާއި އަޅުތަކުންނާއި ދެމެދުގައިވާ ގުޅުން ބަދަހިވެސް ވެގެންދާ ކަމެއްކަމުގައި ޚުޠުބާގައި ބުނެއެވެ.\nތަރައްޤީއާއި ތަމައްދުންގެ އިންޖީނަކީ ވެސް ކަންކަމާ މެދު ވިސްނާ ފިކުރުންކުރުން ކަމުގައި ޙުތުބާގައިވެއެވެ. އެގޮތުން ގައުމުތައް އިލްމާ ނުލައި ކުރިއަރައި ނުދާކަން ކުރިއަރާފައިވާ ޤައުމުތަކަށް ނަޒަރު ހިންގާލުމުން އެނގިގެންދާނެކަމަށް ވެސް ބުނެފައިވެއެވެ.\nއިންސާނާއަށް ފާއިދާކުރަނިވި އިލްމަކުން މެނުވީ ކުރިއަރައި ކުރިމަގު އުޖާލާ ނުވާނެކަމަށް ވެސް ޙުތުބާގައިވެއެވެ. އަދި މުސްތަޤުބަލު އުޖާލާކުރުމަށް ބޭނުންނަމަވެސް ހިފަންވީ އިލްމުގައިކަމުގައި ޚުޠުބާގައި ބުނެވިފައި ވެއެވެ.\nއިސްލާމީ ޢުންމަތުގެ ޢިލްމުވެރިންނަށް ބަލާއިރު، އޭގެތެރެއިން ގިނަ ބޭކަލުންނަކީ ޢިލްމަށްޓަކައި ދިރިއުޅުމުގެ ޒަރޫރީކަންކަން ވެސް ދޫކޮށްލެއްވި ބޭކަލުންނެވެ. އަދި ނަފްސުގެ ބޭނުންތައް އެއްފަރާތްކޮށް ޢިލްމަށްޓަކައި ވަގުތު ހުސްކުރެއްވި ބޭކަލުންގެ ތެރޭގައި އެބޭކަލުން ހިމެނޭކަމުގައި ޚުޠުބާގައި ބުނެއެވެ.\n“އަހަރެންގެ ތައުލީމީ ހަޔާތުގައި އަހުރެންނާ ނުހަނު ބޮޑެތި ދަތިތަކަކާއި އުނދަގޫތައް ކުރިމަތިވިއެވެ. ޢިލްމަށްޓަކައި އަހުރެން އެކަންކަން ތަޙައްމަލު ކުރުމުގެ ނަތީޖާއެއްގެ ގޮތުން އެކަންކަން އަހުރެންނަށްވީ މާމުޔަށްވުރެ ފޮނި އެއްޗަކަށެވެ.” އިބްނު ޖައުޒީ (ރަޙިމަހުﷲ) ވިދާޅުވެފައިވެއެވެ.\nއިސްލާމްދީން ގޮވާލަނީ ހަމައެކަނި އިލްމު އުނގެނި އިލްމުވެރީންގެ ދަރަޖަ މަތިވެރިކުރާކަަށް ނޫނެވެ. މީގެ އިތުރަށް ތަފާތު ފަންނުތަކުން ކުރިއަރައިގެން ދިޔުމަށް އިސްލާމްދީން ބާރުއަޅައެވެ.\nމާތް ﷲ ވަހީ ކުރައްވާފައިވާ ބަސްފުޅެއްގެ މާނައިގައިވެއެވެ.\nޔަގީންކުރާ ބަޔަކަށް ބިމުގައި (ކުޅަދުންވަންތަކަމުގެ) ހެކިތަކެއްވެއެވެ. އަދި ތިޔަބައިމީހުންގެ އަމިއްލަ ނަފްސުތަކުގައި ވެސް މެއެވެ. ފަހެ، ތިޔަބައިމީހުން، ވިސްނައިނުބަލަނީ ހެއްޔެވެ؟\nއެއްވެސް ޤައުމަކަށް ޢިލްމާއި ނުލައި ކުރިއަރައި ތަރައްޤީއެއް ނުވެވޭނެއެވެ. ވިސްނައި ފިކުރު ކުރުމުގެ އިންޖީނަކީ ޢިލްމެވެ. ފައިދާ ކުރަނިވި ޢިލްމުން މެނުވީ ކުރިމަގު އުޖާލާއެއް ނުވާނެއެވެ. މުސްތަޤުބަލު އަމާނެއް ނުވާނެއެވެ. އިސްލާމްދީން ގޮވައިލަނީ ޢިލްމު އުނގެނުމަށެވެ.


Praimary Akee Mdpge Dhirun, Adhi Gondi Gehlumah Hulhuvey Dhoreh!\n18 ޖެނުއަރީ 20194ކޮމެންޓް\nޕްރައިމަރީ އަކީ އެމްޑީޕީގެ ދިރުން، އަދި މަޖިލީހުގެ ގޮނޑި ގެއްލުމަށް ހުޅުވޭ ދޮރެއް!\nއެމްޑީޕީ ހިންގަން ފެށި ފަހުން މިހާތަނަށް ވަނީ ރާއްޖޭގައި ރައްޔިތުންގެ މަޖިލީހަށް މެމްބަރުން ހޮވުމަށް ދެ ފަހަރަށް އިންތިހާބު ބާއްވާފައެވެ. އެ ދެ ފަހަރުވެސް އެމްޑީޕީން މަޖިލީސް އިންތިހާބަށް ނުކުތީ ޕްރައިމަރީ ބާއްވައިގެން އެ ޕްރައިމަރީން ދެއްކި މީހުން ގޮވައިގެންނެވެ. އެކަމުން ލިބުނު ތަޖުރިބާއަކީ ކޮބައިކަން އެމްޑީޕީއަށް ވަރަށް ސާފުވާނެކަމަށް ފެނެއެވެ. އެ ދެ ފަހަރުގެ ތަޖުރިބާ އާ އެކު ތިން ވަނަ އިންތިހާބަކަށް ޕާޓީން ތަމްސީލް ކުރާނެ ކެންޑިޑޭޓުން ހޮވުމަށް މިއަދު ޕްރައިމަރީ ބާއްވާއިރު އުފެދޭ ސުވާލަކީ މިދިޔަ ދެ ފަހަރުގެ ތަޖުރިބާގެ އަލީގައި ޕްރައިމަރީގެ ސަބަބުން އެމްޑީޕީއަށް ލިބޭނީ ކިހާވަރެއްގެ ފައިދާއެއްތޯ އެވެ. އަދި ޑިމޮކްރަސީ ހަރުދަނާކުރުމަށް އެޅިގެންދާނީ ކިހާ މުހިންމު ފިޔަވަޅެއްތޯ އެވެ.\nޕްރައިމަރީ: ޕާޓީ ކުރިލާ ހެދުމަށް ދެވޭ ފެނެއް\n" ދެ އިންތިހާބުގެ ތަޖުރިބާއަށް ބަލާއިރު އެމްޑީޕީ ޕްރައިމަރީން ދެކަމެއް އެބަ ފާހަގަވޭ. އެއްކަމަކީ ޕްރައިމަރީގެ ސަބަބުން ޕާޓީއަށް ދިރުން އެބަ ލިބޭ. ދިރުން ލިބެނީ މަތީ މަޖިލީހަށް ވާދަކުރުމުގެ އުއްމީދުގައި އުޅޭ މެމްބަރުންނަށް ޔަގީންވާ އެއްކަމަކީ ޕްރައިމަރީގައި ވާދަކުރެވޭނެކަން. އަދި ޕްރައިމަރީގެ ނަތީޖާއިން ކެންޑީޑޭޓަކުން ކަނޑައަޅާކަން. އެހެން އޮތުމުން އެންމެ އާދައިގެ މެމްބަރަކަށް ވެސް ވިސްނިފައި މި އޮންނަނީ ޕާޓީގެ ލީޑަ ޝިޕުގެ ރުހުންނުލިބުނަސް ޓީކެޓް ލިބޭނޭކަން. އަދި ތަބަކަކަން ލާފައި ޓިކެޓް ނުދޭތީ ޓިކެޓް ލިބުމުގެ ދޮރު ހުޅުވިފައި އޮންނަކަން. މިއީ ވަރަށް ބޮޑަށް ޕާޓީއަށް ދިރުން ގެނެސްދޭކަމެއް،" ފާއިތުވި 10 އަހަރު ތެރޭގައި ރައްޔިތުންގެ މަޖިލީހަށް މެމްބަރުން ހޮވުމަށް ބޭއްވި އާންމު އިންތިހާބުގައި އެމްޑީޕީގެ ފަރާތުން ނ. އަތޮޅުގައި ހަރަކާތްތެރިވެފައިވާ އަދި މިހާރުވެސް އެމްޑީޕީގެ ހަރަކާތްތަކުގައި އިސްވެ ހަރަކާތްތެރިވާ ބޭފުޅަކު ވިދާޅުވި އެވެ.\nއޭނާ ވިދާޅުވީ އެމްޑީޕީގައި ކުރިލައި ހެދިގަތުމަށް އޮތް އެންމެ ބޮޑު މަގަކީ ވެސް ޕްރައިމަރީ ކަމަށާއި އެކަމުގެ ސަބަބުން ޕާޓީއަށް މެމްބަރުން އިތުރުވެ ޕާޓީގެ ކުރިމަގު ފެންނަމުންދާކަމަށެވެ. ނަމަވެސް އޭނާ ފާހަގަ ކުރެއްވިގޮތުގައި ޕްރައިމަރީގެ ސަބަބުން ލިބޭ ފައިދާއާ އަޅާ ކިޔާއިރު ޕާޓީއަށް ލިބޭ ގެއްލުން ވަކިން ކުޑައެއް ނޫނެވެ.\n" ޕްރައިމަރީއަކީ ވަރަށް ފައިދާ ހުރި ސިޔާސީ ހަރަކާތެއް. އެ ހަރަކާތް އޮންނާނެކަން ޔަގީންވާތީ ޕާޓީގައި ތިބޭ ބަޔަކު ވެސް އަދި ޕާޓީއަށް ވަންނަ ބަޔަކު ވެސް އެބައުޅޭ. ނަމަވެސް ސިޔާސީ ޕާޓީއެއްގެ އެންމެ މަތީ އަމާޒަކަށްވާންވާނީ އިންތިހާބުތަކުން މޮޅުވުން. އެގޮތުން ރައްޔިތުންގެ މަޖިލީހުގެ އިންތިހާބުގައި އެންމެ ގިނަ ގޮނޑި ހޯދުން. އެކަން ނުކުރެވޭ ފޯމިއުލާއަކީ ޕާޓީއަށް އޮތް އެންމެ ރަނގަޅު ގޮތެއް ނޫން،" ނަން ހާމަކުރަން ބޭނުންނުވާ، ޕޮލިޓިކަލް ސައިންސްއިން މަތީތައުލީމް ހާސިލްކުރައްވާފައިވާ ތަޖުރިބާކާރު ވިދާޅުވި އެވެ.\nއޭނާ ވިދާޅުވީ ވީހާ ގިނަ ބަޔަކު ބައިވެރިކޮށްގެން ހިންގޭ ސިޔާސީ ހަރަކާތަކީ އެންމެ ރަނގަޅު ހަރަކާތްކަމަށާއި ނަމަވެސް ރާއްޖޭގައި ކަންކަން ހިންގަންޖެހޭނީ ރާއްޖޭގެ ހާލަތަށް ފެތޭގޮތަށް އަދި ޑިމޮކްރެޓިކް ސިފަ އެންމެ އަވަހަށް ގެނެވޭނެ މަގަކުން ކަމަށެވެ. އެގޮތުން އެމްޑީޕީން މިހާރު ބާއްވަމުން އަންނަ ޕްރައިމަރީއަކީ ރަނގަޅު ހަރަކާތެއް ކަމަށާއި ނަމަވެސް އެހަރަކާތުން އެމްޑީޕީ ބޭނުންވާ މަންޒިލް ހާސިލްވަމުންދާ މިންވަރު އެ ޕާޓީން ވަޒަންކުރަންޖެހޭނޭކަމަށެވެ.\nޕްރައިމަރީއަށް ފަހު ނުކުންނަ މައްސަލަތައް ހައްލުކުރާނެ ގޮތެއް ނެތް\n"ފެންނަމުން މިދަނީ ޕްރައިމަރީ ނިމިގެން ވާދަކުރާ ކެންޑޭޓުންގެ މެދުގައި ނުތަނަވަސްކަން ބޮޑުކަން. ނަތީޖާއެއްގެ ގޮތުން ޕްރައިމަރީ ކާމިޔާބުކުރާ ކެންޑިޑޭޓުގެ ފަހަތަކަށް ބަލިވާ ކެންޑިޑޭޓުން ތަރުތީބުވެގެންނުދޭ. ކާމިޔާބުކުރާ ކެންޑިޑޭޓުގެ ފަހަތަށް ތަރުތީބުނުވާ ތަނުގައި ސީދާ ދެކޮޅަށް މަސައްކަތްކުރާ މަންޒަރު ވަނީ ފެނިފައި. އެކަމުގެ ސަބަބުން އެތަކެއް ގޮނޑި އެބަހުރި އެމްޑީޕީއަށް ގެއްލިފައި،" ކުރިން ވާހަކަ ދެއްކި ތަޖުރިބާކާރު ވިދާޅުވިއެވެ.\nތަޖުރިބާކާރު ވިދާޅުވީ އެގޮތަށް އެކަން ހިނގާ ނަމަ އެއީ ޕާޓީއެއްގެ ހައިސިއްޔަތަށް ބަލައިރު ޕާޓީއަށް ލިބޭ ފައިދާއެއްގެގޮތުގައި ނުބެލެވޭނެކަމަށާއި އެހެންކަމުން އެކަންކަން ބަދަލުކުރަންޖެހޭކަމަށެވެ. އޭނާ ވަނީ ދެ ވަނަ ،މައްސަލައެއް ވެސް ފެންމަތިކޮށްފައެވެ.\n"ޕްރައިމަރީ އަކީ ޕާޓީގެ ކުރިއެރުންކަމަށް ބަލާއިރު އިތުރު މައްސަލައެއް ވެސް އެބަފެނޭ. އެގޮތުން ޕްރައިމަރީގައި ވާދަކޮށްލަން ވެގެން ހަމަ ކުއްލިއަކަށް ޕާޓީއަށް ވަދެލައިގެން އެބަ އުޅޭ. ހަމަ އެގޮތުން ޕްރައިމަރީގައި ވޯޓްލުމަށްޓަކައި ކުއްލިއަކަށް ޕާޓީއަށް އެބަ ވައްދާ ވަރަށް ގިނަ މެމްބަރުން. ނަތީޖާއަކަށްވެގެންދަނީ ޕާޓީގެ ސިޔާސީ ހަރަކާތްތަކުގައި ގިނަ ދުވަހު އުޅޭ މީހުންނަށް ހުޅުވެން ޖެހޭ ދޮރު ބަންދުވުން. އަނެއްކާ މިހާރުގެ ހާލަތަށް ބަލާއިރު އެހެން ޕާޓީތަކުގެ މީހުންވެސް ވަރަށް ގިނަ އިން ޕްރައިމަރީގައި ވޯޓްލުމުގެ މަގުސަދުގައި ޕާޓީއަށް އެބަ ވަދޭ. އެހެންވެ ޕާޓީއަށް ވަފާތެރެ ނޫން މީހާއަށް ވެސް ޓިކެޓް ލިބުމުގެ ފުރުސަތު އެބަ އޮތް. މިއީ ވެސް ޑިމޮކްރަސީގެ ޅަފަތުގައި އެހާ ރަނގަޅުގޮތެއްކަމަށް ނުފެނޭ،" އޭނާ ވިދާޅުވިއެވެ.\nތަޖުރިބާކާރު އެ ފާހަގަކުރި ކަންކަމަކީ މިހާރުވެސް އެމްޑީޕީ ތެރެއިން ފެންނަމުންދާ އަދި ހިނގަމުންދާ ކަމެކެވެ. އެކަމުގެ ނުތަނަވަސްކަން އެމްޑީޕީއަށްޓަކައި މަސައްކަތްކުރި އެތައް ބަޔަކު އެބަހުއްޓެވެ. އަދި އެކަމުގެ ޝަކުވާ އެމްޑީޕީގެ ލީޑަ ޝިޕާ ހަމައަށް ވެސްވަނީ ގެން ގޮސްފައެވެ.\n"މިސާލަކަށް ނަގަމާ ހދ. އަތޮޅުގެ ދާއިރާއެއް. ފަސް ދާއިރާ ހިމެނޭ އެ އަތޮޅުގެ ގޮނޑިއަކަށް ވާދަކުރަން އުޅުނު ބޭފުޅަކު އެންމެ ފަހު ވަގުތާ ޖެހެން ދެން ވެސް ވިދާޅުވަމުން އައީ ޕާޓީއަށް ސޮއިނުކުރާނެވާހަކަ. އިންތިހާބު ކާމިޔާބުވީމަ ނޫނީ ޕާޓީއަށް ސޮއިނުކުރާނަމޭ. ނަމަވެސް ޕްރައިމަރީގައި ވާދަކުރަން ދީފައިވާ މުއްދަތު ހަމަވާން 24 ގަޑިއިރަށްވީފަހުން ސޮއިކުރީ. މިއަދުގެ ޕްރައިމަރީގައި އޭނާ ވާދަކުރޭ. މީގެ ކުރިން އެ ބޭފުޅަކު އުޅޭކަމެއް ދާއިރާގެ މީހުންގެ އިތުރުން ޕާޓީއަށް ވެސް ނޭނގޭ. މިހުރީ ކަންކަން ހުރި ގޮތް،" މައްސަލަހަށްޓަކައި ނަން ޖަހަން ބޭނުންނުވާ، ހދ. ދާއިރާއެއްގެ ނައިބު ރައީސް އަކު ވިދާޅުވިއެވެ.\nއޭނާ ވިދާޅުވީ މަޖިލިސް އިންތިހާބުގެ ޓިކެޓް ހޯދުމަށް އެކަނި ޕާޓީއަށް ވަންނަ ނަމަ ޕާޓީގައި އިހުލާސްތެރިކަމާއެކު ގިނަ ދުވަހުގެ އުޅުމުގެ އެއްވެސް ބޭނުމެއް ނެތްކަމަށެވެ.\n"ޕްރައިމަރީގައި ވާދަކުރުމާއި ޕާޓީގެ އެތެރޭގެ އިންތިހާބުތަކުގައި ވޯޓްދިނުމުގެ ހައްގު ދިނުމުގައި މިހާރަށްވުރެ ހަރުދަނާ އުސޫލެއް އެބަ ގެންގުޅެންޖެހޭ. މިސާލަކަށް ބަލަމާ މިގައުމުގައި ބާއްވާ އިންތިހާބުތަކުގައި ވެސް ވޯޓްލުމުގެ ހައްގާއި އިންތިހާބުގައި ވާދަކުރުމުގެ ފުރުސަތު ލިބޭގޮތް. އެއީ ވެސް ޕާޓީ ތެރޭގައި ބާއްވާ އިންތިހާބުތަކުގައި އަމަލުކުރެވިދާނެގޮތެއް. މިސާލަކަށް ޕާޓީއަށް ހަމަ ވަނުމާއެކު އެތެރޭގެ އިންތިހާބުތަކުގައި ވޯޓްލުމުގެ ހައްގެއް ދޭކަން ނުޖެހޭ. އެ އުސޫލުން އެތެރޭގެ އިންތިހާބުތަކުގައި ވެސް ވާދަކުރުމުގެ ފުރުސަތު ލިބެންޖެހޭނީ ކޮންމެވެސް ޝަރުތުތަކެއް ހަމަވާ މީހާއަށް. ހަމަ ޕާޓީއަށް ސޮއިކޮށްފައި އަނެއް ދުވަހު އިންތިހާބުގައި ވާދަކުރަން މި ނުކުންނަނީ. ހިއެއްނުވޭ މިއީ ވެސް އެންމެ ދުޅަހެޔޮކޮން ހިނގާކަމެއްހެން،" ނ. އަތޮޅު ދާއިރާއެއްގެ ރައީސަކު ވިދާޅުވިއެވެ.\nޕްރައިމަރީ އަށް ފަހު ނިކުންނަ މައްސަލަތަކުން އިންތިހާބަށް ކުރާނެ އަސަރު\nމިއަދު ބާއްވާ ޕްރައިމަރީގެ ނަތީޖާ މިރޭ އިއުލާންކުރާނެ އެވެ. އެ ނަތިޖާއާ އެކު ކިތަންމެ ބަޔަކު ޕާޓީއާ ފެއަށް ޖެހިގެންދާނެވެ. ޕްރައިމަރީ ކާމިޔާބު ކުރާ ކެންޑިޑޭޓުގެ ފަހަތަށް ބަލިވާ ބައެއް ކެންޑިޑޭޓުން ނޭރުމަކީ ވަރަށް އެކަށީގެންވާ ކަމެކެވެ. ނަތީޖާއެއްގެ ގޮތުން ބަލިވާ ކެންޑިޑޭޓު ނުކުންނާނީ ދިމާ އިދިކޮޅަށެވެ. ނަތިޖާއަކަށްވެގެންދާނީ ހަގީގަތުގައި ހޯދަން މަސައްކަތް ކުރާ ރައްޔިތުންގެ މަޖިލީހުގެ ގޮނޑި އެމްޑީޕީއަށް ނުލިބުމެވެ. މިއީ މިދިޔަ ދެ އިންތިހާބުގައިވެސް ކުރި ތަޖުރިބާއެކެވެ.\n"މިސާލަކަށް ނަގަމާ ހޯރަފުށިދާއިރާގެ ގޮނޑި. ދެހާސް ސާދައިގެ މަޖިލިސް އިންތިހާބަށް ކެންޑިޑޭޓަކު ހޯދުމަށް ބޭއްވި ޕްރައިމަރީ ކާމިޔާބުކުރި މީހާގެ ފަހަތަށް އޭނާއާ ވަދަކުރި ކެންޑީޑޭޓް ނާރާ. އޭނާ ދިޔައީ މަޖިލިސް އިންތިހާބުގައި ވާދަކުރި އިދިކޮޅު ކެންޑިޑޭޓަށް ވޯޓް ހޯދައިދޭން. އެ އިންތިހާބުގައި އެމްޑީޕީ ޕްރައިމަރީ ކާމިޔާބުކޮށްގެން މަޖިލިސް އިންތިހާބުގައި ވާދަކުރި ކެންޑިޑޭޓް ބަލިވީ އެންމެ 27 ވޯޓުން. މި ހުރީ ތަޖުރިބާ. އަހަރުމެންނަން ޔަގީން ޕްރައިމަރީގައި ބަލިވި ކެންޑިޑޭޓް އިދިކޮޅަށް ނުކުޅެ ޕްރައިމަރީ ކާމިޔާބުކުރި ކެންޑިޑޭޓަށް ތާއިދުކޮށްގެން މަސައްކަތް ކުރި ނަމަ ހޯރަގުށި ދާއިރާގެ ގޮނޑި ކާމިޔާބުކުރާނީ އެމްޑީޕީންކަން. ކަމަކު ކީއްކުރާނީ." ހޯރަފުށި ދާއިރާއަށް ނިސްބަތްވާ އެމްޑީޕީ އެކްޓިވިސްޓަކު އޭނާގެ ތަޖުރިބާ ހިއްސާކުރިއެވެ.\nއެމްޑީޕީގެ ޕްރައިމަރީގެ މުހިންމުކަން ކިތަންމެ ބޮޑު ނަމަވެސް ޕްރައިމަރީއަށް ފަހު ކަންކަން ހިނގާފައިވަނީ އެ ކަހަލަ ގޮތަކަށެވެ. އެހެންކަމުން އެކަންކަމުގެ މައްޗަށް ނަޒަރުކުރަންޖެހޭނެވެ. އަދި އެމްޑީޕީގެ ހަގީގީ މަގުސަދަކީ މަޖިލިސް އިންތިހާބުގައި ވީހާ ވެސް ބޮޑު ކާމިޔާބީއެއް ހޯދުންކަމަށް ވާ ނަމަ، ޕްރައިމަރީން ނުކުންނަ ނަތިޖާއާއެކު ކުރިމަތިލާންޖެހޭ ހަގީގަތްތަކަށް ކުރިމަތިލާންޖެހޭނެއެވެ. އެ ހަގީގަތްތަކަކީ ޕާޓީން ނުކުންނަ ކެންޑިޑޭޓާ ދެކޮޅަށް ޕްރައިމަރީގައި ނާކާމިޔާބުވި ކެންޑިޑޭޓް ނުކުންނަ ނަމަ ދެން ކުރެވޭނެ ކަމަކީ ކޮބައިތޯ އާއި އެ ކަހަލަ މައްސަލަތަކުގެ ސަބަބުން ގެއްލިގެންދާނީ ކިތަން ގޮނޑިތޯ ބަލައި އެކަންކަން ތަކުރާރުނުވާނެ ގޮތަކަށް ޕާޓީގެ އުސޫލުތައް ރޭވުމެވެ.\nހަގީގީ މައްސަލަ ހޯދައި ފިޔަވަޅު އެޅުން\nދިވެހިންގެ ވިސްނުމާއެއް ފެންވަރެއްގައި އަދި ވިސްނުން މަތި ކުރުމަށް ޖަހާ ހިސާބު ޖަހަން ޖެހޭނީ ޕާޓީގެ ހަގީގީ މަގުސަދު ނުގެއްލޭގޮތަށެވެ. އެއީ އިންތިހާބުތަކުގައި ނާކާމިޔާބުވުމަށް މެދުވެރިވާ ސަބަބުތަކުގެތެރޭގައި ޕްރައިމަރީގައި ހިނގާ ކަންކަންވާނަމަ އެކަންކަން ތަކުރާރުނުވާނެގޮތަކަށް ކަންކަން ބަދަލުކުރުމެވެ. މެމްބަރުން ގިނަވެގެން ލިބޭ ފައިސާފޮތި ގިނަވި ނަމަވެސް އެ އިތުރުވާ ފައިސާފޮތިން އިންތިހާބު ކާމިޔާބުވުމަށް މާ ބޮޑު އެހީތެރިކަމެއް ނުލިބޭ ނަމަ ފައިސާ ފޮއްޗަށް އެކަނި ބަލައިގެން ޕާޓީގެ އިންތިޒާމުތައް ތަރުތީބުކުރުމަކީވެސް އެހާ ރަނގަޅުކަމަކަށްނުވެދާނެވެ. އެހެންކަމުން ޕްރައިމަރީ ބޭއްވުމާއި ޕްރައިމަރީގައި ވޯޓްލުމުގެ ހައްގު މިހާރު ދެމުންދާ ގޮތާއި ޕްރައިމަރީގައި ވާދަކުރުމުގެ ޝަރުތުތައް މިހާރު އޮތްގޮތް ވަރަށް ބޮޑަށް މުތާލިއާ ކުރަން ޖެހޭނެއެވެ.\nމަޖިލިސް އެމްޑީޕީ ސިޔާސީ މަޝްރަހު\nމަށަކީ އެމްޑީޕީ މީހެއް! އެކަމަކު ހިލޭސާބަހަށް ވޯޓެއްނުލެވޭނެ! މަގާ މުހުތާދު ވެސް ފުއްދައި ދިނީމަ ވޯޓްލެވޭނީ! އަހަރުމެން ފެންފުޅިއެއް ހިފައިގެން ރަތްދަކައަވީގައި ކިއުޖެހިގެން ކަލޭމެންނަށް މަހަކު މުސާރަ 130000ރ ހޯދައިދިނީމާ އަހަރުމެންނަށް މިވާހާތައްދުވަހު ކުރި ފައިދާއެއްނެތް!ދެންބުނާނެ އަމިއްލަ ނަފްސް ވިއްކަނިއްޔޭ! މިހެންބުނާއިރު މިމީހުން މަޖިލިސްގައި ދެވޭވޯޓަކުން 1 މިލިތަން، ޕާޓީ ބަދަކުކޮއްލާއިރަށް 10 މިލިތަން ޖީބައް!\nރަނގަޅުގޮތަކީ ޕުރައިމަރީގަ ވާދަކުރެވޭނީވެސް އަދި ވޯޓް ލެވޭނީވެސް ޕާޓީ މެމްބަރަކަށް ވީތާ ދެއަހަރު ނޫނީ ތިންއަހަރު ވެފައިވާ މެމްބަރުންނަށްއެކަނި ކަމަށް ޕާޓީގެ ޤަވައިދު ބަދަލްކޮށްގެން. ޢެއިރުން މިހާރު މިދިމާވާ މައްސަލަތައް މަދުވާނެ.\nމިފަހރުވެސް ގެއްލޭނެ. ޒިނޭއަށް ހިތްވަރު ދެއްވާ ލީޑަރުންންށް ދުވަހަކުވެސް ކާމިޔާބު ނުލިބޭނެ.އިންޝާﷲ\nވަރަށްވެސް ރަނގަޅު ވާހަކަތަކެއް! ހަމަ ޔަޤީނުންވެސް 2014 ވަނަ އަހަރު ބޭއްވުނު ރައްޔިތުންގެ މަޖިލީހުގެ އިންތިޚާބްގައި ގދ. ތިނަދޫގެ2ގޮނޑި އެމް. ޑީ. ޕީ އަށް ގެއްލިގެން ދިޔުމުގައި އެފަހަރު ބޭއްވުނު އެމް. ޑީ. ޕީ ގެ މަޖިލިސް ޕަރައިމަރީ ވަރަށް ބޮޑު ރޯލެއް ކުޅުނު! ކަންތައްތައް ދިޔަގޮތް ވަރަށް ސާފުކޮށް އެނގޭ މީހެއްގެ ޙައިޘިއްޔަތުން މިވާހަކަ މިބުނީ!


Jalu massalaigai ESG ge commander suspend kuran angaifi\nއީިއެސްޖީގެ ކޮމާންޑަރު ސަސްޕެންޑް ކުރަން އަންގައިފި\nހޯމް މިނިސްޓަރު އިމްރާން އަބުދުﷲ މިއަދު މީޑިއާއަށް މައުލޫމާތު ދެއްވަނީ-- ފޮޓޯ: އަހުމަދު ޝުރާއު | އަވަސް\nމައްސަލަބަލައި ނިމެންދެން މާފުށި ޖަލުގެ އިމަޖެންސީ ސަޕޯޓް ގްރޫޕް (އީއެސްޖީ) ގެ ކޮމާންޑަރު ސަސްޕެންޑް ކުރަން ހޯމް މިނިސްޓަރު އިމްރާން އަބުދުﷲ، ކަރެކްޝަނަށް އަންގައިފި އެވެ.\nޖަލުގައި ހިނގައިދިޔަ ކަންކަން ބެއްލެވުމަށް މިނިސްޓަރު އިމްރާން މިއަދު މާފުށްޓަށް ކުރެއްވި ދަތުރުފުޅަށްފަހު މީޑިއާއާ ބައްދަލުކުރައްވައި ވިދާޅުވި، މި ވަގުތުން ވަގުތަށް އީއެސްޖީގެ ކޮމާންޑަރު ސަސްޕެންޑް ކުރަން ކަރެކްޝަންސްގައި އެދިފައިވާ ކަމަށެވެ. އަދި އެކަން އެގޮތަށް ކުރިއަށްދާނެ ކަމަށެވެ.\n"އެހެންވީމާ އެމަޖެންސީ އިއުލާން ކުރެވުނު ވަގުތުން ފެށިގެން، އެހާލަތު ނިމެންްދެން އޮޕަރޭޝަންގައި އިސްކޮށް ހުންނަން ޖެހެނީ އީއެސްޖީގެ ކޮމާންޑާރު ކަމަށް ވާތީވެ މައްސަލަ ބަލާ ނިމެންދެން އީއެސްޖީގެ ކޮމާންޑަރު ސަސްޕެންޑް ކުރުމަށް އަޅުގަނޑު މިއައީ ކަރެކްޝަންގެ ސީޕީ އަށް އަންގާފަ، މިހާރު އެކަން އެގޮތަށް ކުރިއަށްދާނެ،"\nއެކަމާ ގުޅިގެން ކޮމިޝަނާ އޮފް ޕްރިޒަންސް އަބްދުﷲ މުނާޒް މިއަދު ކުރެއްވި ޓްވީޓެއްގައި ވިދާޅުވީ ގައިދީން ކޮންޓްރޯލް ކުރުމަށް ހަރަކާތްތެރިވި އީއެސްޖީގެ އޮފިސަރު ގަވައިދާ ހިލާފަށް އަމަލުކޮށްފައިވާތީ އޭނާ ސަސްޕެންޑުކޮށްފައިވާ ކަމަށެވެ.\nމުނާޒް ކުރެއްވި ޓްވީޓު\nމިނިސްޓަރު ވިދާޅުވީ، ޖަލުގައި ހިނގި ހަމަނުޖެހުމުގައި ހަ ގައިދީއަކަށް އަނިޔާވެފައިވާ ކަމަށެވެ. އެހުރިހާ ކަމެއް އިންސްޕެކްޓަރު އޮފް ޕޮލިސް މިހާރު ބަލަމުންދާ ކަމަށެވެ.\nމިނިސްޓަރު ވިދާޅުވީ، މި މައްސަލަ ބަލާއި ނިމިގެން އަޅަންޖެހޭ ފިޔަވަޅުތައް އެޅިގެންދާނެ ކަމަށެވެ. ޖަލުގެ މައްސަލައަކީ އެތައް އަހަރެއް ވަންދެން ހައްލެއް ނުލިބި އޮތް ކަމެއް އެކަން ބަދަލުކޮށް ކުރަންޖެހޭ ވަރަށް ގިނަ ކަންކަން އެބަހުރި ކަމަށެވެ. އެކަންކަން މަޑުމަޑުން ހައްލު ކުރެވިގެންދާނެ ކަމަށް އުންމީދު ކުރާ ކަމަށްވެސް މިނިސްޓަރު ވިދާޅުވި އެވެ.


Firimeehaa Sihru Loabiveriyaku Gengulhey Kamuge Hekithah Mihiree - Vaguthu\nސިއްރުން ކަމެއް ކުރުމަކީ އެއްވެސް މީހަކަށް އުނދަގޫ ކަމެއް ނޫނެވެ. ހަމަ އެފަދައިން ސިއްރުން މީހަކު ކުރާ ކަމެއް ހޯދުން އެއީ ވެސް އުނދަގޫ ކަމެއް ނޫނެވެ.\nކޮންމެ ދެމަފިރިއަކު ވެސް ކައިވެންޏެއް ކޮށް ވަކި ދިރިއުޅުމެއް ފަށަނީ ވަރަށް ގިނަ ވައުދުތަކާއި އެކުއެވެ. އެހެން މީހެއް ކައިރިއަށް ނުދާނެ ކަމަށާއި އެއްވެސް ކަމެއް ސިއްރު ނުކުރާނެ ކަމުގެ ވެސް ވައުދާއި އެކުއެވެ. ނަމަވެސް ހުރިހާ ފަހަރަކު އެވައުދަށް އިޙްތިރާމެއް ނުކުރެވެއެވެ.\nރާއްޖޭގައި ވެސް ވަރި ވަރަށް ގިނައެވެ. ވަރި ގިނަވާން މެދުވެރިވާ އެއް ސަބަބަކީ ދެމަފިރިން ކުރެ ކޮންމެވެސް އެކަކު ކައިވެނިން ބޭރުން އެހެން މީހަކާއި ގުޅުމެއް ބޭއްވުމެވެ. މިލިޔުމުގައި މިކިޔައި ދެނީ ފިރިމީހާ ކައިވެނިން ބޭރުން އެހެން އަންހެނަކާއި ސިއްރު ގުޅުމެއް ބާއްވާ ކަމުގެ ނިޝާންތަކެވެ. ނުވަތަ ހެކިތަކެވެ.\nއަނބިމީހާ އަށް ޝައްކު ކުރުން\nއަނބިމީހާގެ ކިބައިން އެއްވެސް ތަފާތެއް ނުފެންނަނީސް ކުއްލިއަކަށް އަނބިމީހާ އަށް ޝަައްކު ކޮށް އޭނާ އެހެން މީހަކާއި ގުޅުން ހިންގާތޯ ބަލާނަމަ އެއީ ހަޤީޤަތުގައި ފިރިމީހާ އެފަދަ ކަމެއް ކުރަނީ ކަމަށް ވުން ގާތެވެ. ކުއްލިއަކަށް އަނބިމީހާގެ ފޯނާއި އޭނާގެ މީސް މީޑިއާ އެކައުންޓްތައް ޗެކް ކުރަން ފަށައިފިނަމަ ފިރިމީހާގެ ފޯނާއި މީސް މީޑިއާ އެކައުންޓްތައް ވެސް ބަލާލުން ރަނގަޅެވެ.\nދެމަފިރިންގެ ގުޅުމަށް ބަދަލު އައުން\nކުރިން ކޮންމެ ރެޔަކު ކުރަމުން އައި ކަންތައްތައް ދުރުވެގެން ދިއުން ނުވަތަ އެއްވެސް ވަރަކަށް ދެމީހުން ކުރިން އުޅުނު ގޮތައް ނޫޅެވޭ ނަމަ އޭނާ އެހެން އަންހެނެއް ކައިރިން އުފާ ހޯދަނީ ކަމަށް ވުން އެކަށީގެންވެއެވެ.\nކުރި ކަމެއް ހަނދާން ނެތުން\nބޭރުން އައުމުން ތިއައީ ކޮންތަނަކުންތޯ ސުވާލު ކުރުމުން ކޮންމެވެސް ރަހުމަތްތެރިޔަކާއި އެކު ކޮފީ އަކަށް ގޮސްފައި ކަމަށް ވެސް ބުނެފާނެއެވެ. ނަމަވެސް އިތުރަށް އެކަމާއި ބެހޭ ގޮތުން ސުވާލު ކޮށްފިނަމަ ހަނދާނެއް ނެތް ކަމަށް ބުނުން ނުވަތަ ކޮފީގައި ތިބި ހުރިހާ އެންމެންގެ ނަން ހަނދާނެއް ނެތް ކަމަށް ބުނާނަމަ އެއީ ގޯހެކެވެ.\nސޭވް ނުކުރާ ނަމްބަރެއް\nސޭވް ނުކުރާ ނަމްބަރަކުން އޭނާ އަށް ފޯނެއް މާގިނައިން އަންނަ ނަމަ އެއީ ގޯހެކެވެ. ނުވަތަ އޭނާގެ ވަރަށް ގާތް ރަހުމަތްތެރިއެއްގެ ނަމުގައި ސޭވް ކޮށްފައި އޮންނަ ނަމްބަރަކުން ގުޅުމުން ވެސް އަނބިމީހާ ކައިރީގައި އިންނަ ނަމަ އެފޯނަށް ފިރިމީހާ ޖަވާބު ނުދޭނަމަ އެއީ ގޯހެކެވެ. ރަހުމަތްތެރިޔާގެ ނަމުގައި ސޭވް ކޮށްފައި އެވަނީ ސިއްރު ލޯބިވެރިޔާގެ ނަމްބަރު ކަމަށް ވެދާނެއެވެ.\nރީތި ވުމަށް ސަމާލުކަން ދިނުން\nކުއްލިއަކަށް އޭނާގެ ސިފައަށް ބަދަލު އައިސް ތުނބުޅި އާއި ބޮލުގެ އިސްތަށިގަނޑަށް އޭނާ ދޭ ސަމާލުކަން އިތުރު ވެއްޖެ ނަމަ އެއީ ގޯހެކެވެ. ބޭރަށް ދާ ކޮންމެ ފަހަރަކު ވަރަށް ބޮޑަށް ރީތިވާނަމަ އެއީ ވެސް ގޯހެކެވެ.\nލަސްވަންދެން މަސައްކަތް ކުރުން\nއޭނާގެ ވަޒީފާ އަށް ބަދަލެއް ނައިސް ނަމަވެސް ފަހަކަށް އައިސް ރޭގަނޑު ވަރަށް ލަސްވަންދެން އޭނާ މަސައްކަތުގައި އުޅޭނަމަ އެއީ ވެސް ވިސްނާލަން ޖެހޭ ކަމެކެވެ.\nކުރިން މަސް ނިމެންދެން މުސާރަ އިން ޚަރަދުތައް ހަމަޖެއްސިފައި މިހާރު މަހުގެ 15 އަށް އަރާއިރު މުސާރަ ހުސްވާނަމަ އެއީ ވެސް ގޯހެކެވެ. އެކަމާއި މެދު ދެވަނަ ވިސްނުމެއް ވިސްނާލުން ރަނގަޅެވެ.\nއިސްވެ ބުނި ކަންތައްތައް ފިރިމީހާ ކުރާނީ ނުވަތަ ފިރިމީހާގެ ކިބައިން ފެންނާނީ އޭނާ ސިއްރު ލޯބިވެރިޔަކު ގެންގުޅޭތީ ކަމަށް ޔަގީންކަމާއި އެކު ބުނާކަށް ނޭނގޭނެއެވެ. ފިރިމީހާ އަށް ޝައްކުގެ ނަޒަރަކުން ބެލުން އެއީ ވެސް ކުރުން ރަނގަޅު ކަމެއް ނޫނެވެ. ޝައްކެއް އުފެދިއްޖެނަމަ އެންމެ ރަނގާލު ގޮތަކީ އެޝައްކު ޔަގީންކޮށްފައި ނޫނީ އެއްވެސް ފިޔަވަޅެއް ނޭޅުމެވެ.\nމިހުރިހާ ކަމެއް މަށަށް ދިމާވޭ އެކަމަކު މަ ނުގެން ގުޅެން ވަގު ބިޓެއް\nކުރީގެ ލިއުމެއް ކުރީގެ ކޮމެންޓްތަކައެކު އަނެއްކާވެސް. ޓްރައި ސަމްތިން ނިއު ސިސް


ނޫޙުގެފާނުގެ ވާހަކަ – 22 – DhiSalafiyyah\nނޫޙުގެފާނުގެ ވާހަކަ – 22\n11/09/2019 ކުޑަކުދިންއަލްއަޚް ޢަބްދުލްމުޢިއްޒު ރަޝީދު\nﷲ އަށް އީމާން ނުވީ މީހުންތައް ޣަރަޤު ވެގެން ހިނގައްޖެއެވެ. ދެން އެއަށް ފަހު ﷲ ތަޢާލާ ވަޙީކުރެއްވިއެވެ.\n(وَقِيلَ بُعْدًا لِّلْقَوْمِ الظَّالِمِينَ)\nމާނަ: “އަދި އެންގެވިއެވެ. އަނިޔާވެރިވީ މީހުންނަށް ހަލާކާއި ގެއްލުން ހުށްޓެވެ.”\n(وَقِيلَ يَا أَرْضُ ابْلَعِي مَاءَكِ وَيَا سَمَاءُ أَقْلِعِي وَغِيضَ الْمَاءُ وَقُضِيَ الْأَمْرُ) \nމާނަ: “އަދި އެންގެވިއެވެ. އޭ ބިމާއެވެ! ތިޔަ ބިމުގެ ފެންގަނޑު ދިރުވައިލާށެވެ! އަދި އޭ އުޑާއެވެ! ވެހުން ހުއްޓައިލާށެވެ! ދެން ފެންގަނޑު ހިނދިއްޖެއެވެ. އަދި (އެއުރެން ހަލާކުވެ ދިއުމުގެ) ކަންތައްވެ ނިމިއްޖެއެވެ.”\nދެން އެއަށް ފަހު ޖޫދިއްޔަ ފަރުބަދައިގެ މައްޗަށް ނައުކޮޅު ބީހުނެވެ. އަދި ނޫޙުގެފާނަށް ﷲ ވަޙީކުރެއްވިއެވެ.\n(قِيلَ يَا نُوحُ اهْبِطْ بِسَلَامٍ مِّنَّا وَبَرَكَاتٍ عَلَيْكَ وَعَلَىٰ أُمَمٍ مِّمَّن مَّعَكَ) \nމާނަ: “އެންގެވިއެވެ. އޭ ނޫޙުގެފާނެވެ! ތިމަންއިލާހުގެ ޙަޟްރަތުން އަމާންކަމަކާއެކު އަދި ކަލޭގެފާނާއި، ކަލޭގެފާނުގެ އަރިހުގައިވާ މީހުންގެ ތެރެއިން އުފެދޭ އުއްމަތް ތަކަށް ބަރަކާތާއެކު (ނާކޮޅުން) ފައިބައިވަޑައިގަންނަވާށެވެ!”\nކާފިރުވީ މީހުންތައް ޣަރަޤުވެ ނިމިއްޖެއެވެ. އެމީހުންގެ މައްޗަކަށް އުޑެއްވެސް އަދި ބިމެއް ވެސް (ހިތާމަކޮށް) ނުރޮއެވެ. ނޫޙުގެފާނާ އެކުވީ އީމާންވި މީހުންގެ ދަރިފަސްކޮޅަށް ﷲ ބަރަކާތް ލެއްވިއެވެ. އެމީހުންގެ ދަރިފަސްކޮޅު ބިން މައްޗަށް ފެތުރިގެން ދިޔައެވެ. އެ ދަރިފަސްކޮޅުގައި އުއްމަތްތަކެއް ވެއެވެ. އﷲ ތަޢާލާ ނޫޙުގެފާނާއި ބެހޭ ގޮތުން ވަޙީކުރެއްވިއެވެ.\n(سَلَامٌ عَلَىٰ نُوحٍ فِي الْعَالَمِينَ)\nމާނަ: “ޢާލަމުތަކުގައި ނޫޙުގެފާނުގެ މައްޗަށް ސަލާމު ހުއްޓެވެ.”


Fahu Vaguthu Ronaldo Portugal Molhukoh Dheefi - Vaguthu\nފަހު ވަގުތު ރޮނާލްޑޯ ޕޯޗުގަލް މޮޅުކޮށްދީފި\n4 އަހަރު ކުރިން ( މާޗް 24, 2018 )\nފަހު ވަގުތު ކްރިސްޓިއާނޯ ރޮނާލްޑޯ ކާމިޔާބުކުރި ދެ ގޯލާ އެކު 1-2 އިން މިސްރުގެ މައްޗަށް ޕޯޗުގަލް އިން ރޭ ކުރި ހޯދައިފިއެވެ.\nޕޯޗުގަލްގެ ދަނޑުގައި ރޭ ކުޅުނު މި މެޗުގެ ފުރަތަމަ ހާފްގައި ގޯލެއް ފެނިގެން ގޮސްފައިނުވާއިރު ދެވަނަ ހާފްގެ ކުރީކޮޅު މުހައްމަދު ސަލާހު ވަނީ މިސްރަށް ލީޑު ނަގާދީފައެވެ. މިވަގުތު ރަނގަޅު ފޯމެއްގައި ހުރި ސަލާހު މި ގޯލު ކާމިޔާބުކުރީ ޕޯޗުގަލްގެ ޕެނަލްޓީއޭރިއާގެ ބޭރުގައި ހުރެ ފޮނުވާލި ހަމަލާއަކުންނެވެ.\nސަލާހުގެ މި ގޯލާ އެކު މިސްރު މޮޅުވާން ދަނިކޮށް މެޗުގެ އިތުރު ވަގުތުގެ ގޮތުގައި ދެއްކި ހަތަރު މިނެޓްގެ ތެރެއިން ދެވަނަ މިނެޓްގައި ރޮނާލްޑޯ ވަނީ ޕޯޗުގަލް އަށް ނަތީޖާ އެއްވަރުކޮށްދީފައެވެ. އަދި މެޗުގެ އެންމެފަހު މިނެޓްގައި ރޮނާލްޑޯ ވަނީ އިތުރު ގޯލެއް ކާމިޔާބުކޮށްދީ މި މެޗުން ޕޯޗުގަލް މޮޅުކޮށްދީފައެވެ.\nރޭގެ މެޗުގައި ކާމިޔާބުކުރި ދެ ގޯލާ އެކު ޕޯޗުގަލްގެ ގައުމީ ޓީމަށް ރޮނާލްޑޯ ކާމިޔާބުކޮށްދިން ގޯލުގެ އަދަދު މިހާރު ވަނީ 81 އަށް އަރާފައެވެ. އޭނާ ވަނީ މިހާތަނަށް ޕޯޗުގަލްގެ ގައުމީ ޓީމަށް 148 މެޗު ކުޅެދީފައެވެ.\nރޭގެ މެޗުން ޕޯޗުގަލް މޮޅުވިއިރު އެކުވެރިކަމުގެ އިތުރު މެޗެއް އަންނަ ހޯމަ ދުވަހުގެރޭ ވެސް އެޓީމުން ކުޅޭނެއެވެ. އެ މެޗުގައި ޕޯޗުގަލް ބައްދަލުކުރާނީ ނެދަލޭންޑްސްއާއެވެ.\nރޭ ކުޅުނު އެކުވެރިކަމުގެ އެހެން މެޗުތަކަށް ބަލާއިރު ރަޝިޔާގެ މައްޗަށް 0-3 އިން ބްރެޒިލް އިން ކުރި ހޯދިއިރު ނައިޖީރިޔާ އިން ވަނީ 0-1 އިން ޕޮލެންޑް ބަލިކޮށްފައެވެ. ޖަޕާން އާއި މާލީ ބައްދަލުކުރި މެޗު 1-1 އިން އެއްވަރުވިއިރު ކޮސްޓަރީކާ އިން ވަނީ 0-1 އިން ސްކޮޓްލޭންޑުގެ މައްޗަށް ކުރި ހޯދާފައެވެ. އަދި އަޔަލޭންޑްގެ މައްޗަށް ތުރުކީ އިން ވެސް ކުރި ހޯދީ 0-1 އިންނެވެ.\nޔުނައިޓެޑް ހަމައަކަށް އަޅުވަން ޓެން ހާގަށް ވަގުތު ދޭން ޖެހޭ: ރޮނާލްޑޯ\nރޮނާލްޑޯ އޭނާގެ ކުރިމަގާ ބެހޭގޮތުން ފާގަސަންއާ މަޝްވަރާކޮށްފި\nރޮނާލްޑޯގެ ހަގު ދަރިފުޅަށް ކިއާ ނަން އެނގޭތަ؟


Thuhumathuthakuge thafseelah Shuaib edhivadaigenfi – Iru\nވިޔަފާރި މުދަލާއި ކޮންސްޓްރަކްޝަން މުދާ އުފުލާ ގަޑިތަކަށް ބަދަލު ގެނެސްފި\nފޮނަދޫއިން ޕޮޒިޓްވި ހަތަރު މީހުންގެ ހާލު ރަނގަޅު: ކައުންސިލް\nއެމްޑީޕީގެ ފިޔަވަޅު އަޅާ ކޮމިޓީގެ ނައިބު މުގައްރިރު ކަމުން ޝުއައިބް އަލީ ސަސްޕެންޑު ކުރި މައްސަލާގައި ކުރާ ތުހުމަތުތައް ސާފުކޮށްދިނުމަށް އޭނާ އެދިވަޑައިގެންފި އެވެ.\nޝުއައިބު މިހެން ވިދާޅުވެފައި ވަނީ، އެޕާޓީގެ ނާއިބު ރައީސް އަދި ފިޔަވަޅުއަޅާ ކޮމިޓީގެ މުގައްރިރު މުހައްމަދު ޝިފާޒަށް ފޮނުއްވި ސިޓީއެއްގައެވެ.\nއެ ސިޓީގައި އޭނާ ވިދާޅުވެފައި ވަނީ އޭނާގެ މައްޗަށް ކުރެވުނު އެ ތުހުމަތުތަކާއި ގުޅިގެން މިދިޔަ ބުރާސްފަތިދުވަހު ޕާޓީ އޮފީހުގައި ބޭއްވި އެ ކޮމިޓީގެ ބައްދަލުވުމުގައި ހުށަހެޅުނު ތުހުމަތުތަކަށް ޖަވާބުދޭނެ ފުރުސަތު ނުދީ ވަގުތުން ވަގުތަށް އޭނާގެ މައްޗަށް ފިޔަވަޅު އެޅުމަށްފަހު ކޮމެޓީގެ ނައިބު މުގައްރިރު ކަމުންނާއި ކޮމިޓީގެ މެންބަރު ކަމުން ސަސްޕެންޑްކޮށް ޕާޓީގެ ރަސްމީ ޓުވީޓާ އެކައުންޓުން ހަމަ އެދުވަހު 3:26 ގައި އެކަން އާއްމުކޮށްފައިވާ ކަމަށެވެ.\nނަމަވެސް ހަމަ އެދުވަހުގެ 4:31 ގައި އެ މައްސަލައިގައި ޖަވާބުދާރީވުމަށް ފުރުސަތު ދެއްވައި އީމެއިލް މެދުވެރިކޮށް މައްސަލައަށް ޖަވާބުދާރީވުމަށް އެދި ސިޓީ ފޮނުއްވާފައިވާ ކަމަށެވެ. އަދި އެ ތުހުމަތުތަކަށް ދިން ޖާބުވެސް އެ ސިޓީގައި ޝުއައިބު ވަނީ ހިމަނުއްވައިފައެވެ.\nސޯޝަލް މީޑިއާގައި ޕާޓީގެ އަގު ވައްޓާލުމުގެ ތުހުމަތާގުޅިގެން ދީފައިވާ ޖަވާބުގައި ވިދާޅުވެފައިވަނީ އެގޮތަށް ޕާޓީގެ އަގު ވައްޓާލަން ކުރި ކަންތައްތައް ތަފްސީލުކޮށް ހެއްކާއެކު އަންގަވައި ދެއްވުމުން ޖަވާބު އަރުވާނެ ކަމަށެވެ.\nފިތުނަ އުފެއްދުމުގެ ތުހުމަތާ ގުޅިގެން ވިދާޅުވެފައިވަނީ، ފިތުނަ އުފައްދަން ކުރީ ކޮން ކަމެއްކަން ސިޓީގައި ބަޔާންކޮށްދީފައި ނުވާތީ، ވިދާޅުވެފައި އެވާ ފިތުނައަކީ ކޮން ދެބައެއްގެ ދެމެދުގައި އުފައްދާފައިވާ ފިތުނައެއްކަން ސާފުކޮށް އަންގަވައި ދެއްވުމުން ޖަވާބު އަރުވާނެ ކަމަށެވެ.\nސަސްޕެންޑުކޮށްފައި ވަނީ އަމިއްލައަށް ދިފާއުވެ ވަޑައިގެންނެވުމުގެ ފުރުސަތު ނުދީ ކަމަށާއި އެމްޑީޕީއަށް ގެއްލުންވާ ކަމެއް އޭނާ ނުކުރާނެކަން ޕާޓީގެ އިސް ބޭފުޅުންނަށް އެނގިވަޑައިގަންނަވާނެ ކަމަށް ސިޓީގައި ވެއެވެ.


Maafaharu Airport adhi "Fully international" nukureveyne\nމާފަރު އިންޓަނޭޝަނަލް އެއާޕޯޓް\nއަދި މާފަރު އިންޓަނޭޝަނަލް ކުރެވޭކަށް ނެތް\nމާފަރުގައި ތަރައްގީ ކުރި އިންޓަނޭޝަނަލް އެއާޕޯޓް -- މުހައްމަދު އަފްރާހު | އަވަސް\nމާފަރު އިންޓަނޭޝަނަލް އެއާޕޯޓް (އެމްއައިއައި) ގައި ބޭރުން އަންނަ ބޮޑެތި ފްލައިޓްތައް ޖެއްސޭނެ ދުވަހެއް ނޭންގޭ ކަމަށް ޓްރާންސްޕޯޓް މިނިސްޓްރީން ބުނެފި އެވެ.\nރޭ އޮތް ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީގައި ބައެއް މެންބަރުން ވަނީ މާފަރު އެއާޕޯޓަށް ބޭރުގެ ފްލައިޓްތައް ޖައްސަން ފަށާނީ ކޮން އިރަކުތޯ ސުވާލު ކުރައްވާފަ އެވެ.\nޓްރާންސްޕޯޓް މިނިސްޓްރީގެ ސްޓޭޓް މިނިސްޓަރު މުހައްމަދު ޒުހައިރު ރޭ ވިދާޅުވީ މާފަރު އެއާޕޯޓަކީ "ފުލީ އިންޓަނޭޝަނަލް" އެއާޕޯޓެއް ނޫން ކަމަށާ އެ އެއާޕޯޓަށް ބޭރުގެ ފްލައިޓްތައް ޖައްސަން އަދި ތައްޔާރު ނޫން ކަމަށެވެ. މި ވަގުތު މާފަރު އެއާޕޯޓަށް ދީފައިވަނީ އިންޓަނޭޝަނަލްގެ ވަގުތީ ހުއްދައެއް ކަމަށާ ބޭރުގެ ފްލައިޓްތައް ޖައްސަން ފުރިހަަމަ ކުރަންޖެހޭ ވަރަށް ގިނަ ކަންކަން އެބަހުރި ކަމަށެވެ.\nއެގޮތުން އިމިގްރޭޝަނާއި ކަސްޓަމްސްގެ ހިދުމަތް އިތުރަށް ފުޅާ ކުރުމާއި، ޑޮމެސްޓިކް އަދި އިންޓަނޭޝަނަލް ފަސިންޖަރުންނަށް ވަކިން ހިދުމަތް ދެވޭނެ އިންތިޒާމްތަކެއް ހަމަޖައްސަން ޖެހޭނެ ކަމަށް ވެސް ޒުހައިރު ވިދާޅުވި އެވެ. އެއިން އެއްވެސް ކަމެއް މިހާތަނަށް ކުރެވިފައިނުވާ ކަމަށް ވެސް އޭނާ ވިދާޅުވި އެވެ.\nމީގެ އިތުުރުން މިހާރު މާފަރު އެއާޕޯޓުން ހިދުމަތް ދެވެނީ 100 ފަސިންޖަރުންނަށް ކަމަށާ އެއީ ބޮޑެތި ބޯޓް ފަހަރު ޖެއްސޭނެ އަދަދެއް ނޫން ކަމަށް ވެސް އޭނާ ވިދާޅުވިއެވެ.\n"އެހެންވީމަ އެކަން ކުރެވޭނީ ހިދުމަތްތައް ފުރިހަމަވީ ދުވަހަކުން."\nމާފަރުގައި ތަރައްގީ ކުރި އިންޓަނޭޝަނަލް އެއާޕޯޓް\nޒުހައިރު ވިދާޅުވީ އިންޓަނޭޝަނަލް އެފަދަ އެއާޕޯޓަކުން ފިއުލް ލިބެން ހުންނަން ޖެހޭނެ ކަމަށާއި ދިމާވާ އިމަޖަންސީ ހާލަތެއްގައި ފުރިހަމައަށް ފަރުވާ ދެވޭނެ މެޑިކަލް ފެސިލިޓީ ގާއިމް ކޮށްފައި ހުންނަން ޖެހޭނެ ކަމަށެވެ. އަދި ބޭރުގެ އެއްވެސް އެއާލައިނަކުން އެއާޕޯޓަކަށް ދަތުރު ކުރަން ފަށާނީ އެ ހުރިހާ ކަމެއް ފުރިހަމަ ވެފއި ވޭތޯ ބަލަން އޮޑިޓެއް ހެދުމަށްފަހު ކަމަށްވެސް ޒުހައިރު ވިދާޅުވި އެވެ.\n"މާފަރު އިންޓަނޭޝަނަލްކޮށްފައި ފިއުލް ރިފިއުލް ކުރަން އެހެން ތާކަށް ދާން ޖެހޭނަމަ އެ އާޕޯޓް ބޭނުން ކުރުމުގެ ބޭނުމެއް ނެތް."\nޒުހައިރު ވިދާޅުވީ އެކަންކަން ފުރިހަމަވެ، މާފަރު އެއާޕޯޓް ފުލީ އިންޓަނޭޝަނަލް ކުރުމާމެދު ގޮތް ނިންމާނީ އެއާޕޯޓް އޮޕަރޭޓްކުރާ ފަރާތުން ކަމަށެވެ. މާފަރު އެއާޕޯޓު ބޮޑު ކުރުމުގެ މަޝްރޫއު މިހާރު ވަނީ ފަށާފައެވެ. އަދި އަމާޒަކީ ބޮއިން 777 ގެ ޓުވިން ޖެޓް ޖެއްސުން އެއާޕޯޓް ހިންގާ އައިލެންޑް އޭވިއޭޝަނުން ވަނީ ބުނެފަ އެވެ.\nމާފަރުގައި އެއާޕޯޓެއް އަޅާނެކަން ފުރަތަމަ އިއުލާނު ކުރެއްވީ ރައީސް މައުމޫނު އަބްދުލް ގައްޔޫމުގެ ވެރިކަމުގަ އެވެ. އޭގެ ފަހުން ރައީސް އަބްދުﷲ ޔާމީންގެ ވެރިކަމުގައި މާފަރުގައި އެއާޕޯޓު އަޅަން ދެ ކުންފުންޏަކާ ހަވާލު ވެސް ކުރި އެވެ. މި އެއާޕޯޓު ތަރައްގީކޮށްފައި ވަނީ ސިންގަޕޫރުގެ ޓަފް ކުންފުނިންނެވެ.\nއެއާޕޯޓަށް ފަންޑުކޮށްފައި ވަނީ ޔުނައިޓެޑް އަރަބް އެމިރޭޓްސް (ޔޫއޭއީ) އިންނެވެ. މިއީ އަބޫދާބީ ފަންޑުގެ 60 މިލިއަން ޑޮލަރު ހޭދަކޮށްގެން ހިލޭ އެހީގެ ގޮތުގައި ހަދާފައިވާ ތަނެކެވެ. މި އެއާޕޯޓު ތަރައްގީ ކޮށްފައިވަނީ ދުނިޔޭގެ އެންމެ ބޮޑެތި މަތިންދާ ބޯޓްތައް ކަމަށްވާ އެއާބަސް އޭ 320 އާއި ބޮއިން 737 މަރުކާގެ ބޯޓު ފަހަރު ޖެއްސޭ ފެންވަރަށް 2،200 މީޓަރު ދިގު އަދި 40 މީޓަރު ފުޅާ ރަންވޭއެކުގަ އެވެ.\nމިނިސްޓަރު އައިޝަތު ނަހުލާ މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން މާފަރު އިންޓަނޭޝަނަލް އެއާޕޯޓް\nދާއިމީ ހުއްދަ ހޯދުމަށް މާފަރު އެއާޕޯޓަށް ބަދަލު ގެންނަނީ\nމާވަރުލު ދަތުރުތައް ޖުލައި 1 ގައި ފަށަނީ\nމާފަރު އެއާޕޯޓުގައި ކޮވިޑަށް ޓެސްޓު ކުރެވޭ އިންތިޒާމު


Mi ee vara khaassa ramadan mahaka hedhi dhaane....! – adduLIVE\nމިއީ ވަރަށް ޚާއްޞަ ރަމަޟާންމަހަކަށް ހެދިދާނެ…!\nApr 26, 2020, 09:16\n1441 ވަނަ އަހަރުގެ ރަމަޟާންމަސް މުސްލިމުންނާއި ބައްދަލުކުރީ ކޮރޯނާ ވައިރަސްގެ އަނދިރި ވިލާގަނޑުން މުޅި ދުނިޔެ ބަނަކޮށްފައި ވަނިކޮށެވެ\nމި ނާޒުކު ވަޤުތުގައި ގިނަ ޢާއިލާތަށް އެވަނީ މިބަލިން ރައްކާތެރިވުމުގެ ގޮތުން ގޭގައި މަޑުކުރަން މަޖްބޫރުވެފައެވެ. މިސްކިތްތަކާއި ސްކޫލުތަކާއި އާއްމު ވަރަށް ގިނަ ޚިދްމަތްތަށްވަނީ ބަންދުވެފައެވެ .ޢުމްރާއާއި ޙައްޖުގެ އަޅުކަން އެވަނީ މުއްދަތެއްނެތްގޮތަށް ބަންދުކުރެވިފައެވެ .\nވަޒީފާތަކާއި މަސައްކަތް ދޫކޮށް ގޭގައި ގިނަ ވަގުތު ބަންދުވެގެން ތިބުމަކީ ވަރަށް ގިނަ މީހުންނަށް ފޫހިކަމާއި ނުތަނަވަސް އިޙްސާސް ކުރިމަތިވާ ކަމެކެވެ. މިފަދަ ކޮންމެ ދަނޑިވަޅެއްގައި އަޅުގަނޑުމެން ނަފްސު ހޭލައްވައްލާންޖެހެނީ ކީރިތި ޤުރުއާނުގެ މި މޫރިތި އާޔަތުގެ ހިޔަލުންނެވެ.\n"އަދި ތިޔަބައިމީހުން ނުރުހޭ ކަމެއް އެއީ ތިޔަބައިމީހުންނަށް ލާބަހުރި ކަމަކަށް ވެދާނެތެވެ."\nޝައްކެއްނެތް މި ރަމަޟާން މަހަކީ ފާއިތުވެދިޔަ ހުރިހާ ރަމަޟާން މައްސަރުތަކަށް ވުރެންވެސް ޚާއްޞަ މަހަކަށް ހެދިދާނެއެވެ. އެހެނީ ކުރިމަތީގައި މިއޮތީ ގިނަވެގެންވާ ހުސްވަޤުތެވެ. މި ބަރަކާތްތެރި ވަޤުތުތަކުގެ ބޭނުން ހެޔޮގޮތުގައި ހިފުމަށް ޢަޒުމް ކަނޑައަޅާށެވެ. ނަމާދުގެ ޖަމާޢަތް ގޭގައި ހަދާ އަޅުކަމުގައި ގޭގެ އަހުލުވެރިން ބައިވެރި ކުރާށެވެ.\nގޭތެރޭގައި އެންމެ ގިނައިން ޤުރުއާން ކިޔަވާ ޚަތިމްކުރެވެނީ ކާކުތޯ ބަލާ އިނާމް ކަނޑައަޅާށެވެ. ތަރާވީޙް ނަމާދު އެކަކު އިމާމުވެ ހުރެ ޚަތިމް ނުވަތަ ފޯނު ބަލައިގެން ވިޔަސް ކޮންމެ ރެޔަކުވެސް ފޮތެއްގެ މިންވަރު ފުރިހަމަ ކުރަމުންދާށެވެ. ހެނދުނާއި ހަވީރުގެ ޒިކުރުތަކަށް ރައްކާތެރިވާށެވެ . ޟުޙާ ނަމާދާއި ވިތުރިވެސް ދޫކޮށް ނުލައްޗެވެ .\nއަދި މިރަމަޟާންމަހަކީ ކެއުން ބުއިމުގެ ކަންކަންވެސް ރަނގަޅަށް އިޤްތިސާދުކޮށްލަން ލިބުނު ފުރުސަތެކެވެ. ނިޢުމަތްތަކަށް ޝުކުރުކުރާޙާލު މިވަބާއި އަޅަމެންގެ ކިބައިން ފިއްލެވައި ދެއްވުން އެދި އިރުއޮސުމުގެ ވަޤުތު ކައިރިވުމުން ހެޔޮ ދުޢާކުރާށެވެ. އެއީ ދުޢާ އިޖާބަވާ ވަޤުތެކެވެ.


ޕެޓިޝަން – Mahfooz Saeed\nޕެޓިޝަންއޭ ކިޔަނީ ކަނޑައެޅޭ ވަކި ޚާއްސަ މަޤުސަދެއް ހާސިލުކުރުމަށް، ގިނަ ބަޔަކު ސޮއިކޮށް ރަސްމީ ފަރާތަކަށް ހުށަހަޅާ އިލްތިމާސަށެވެ. ފައިސާ ހޯދުމަށް ކުރާ ދަޢުވާ ފިޔަވައި، ވަކި ކަމަށް އަމުރުކޮށްދިނުން އެދި، ނުވަތަ ވަކިކަމެއް ހުއްޓުވުމަށް ނުވަތަ މަޑު ޖައްސާލަ ދިނުމުގެ އަމުރަކަށްއެދި މަދަނީ މައްސަލައެއްގައި ކޯޓަަށް ހުށަހަޅާ ހުށަހެޅުމަށްވެސް އިނގިރޭސި ޤާނޫނީ ބަހުރުވައިގައި ޕެޓިޝަންއޭ ކިޔައެވެ. މި ލިޔުމުގައި މި ބަލާލަނީ ޕެޓިޝަންގެ ޢާންމު ތައުރީފާއި، އޭގެ ތާރީޚާއި، އަސަރަށެވެ.\nޕެޓިޝަން ހުށަހެޅުމަކީ އިއްޔެއަކު މިއަދަކު ފެށުނު ކަމެއް ނޫނެވެ. މީގެ ތާރީޚް 17 ވަނަ ޤަރުނުގެ ކުރިއަށްވެސް ދެމިގެން ގޮސްފައިވެއެވެ. އަޅުގަނޑު ބެލި ބެލުމުން ފެނުނު އެންމެ ދުވަސްވީ އެއް ޕެޓިޝަންއެއް ކަމަށް ފެނުނީ މީލާދީން 1600 ގެ އަހަރުތަކުގައި، ފުރަތަމަ ފަހަރަށް ލަންޑަނުގައި ކޮފީ ތަޢާރަފްކުރުމާ ގުޅިގެން ޕާލަމެންޓަށް ހުށަހެޅި ޕެޓިޝަނެކެވެ. މި ޕެޓިޝަން ތައްޔާރުކޮށް ހުށަހެޅުމުގައި އިސް ނެގީ ކައިވެނިކޮށްގެން އުޅޭ އަންހެނުންނެވެ.\nއެ ޕެޓިޝަންގައި އެދިފައި އޮތުމަކީ ކޮފީއަކީ ޞިއްޙަތަށް ގެއްލުންހުރި ބުއިމަކަށްވެފައި، ކޮފީގެ ސަބަބުން ތަޢާރަފްވި ގުޅުންތަކުގެ ސަބަބުން ގެއިން ބޭރުގައި ފިރިން ގިނަ ވަގުތު ހޭދަކުރަމުން ގެންދިއުމާއި، ކޮފީގައި އެކުލެވޭކަމަށް ބެލެވިފައިހުރި ބައެއް މާއްދާތަކުގެެ ސަބަބުން ދެމަފިރިކަމުގެ ގުޅުމަށް ހުރަސްއެޅެމުން ގެންދިއުމާއި، ކޮފީ ބުއިމަކީ އިނގިރޭސި ސަޤާފަތާ ބީރައްޓެހި ކަމަކަށްވާތީ، ކޮފީ ބުއިމަކީ ޤާނޫނުން އަދަބު ދެވޭނޭ ކުށެއް ކަމުގައި ކަނޑައަޅައި ދިނުމަށެވެ. މި ޕެޓިޝަން ހުށަހެޅުނީ މީލާދީން 1674 ވަނަ އަހަރުއެވެ. (މި ޕެޓިޝަންގެ ޢިބާރާތް ވިދާޅުވުމަށް)\nޕެޓިޝަން ހުށަހަޅަނީ ކީއްކުރަން\nއިންސާނުންގެ ޢާންމު ތަބީޢަތަކީ ހުއްޓުވާނޭ، ނުވަތަ އިޢުތިރާޟްކުރާނޭ މީހަކު ނެތްނަމަ އެމީހަކު ހިތުހުރި ގޮތަކަށް އުޅުމެވެ. ޢާންމު އިންސާނީ ނިޒާމުގެ ތެރޭގައި މީހާގެ އުޅުމާ ގުޅުން ބަހައްޓަން މަޖުބޫރުކުރުވާ ސަބަބަކީ ބައެއް މީހުންނަށް (ޤަބޫލުކުރާ މީހުންނަށް) އާޚިރަތުގެ ބިރެވެ. އަނެއްބައި މީހުންނަށް ދުނިޔޭގެ ލަދެވެ. އަދި ލިބޭނޭ އަދަބެވެ. ޤާނޫނަކީ އަމުރަކަށް ވާންޖެހޭކަމުގެ ނަޟަރިއްޔާ ނެރެވިފައިވަނީ މި ފަލްސަފާގެ ތެރެއިންނެވެ. ވަކި ކަމެއް ކުރުމުން ނުވަތަ ނުކުރުމުން ލިބޭނޭ އަދަބެއް ކަނޑައެޅި ފެންނާން ނެތްނަމަ އެފަދަ އަމުރަކަށް ތަބާވާނޭ މީހަކު ނުހުންނާނެވެ.\nޕެޓިޝަނެއް ހުށަހަޅާ ބަޔަކު ކުރާ ކަމަކީ ތިޔަ ކުރައްވާ ކަމަކީ ރަނގަޅު ކަމެއްކަމަށް ޤަބޫލުނުކުރާކަމަށް އެންމެން އެއް އަޑަކުން ބުނުމެވެ. އޭގައި އެމީހުން ޤަބޫލުކުރާ ސަބަބުތައް ހިމަނައި ތަފްޞީލުކޮށް، ޢާންމުކުރުމުން އެކަމެއް ކުރަމުން ގެންދިޔަ ބަޔަކު ދުނިޔެއަށް ފަޟީޙަތް ވެއްޖެކަމުގެ އިޙްސާސް އެބަޔަކަށް ކުރެވޭނެއެވެ. އަދި އެބަޔަކު ޒިންމާދާރުކުރުވަން ތިބި އިދާރާތަކުންވެސް ޒިންމާ އަދާނުކުރާކަން ޢާންމު ރައްޔިތުންނަށްވެސް މޭރުންވީއެވެ. އެއާއެކު، ރައްޔިތުން ވިސްނަންޖެހޭ މުހިންމު ކަމެއް ސަމާލުކަމަށްވެސް ގެނެވުނީއެވެ. ރައްޔިތުންގެ ކަމަކާ ޙަވާލުވެހުރި ކޮންމެ މީހަކުވެސް ރައްޔިތުންދެކެ ބިރު ގަންނާނެއެވެ. ކަންކަން ސިއްރުކުރުމާއި، ދޮގު ހަދާ އޮޅުވާލުމާއި، ބަސް ބުނާ މީހުންނަށް ބިރުދެއްކުން ބިނާ ވަނީ ޙަޤީޤަތުގައި ރައްޔިތުން ދެކެ ގަންނަ ބިރުގެ މައްޗަށެވެ. އެ ބިރުގެ މައްޗަށް ވެރިވެގަންނަ ދިފާޢުއަކީ އަނިޔާވެރިވުމާއި ދޮގު ހެދުމާއި އޮޅުވާލުމެވެ.\nޕެޓިޝަނަކުން ވާނީ ކޮންކަމެއް؟\nވިގް ޕާޓީ (Whig Party) އަކީ 19 ވަނަ ޤަރުގައި އެމެރިކާގައި ވަރަށް ހަރަކާތްތެރި ޕާޓީއެކެވެ. އެ ޕާޓީގެ ފަރާތުން އެމެރިކާގެ ރިޔާސީ އިންތިޚާބުގައި ވާދަކޮށް4ކެންޑިޑޭޓަކު އިންތިޚާބު ކާމިޔާބުކޮށްފައިވެެއެވެ. (“Whigs From The Past”. Modern Whig Party. Retrieved December 7, 2014.) މި ޕާޓީ އުފެދިގެން ދިޔައީ މީލާދީން 1834 ގައި ބޭންކް އޮފް ޔުނައިޓެޑް ސްޓޭޓްސް ބަންދުކުރުމަށް ރައީސް އެންޑްރޫ ޖެކްސަން ( Andrew Jackson) ނިންމެވި ނިންމެވުމާ ދެކޮޅު ހެދުމުގެ ގޮތުން ބޭންކުގެ ކަސްޓަމަރުން ތައްޔާރުކުރި ޕެޓިޝަންއެއްގެ ތެރެއިންނެވެ. ބޭންކް ބަންދުކުރުން ހުއްޓާލުމަށް ގޮވާލާ ތައްޔާރުކުރަން ފެށި ޕެޓިޝަންއަކީ ފަހުން އެންޓި-ޖެކްސަން މޫވްމަންޓަކަށް ބަދަލުވުމުގެ ނަތީޖާއަކީ ވިގްޕާޓީ އުފެދުމެވެ. ޕާޓީގެ އުފެދުން ބިނާވީ ޕެޓިޝަނެއްގެ މައްޗަށެވެ.\nޕެޓިޝަންތަކަށް އެތައް ޤައުމެއްގައި ވަނީ ޤާނޫނީ ބާރު ދީފައެވެ. ވަކި ޢަދަދެއްގެ ބަޔަކު ސޮއިކޮށް ފޮނުވާ ޕެޓިޝަންއަކަށް ޖަވާބުދިނުން ސަރުކާރުގެ އިދާރާތަކަށް ލާޒިމުވެއެވެ. ޕެޓިޝަންއެއްގެ ބާރުގަދަކަން ކަނޑައަޅަނީ އެ ޕެޓިޝަންގައި ސޮއިކުރާ ޢަދަދުގެ މައްޗަށާއި، ސޮއިކުރާ މީހުންގެ ތެރޭގައި ހިމެނޭ ބައެއްގެ ނުފޫޒުގަދަ ކަމުގެ މައްޗަށެވެ. ޤާނޫނު ހަދާ މަޖިލިސްތަކުގައި ރައްޔިތުން ހުށަހަޅާ ޕެޓިޝަންތަކާމެދު ބަހުޘްކުރަންޖެހޭނޭކަމަށް ބައެއް ޤައުމުތަކުގައި ޤާނޫނު ފާސްކޮށް އެގޮތަށް ޢަމަލުކުރެވެމުން ދެއެވެ.\nވަކީލުންގެ ފަރާތުން ދިވެހިރާއްޖޭގެ ސުޕްރީމް ކޯޓަށް ހުށަހެޅި ޕެޓިޝަން\nދިވެހިރާއްޖެއަކީ ތަފާތު ތަނެކެވެ. ދޮންވެލި ތުނޑިތަކާއި، ނޫ އުޑާއި، މެދުމިނުގެ މޫސުމީ އަރާމަކީ އަޅުގަނޑުމެން އިޝްތިހާރުކުރާ ތަފާތެވެ. ފޮރުވާ ތަފާތަކީ، އަޅުގަނޑުމެންގެ ކިބުރުވެރިކަމާއި، ޙަސީލަތުގެ ނުބައިކަމާއި، އަނިޔާވެރިކަމާއި، ހިޔަޅު ބުއްދިއެވެ.\nދިވެހިރާއްޖޭގެ ޤާނޫނުއަސާސީއާ ޤާނޫނުތަކާ ޚިލާފަށް ކަންތައްތަކެއް މެދުކެނޑުމެއްނެތި ހިނގާތާ އެތައް ދުވަހެއްވެ، އެކަމުގެ ސަބަބުން އެތައް ބަޔަކަށް އަނިޔާ ލިބުނުފަހުން، ޤާނޫނީ ވަކީލުންގެ ތެރެއިން 56 ވަކީލަކު ސޮއިކޮށް އެކަމާގުޅޭ ޕެޓިޝަންއެއް ދިވެހިރާއްޖޭގެ ސުޕްރީމް ކޯޓަށް ހުށަހަޅަން މަސައްކަތްކުރިއެވެ. ދިވެހިރާއްޖޭގެ ސުޕްރީމް ކޯޓުގައި ތިއްބެވި ބޭފުޅުން ޤާނޫނުއަސާސީއާ ޤާނޫނާ ކަނޑައެޅިގެން ޚިލާފްވަމުންދާ ވާހަކަ ޢާންމުންނާ ހަމައަށް ތިލަކުރުމަކީ އެ ބޭފުޅުންނަށް ހަޖަމުކުރެެވޭ ވަރުގެ ކަމަކަށް ނުވިއެވެ. 56 ވަކީލުންގެ ވަކާލާތުކުރުމުގެ ޙުއްދަ ބާޠިލުވީއެވެ.\nޕެޓިޝަންއެއްގެ އަސަރު ފެނިއްޖެ ނޫންތޯއެވެ. 56 ސޮޔާ ދިމާލަށް ބަލާކަށްވެސް ކެތެއް ނުކުރެވުނެވެ. ފުރަތަމަ އެ ނިކުތީ އަމިއްލަ ދިފާއުގައި އިޚްތިޔާރެއްނެތި ނުކުތް ރުޅިވެރިކަމާ އަނިޔާވެރިކަމެވެ. ސުޕްރީމް ކޯޓުން ފަނޑިޔާރުން ހަމަޖެހިލަން ވަގުތުކޮޅެއް ދޭށެވެ. ޤާނޫނުއަސާސީއާ ޚިލާފް ކަންތައްތަކުގެ ވާހަކަ ދެއްކުން ނުހުއްޓޭނޭކަން ޔަޤީންވާ ހިސާބުން އެހެން ހައްލެއް ހޯދުމަށް އެބޭފުޅުންވެސް މަސައްކަތްކުރައްވާނެއެވެ. ޤާނޫނުއަސާސީގެ އިމުގެ ތެރެއަށް މަޑުމޮޅިކަމާ ކިޔަމަންތެރިކަމާއެކު ވަދެވަޑައިގަންނަވާނެއެވެ.


Dhiraagu aai Women in Tech Maldives gulhigen "Girls to Code- Thinadhoo" fashaifi - AO News\nއަންހެން ކުދިން ޓެކްނޮލޮޖީގެ ދާއިރާއަށް ޝައުގުވެރި ކުރުމަށްޓަކައި ދިރާގާއި ވިމެން އިން ޓެކް މޯލްޑިވްސް ގެ ފަރާތުން އަންހެން ކުދިންނަށް ޚާއްޞަކޮށްގެން ކޯޑިންގ ދަސްކޮށް ދިނުމަށް ހިންގާ ސިލްސިލާ ޕްރޮގްރާމް “ގަރލްސްޓުކޯޑު – ތިނަދޫ” 10 ޖެނުއަރީ 2020 ގައި ފަށައިފިއެވެ. މި ޕްރޮގްރާމްގެ ފެށުމުގެ ރަސްމިއްޔާތު ވަނީ އިއްޔެ ހަވީރު ވަރޗުއަލް އިވެންޓެއް މެދުވެރިކޮށް ބާއްވާފައިއެވެ. މި އިވެންޓުގައި ދިރާގާއި ވިމެން އިން ޓެކް މޯލްޑިވެސް ގެ އިތުރުން މި ޕްރޮގުރާމްގެ ބައިވެރިން ބައިވެރިވިއެވެ.\nއޮންލައިންކޮށް ގެންދެވޭ މިޕްރޮގްރާމް ކުރިއަށް ދާނީ2މަސް ދުވަހުގެ ނިޔަލަށެވެ. އަދި މި ޕްރޮގްރާމް ކުރިއްދާނެ ގޮތުގެ އިތުރު މައުލޫމާތު އިއްޔެގެ ހަފުލާގައި ވަނީ ޕްރޮގްރާމްގެ ބައިވެރިންނާ ހިއްސާކޮށްފައިއެވެ. މި ޕްރޮގްރާމްގައި ކުދިންނަށް އެޗް.ޓީ.އެމް.އެލް، ސީ.އެސް.އެސް އަދި ޖާވާ ސްކްރިޕްޓް ބޭނުންކޮށްގެން ވެބްސައިޓް ފަރުމާކޮށް ޑިވެލޮޕްކުރަން ދަސްކޮށްދޭނެއެވެ. މިޕްރޮގްރާމްގެ ތެރެއިން ހިންގޭ ވޯކްޝޮޕްތަކުގައި ޕްރޮޖެކްޓް މެނޭޖްކުރުމާއި އަދި ވެބް ޑިވެލޮޕްމެންޓް އާއި ގުޅޭ ގޮތުން މައުލޫމާތު ޙިއްސާކުރުމަށް މެންޓަރސްގެ ގޮތުގައި މިދާއިރާގެ ފަންނީ މީހުން ބައިވެރިވާނެއެވެ.\n“މި ޕްރޮގްރާމް އަށް ދިރާގުން އެއްބާރުލުން ދޭން ނިންމި އެންމެ މުހިންމު ސަބަބަކީ، ދިރާގުގެ ސީއެސް އާރ ޕްރޮގްރާމްގައި އަންހެނުން ބާރުވެރިކުރުމަކީ ވަކިން ހާއްޞަ އަހަންމިއްޔަތު ކަމެއް ދޭ ދާއިރާއަކަށް ވާތީ. އަދި އަންހެން ކުދީން ޓެކްނޮލޮޖީގެ ދާއިރާގައި ބައިވެރިކުރުން އިތުރުކުރުމަށް ހިއްވަރު ދިނުމަކީ އަޅުގަނޑުމެން ޚާއްޞަ އަހައްމިއްޔަތުކަމެއް ދޭން ބޭނުންވާ ދާއިރާއެއް ކަމަށް ވާތީ. އަދި ދިރާގާއި ވިމެން އިން ޓެކް މޯލްޑިވްސް ގުޅިގެން ހިންގި ގަރލްސް ޓު ކޯޑް ފުވައްމުލަށް އަދި ޖެންގޯ ގަރލްސް މާލެ ޕްރޮގްރާމަށް ބޮޑު ތަރުހީބެއް ލިބުނުކަމީ އަޅުގަނޑުމެން މި މަސައްކަތް އިތުރައް ކުރިޔަށް ގެންދިއުމަށް ލިބުނު ވަރަށް ބޮޑު ހިއްވަރެއް”، ޕްރޮގްރާމް ފެށުމުގެ ރަސްމިއްޔާތުގައި ބައިވަރިންނަށް މަރުހަބާ ދަންނަވަމުން ދިރާގު ޑިރެކްޓަރ ކޯޕަރޭޓް ސަރވިސަސް އާތިފާ އަލީ ވިދާޅުވިއެވެ.\n“މިޕްރޮގްރާމްގައި ބައިވެރިވާ ހުރިހާ ކުދިން ވެސް އިސްކަންދޭވީ ޕްރޮގްރާމްގައި ދެމިތިބެ ޕްރޮގްރާމް ނިންމުމަށް. އަދި މި ޕްރޮގްރާމުގެ ތެރެއިން 21 ވަނަ ގަރުނުގެ އެންމެ މުހިންމު ހުނަރު ދަސްކުރުމަކީ އަމާޒު ކަމުގައި ހިފުމަށް”، ވިމެން އިން ޓެކް މޯލްޑިވްސްގެ ރައީސާ ނިއުމާ ފާއިޒް ވިދާޅުވިއެވެ.\nއަންހެންކުދިންވިމެން އިން ޓެކް މޯލްޑިވްސްދިރާގުގދ.ތިނަދޫ\nދިރާގު އެޕްލިކޭޝަން މެދުވެރިކޮށް ޑާޓާ ހަދިޔާ ކުރުމުގެ ޚިދުމަތް ތަޢާރަފްކޮށްފި


ހުޅުމާލެ ފޭސް2އަދި ބްރިޖް ޕައިޕްލައިނަށް ވޯޓަރ ޓްރާސްފަރ ޕަމްޕް ސްޓޭޝަން ޑިޒައިންކޮށް ކޮންސްޓްރަކްޓް ކޮށްދޭނެ ފަރާތެއް ހޯދުން - ރިޓެންޑަރ\nމިކުންފުނީގެ ފަރާތުންދޭ މައުލޫމާތާއި އެއްގޮތްވާގޮތުގެ މަތިން ހުޅުމާލެ ފޭސް2އަދި ބްރިޖް ޕައިޕްލައިނަށް ވޯޓަރ ޓްރާސްފަރ ޕަމްޕް ސްޓޭޝަން ޑިޒައިންކޮށް ކޮންސްޓްރަކްޓް ކޮށްދޭނެ ފަރާތެއްހޯދަން ކުރެވުނު އިޢުލާން ނަމްބަރު (MWSC-L/3/ADV/2020/24) އަށް އެކަށީގެންވާ ތަރުހީބެއް ލިބިފައިނުވާތީވެ އެ އިޢުލާން ބާތިލްކޮށް އަލުން އިޢުލާން ކުރަމެވެެ. ވީމާ، މިމަސައްކަތަށް ބީލަން ހުށަހެޅުމުގެ ދައުވަތު މިކަމަށް ޝައުގުވެރިވެލައްވާ އެންމެހާ ފަރާތްތަކަށް ހުޅުވާލަމެވެ.\nމިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރ ގެ ދަށުން ނެޝަނަލް ކޮންޓްރެކްޓަރސް ރެޖިސްޓްރޭޝަނ (GC01) އަދި (GC02) ގްރޭޑް 06 ގެ ގިންތި އަށް ޝަރުތުހަމަވުން\nޕްރީބިޑް މީޓިންގް ބޭއްވުމަށް ހަމަޖެހިފައިވަނީ 22 ޖުލައި 2020 ވާ ދުވަހު 11:30 ގައެވެ. އަދި ބިޑް ހުށައަޅަން ހަމަޖެހިފައިވާ ތާރީޚަކީ 04 އޮގަސްޓް 2020 ވާ ދުވަހު 11:00 އެވެ. ބިޑް ސެކިއުރިޓީގެ ގޮތުގައި ބިޑް ހުށައަޅާއިރު -/10،000 ރުފިޔާގެ ބިޑް ސެކިއުރިޓީ ހުށައަޅުއްވަންވާނެއެވެ. ބިޑް ސެކިއުރިޓީގެ ގޮތުގައި ބަލައިގަނެވޭނީ ބޭންކް ގެރެންޓީ ޗެކް ނުވަތަ ބޭންކް ގެރެންޓީ ލެޓަރއެވެ. ބިޑް އެވާރޑްކުރެވޭ ފަރާތުން ޕާރފޯމަންސް ގެރެންޓީގެ ގޮތުގައި ބިޑްކުރި އަދަދުގެ %5ބިޑް އެވޯރޑްކުރެވޭތާ 14 ދުވަސްތެރޭގައި ހުށައަޅަންވާނެއެވެ.


Furaigen dhaanee dharifulhah insaafu libuneema: Aailaa | Mihaaru\nރައިޝަންގެ މަންމަ ޑރ. ފަރުޒާނާ ހުސައިން މިއަދު ނޫސްވެރިންނާ ވާހަކަ ދައްކާއިރު ރޮނީ.---ފޮޓޯ: ނިޝާން އަލީ/މިހާރު\n22 ޖެނުއަރީ 2019 - 15:07\nއުނިމާ ގްރޭންޑްގައި ނޫސްވެރިންނާ ވާހަކަ ދައްކަމުން ޖިއާންގެ މަންމަ ޑރ. ފަރުޒާނާ ހުސައިން މިއަދު ބުނީ ދަރިފުޅު މަރުވި ހާދިސާ އަށް ފަހު ރާއްޖެ އިން ފުރައިގެން ދިއުމަށް ފަހު އެނބުރި އައީ ވެސް އިންސާފު ހޯދަން މަސައްކަތް ކުރަން ކަމަށެވެ. ނަމަވެސް ޖިއާން މަރުވި ހާދިސާއާ ގުޅިގެން ކޯޓުގައި ބަޔަކާ ދެކޮޅަށް ދައުވާކުރާނީ ފުލުހުން މިހާރު ކުރަމުން އަންނަ ތަހުގީގު ނިމުމުން ކަމަށް އޭނާ ބުންޏެވެ.\n"އަޅުގަނޑުމެންގެ ދަރިފުޅު މަރުވި މައްސަލަ [ތަހުގީގު] ނިމެންދެން އަޅުގަނޑުމެން ތިބޭނީ ރާއްޖޭގައި،" އޭނާ ބުންޏެވެ.\nޖިއާންގެ މަރުވި ހާދިސާ އަށް ފަހު ދިވެހި ސަރުކާރާއި ރައްޔިތުން ބެހެއްޓި އޯގާތެރި ކަމަށް ޖިއާންގެ އާއިލާއިން ޝުކުރު އަދާކުރި އެވެ.\nޖިއާންގެ މަންމަ އާއި ބައްޕަ "މިހާރު" އަށް ބުނީ ދަރިފުޅު މަރުވި ހާދިސާ އަށް ފަހު ރާއްޖެ އަށް އަލުން އައުމުން އެނގުނީ އެ ހާދިސާ އަށް ފަހުގައި ވެސް އިމާރާތްކުރުމުގެ މަސައްކަތްތަކުގައި ހުރި ގަވައިދާ ހިލާފު ކަންކަމަށް މާބޮޑު ބަދަލެއް އައިސްފައި ނުވާކަން ކަމަށެވެ. އެގޮތުން އިމާރާތްކުރާ ސައިޓްތައް އަދިވެސް ފެންނަނީ ނުރައްކާތެރި ތަންތަނުގެ ގޮތުގައި ކަމަށް އެ ދެމަފިރިން ބުންޏެވެ.\nރައިޝަންގެ މަންމަ ޑރ. ފަރުޒާނާ ހުސައިން މިއަދު ނޫސްވެރިންނާ ވާހަކަ ދައްކާއިރު، ރައިޝަންގެ ބައްޕަ އެ ނިއުސް ކޮންފަރެންސްގައި ބައިވެރިވަނީ.---ފޮޓޯ: ނިޝާން އަލީ/މިހާރު\nޖިއާންގެ މަންމަ އާއި ބައްޕަ ބުނީ ދަރިފުޅަށް އިންސާފު ހޯދަން ބޭނުން ވަނީ އެހެން ކުއްޖަކަށް އެފަދަ ހާދިސާއެއް ދިމާވިޔަ ނުދިނުމަށްޓަކައި ކޮންސްޓްރަކްޝަން އިންޑަސްޓްރީ ޒިންމާދާރު ކުރުވަން ބޭނުންވާތީ ކަމަށެވެ. އަދި އެ ހާދިސާއަކީ އިހުމާލުވުމުގެ ސަބަބުން ހިނގި ހާދިސާއެއް ކަން ސާފުކޮށް އެނގޭ ކަމަށް ވެސް އެ ދެމަފިރިން ބުންޏެވެ.\nބަންގްލަދޭޝްގެ ދެ ޑޮކްޓަރެއްގެ ތިބި ދެ ކުދިންގެ ތެރެއިން ދޮށީ ކުއްޖާ ޑިސެމްބަރު 16 ގައި މަރުވީ މ. ނަލަހިޔާ މަންޒިލްގެ ފަސް ވަނަ ބުރިން ވެއްޓުނު ސިމެންތި ބަސްތާ އަކުން ޖެހި ލިބުނު ޒަހަމްތަކަށް، އައިޖީއެމްއެޗުގެ އައިސީޔޫގައި ފަރުވާދެމުން ދަނިކޮށެވެ.\nޖިއާން މަރުވި ހާދިސާއާ ގުޅިގެން މާލޭގެ ވަރަށް ގިނަ ތަންތަނުގެ މަސައްކަތް މާލޭ ސިޓީކައުންސިލާއި ޕްލޭނިން މިނިސްޓްރީން ހުއްޓުވި އެވެ. އެކަމަކު އެ ފިޔަވަޅު އެޅުމުން މޯލްޑިވްސް ނޭޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (މަސީ) އިން އޭރު ބުނީ މަސައްކަތް އެގޮތަށް ހުއްޓުވުމަކީ ހައްލެއް ނޫން ކަމަށެވެ.\nކުޑަކުދިން ކޮންސްޓްރަކްޝަން ދާއިރާ މަރު ސަލާމަތީ ފިޔަވަޅުތައް ބަންގްލަދޭޝް ރާއްޖެ-ބަންގްލަދޭޝް މާލެ\n55 ކޮމެންޓް, 275 ރިއެކްޝަންސް\nދެންހުރޭ ނުދަންޔާ.ވިސާ ކެންސަލްވިޔަސް ނުދާތި.އޭރުން ފަސޭހަ ވާނެ ޑީޕޯޓް ކޮއްލަން ވެސް\nބަލަގަ ކޮމެ ދުވަހަކުހެން ރިސޯޓް ތައް ހިނގާ މީހުންގެ އިހުމާލުން މީހުން މަރުވެ! މިކަމައް އިންސާފު ލިބުނުކަމަށް ވާނީ ތިހުރިހާ ރިސޯޓް ތައް އަތުލާ ބޮޑު ޖޫރިމަނާ ކޮއް ޖަލައްލީމަތޯ ..؟\nދިމާވި ހާދިސާއަކީ ވަރަށްވެސް ހިތާމަހުރި ކަމެއް. އެކަމު ހަގީގަތަކީ އެއީ އެކްސިޑެންޓެއްކަން. އަދި މިފަދަ އެކްސިޑެންޓްވަނީ ކޮންމެވެސް ކަހަލަ އިބްރަތަކަށް. ނުފެންނަ އެތައް ކަމެއް ހިނގާފައިވާނެ ހާދިސާއާބެހޭ "އެންމެން"ގެ ދިރިއުޅުމުގައި. ހިނގި ހުރިހާ ކަމެއް އެއްކޮށްލާފަ ބެލޭނެފަދަ ގާބިލްކަމެއް އިންސާނުންނަށް ލިބިފައިވާނަމަ ކަމެއްވީ ކީއްވެކަން ފަހަރުގައި އެނގިދާނެ.\nނޭގޭނެ ގެ ދަރިޔަކައް ތިބުނާފަދަ އިބުރަތެއް ދިމާވީމަ އިނގޭނީ!!!ފަރުވާތެރިނުވުން ނުވަތަ ފަރުވާކުޑަވުން، ނުވަތަ އިހުމާލުވެސް އެއީ ހަމަ އެކްސިޑެންޓްތޯ؟\nޑަބްލިއު ކޮންސްޓްރަކްޝަން ކުންފުޏަށް އެހާއަވަހަށް އަނެއްކާވެސް މަސައްކަތްތައް ފެށުމުގެ ހުއްދަ ލިބުނީތީ ތި އިންސާފާމެދު އެއްވެސް އުއްމީދެއް ނެތް. އަަދި އަމްދުން މަރުވީ ދިވެހި ކުއްޖެއް ނޫންވީމަ ދެން ހަމަ ނޯންނާނެ މާބޮޑު އަޅާލުމެއްވެސް.\nއުމްމީދު ކުރަން އިންސާފު ލިބޭނެކަމަ.\nކޮބާބާ މިކަހަލަކަމަކަށް އިންސާފު ލިބުމަކީ: ކުންފުނީގެ ވިޔަފާރި ހުއްޓުވާލާ އެމީހުން ބިކަކޮއްލުންބާ؟؟ ނޫނީ ކުންފުނީގެ ވެރީން ޖަލައްލާ އެމީހުންގެ ދަރިން މަގުމަތިކޮއްލުން ނުވަތަ މަސައްކަތު ސައިޓަކަށް ގެންގޮސް ބޮލަށް އެއްޗެއްވައްޓާލާ މަރާލުންބާ؟؟ ނޫނީ ރައީސުލް ޖުމްހޫރިއްޔާ އިސްތިއުފާ ދިނުންބާ؟؟ ފުލުހުން މައްސަލަ ތަހުގީގުކުރަމުންދާއިރު އާއިލާއިން މިފަދަކަންތައް ކުރުމުން މިއުޅެނީ އެހެން ކަމެއް ހާސިލް ކުރަންނޫންބާއޭ ހިތައް އަރާ!!\nބަލަ ކަލޭގެ ދަރިއަކަށް ނޫނީ އާއިލާ މީހަކަށް މިކަހަލަ ކަމެއް ވީމަ ހަމަ ކަލޭ ވެސް އުޅޭނެ އިންސާފު ލިބެން އޮތް ގޮތަކަށް ހޯދަން!! ކަލޭގެ ދަރިއަކަށް ނޫނީ އާއިލާ މީހަކަށް މިކަހަލަ ކަމެއް ވީމަ އަހަރުން ބުނަންތަ މިއުޅެނީ އެހެން ކަމެއް ހާސިލް ކުރަންނޫންބާއޭ އަހަރުން ހިތައް އަރައޭ!! އޭތި ކަޑަ ދޯ!!\nހަދަވަރެއްގަ، ސިމެންތި ބަސްތާ ދޫކޮއްލިމީހާތަތީ؟\nއަމިއްލަ ދަރި މިކަހަލަ ހާދިސާއެއްގަ މަރުވީމަތަ އިންސާފު ހޯދުމަކީ ކޮބައިކަން އެނގޭނީ؟ ތީދެން ބޮޑު ވަރު.\nގަސްދަކާނުލާ ތިމާގެ އަތުން މީހަކަށް ދެރައެއް ލިބިއްޖެނަމަ ނަފްސާނީ ގޮތުން އެމީހަކަށް ވަރަށް އަސަރު ކުރާނެ، އެކަން އިހުސާސް ކުރެވޭނީ އެފަދަކަމެއް ދިމާވެފައިވާ މީހަކަށް އަދި އަމުދުން މިފަދަ ހާލަތެއްގައި ގެއްލުންވި އާއިލާއަށް ކޮއްދެވެން ހުރި ހުރިހާމަކެއް ކޮއްދޭން ހުއްޓާ ތިމާއާ ވާހަކަ ނުދައްކާ ޕަބްލިކް ފޯރަމްތަކުން އިންސާފު ހޯދަން އުޅުމަކީ އިތުރު ހިތާމައެއް، މިފަދަ ކަންކަމުގައި ދެފަތާތައްވެސް ވިސްނަންޖެހޭ!!\nތަހުގީގު ނުނިމެނިސް އެމީހުނަށް މަސައްކަތް ކުރުމުގެ ހުއްދަ އަނބުރާ ދީގެން ނުވާނެ\nމިރާއްޖޭ މަރުގެދިޔައަކީ 25000ރުފިޔާ އަބުރުގެ އަގަކީ5މިލިޔަން ރުފިޔާ.\nއިންސާފުލިބެންދެން ތިބޭނަމަ އުމުރު ދުވަސް ހުސްކޮށްލަންޖެހިދާނެ.\nކުޑަކުދިންގެ ހިޔާގައިތިބި ކުދިންތަކުގެތެރެއިން ކުއްޖެއް ހަދިޔާކުރަންވީނު\nއެމީހަކަށް ދެރަވާނީ އެމީހެއްގެ މިހަކު މިގޮތަށް މަރުވީމަ، އޭރުން ކުޑަކުދިންގެ ހިޔާގައިތިބި ކުދިން ބަލާދަނެހެނެއް އެއްގޮތަކަވެސް ހިއެއްނުވޭ،\nމިރާއްޖޭން ތިޔަފަދަ ކަންކަމުގައި އިންސާފު ލިބުމަކީ ނާދިރުކަމެއް


vnews - Midhiya hafthaagai 968 ulhandhehgai parking sticker jehi\nމިިދިޔަ ހަފްތާގައި 968 އުޅަނދެއްގައި ޕާކިން ސްޓިކާ ޖެހި\nމާލެ-ހުޅުލެ-ހުޅުމާލެ ހައިވޭ މަތީގައި ޓްރެފިކް ފުލުހުން ހަރަކާތްތެރި ވަނީ --- ފޮޓޯ: ޕޮލިސް\nމިދިޔަ ހަފްތާގައި ޕާކިން ގަވާއިދާ ހިލާފުވި 968 އުޅަނދެއްގައި ސްޓިކާ ޖަހާފައިވާ ކަމަށް ފުލުހުން ބުނެފި އެވެ.\nފުލުހުން މިކަން ހަމާކޮށްފައިވަނީ ފުލުހުންގެ ޓްރެފިކް ޑިޕާޓްމަންޓުން ކޮންމެ ހަފުތާއަކު އާންމު ކުރާ ތަފާސްހިސާބުތަކުގެ ތެރެއިން މިއަދު އާންމު ކުރި މިދިޔަ ހަފުތާގެ ތަފާސްހިސާބުތަކުގަ އެވެ.\nމިދިޔަ ހަފްތާގެ ތަފާސްހިސާބުތަކަށް ދައްކާ ގޮތުން ފުލުހުން ވަނީ ގަވާއިދާ ހިލާފުވެގެން 17 ސައިކަލަކާއި ހަތަރު ފުރޮޅުލީ އަށް އުޅަނދެއް ޓޯކޮށްފަ އެވެ.\nމީގެ އިތުރުން 569 ސައިކަލެއް ހުއްޓުވައި ފުލުހުން ބަަލައި ފާސްކުރި ކަމަށް ތަފާސްހިސާބުތަކުން ދައްކަ އެވެ. މީގެ ތެރޭގައި ލައިސަންސް ނެތި ސައިކަލު ދުއްވި 113 މީހަކާއި، ލައިސަންސް އޮތް ނަމަވެސް ލައިސަންސް ނުލައި ސައިކަލު ދުއްވި 59 މީހަކަށް ފިޔަވަޅު އަޅާފައިވާ ކަމަށްވެސް ފުލުހުންގެ ތަފާސްހިސާބުގައިވެ އެވެ.\nމަގުމަތީގެ އާންމު ގަވާއިދުގައި ކަނޑައަޅާފައިވާ ސްޕީޑް ލިމިޓަށްވުރެ ބާރަށް ދުއްވައިގެން ހުއްޓުވި 14 ފަރާތަކާއި 18 އަހަރު ނުވަނީސް ސައިކަލު ދުއްވި ދެ ކުއްޖަކަށް ފިޔަވަޅު އެޅި ކަމަށްވެސް ތަފާސްހިސާބުގައިވެ އެވެ.\nމާލެ ސަރަހައްދުން މިދިޔަ ހަފްތާގައި 58 އެކްސިޑެންޓެއް ހިނގައި ރިޕޯޓްކޮށްފައިވާ ކަމަށް ފުލުހުން އާންމުކުރި ތަފާސްހިސާބުތަކުން ދައްކަ އެވެ. މީގެ ތެރެއިން ހަތް އެކްސިޑެންޓެއްގައި މީހުންނަށް އަނިޔާވި ކަމަށްވެސް ފުލުހުންގެ ތަފާސްހިސާބުތަކުގައި ފާހަގަކޮށްފައިވެ އެވެ.


Apple In iCloud Data Host Kurumah Beynun Kuranee Google Server - Vaguthu\nއެޕަލްއިން އައިކުލައުޑް ޑޭޓާ ހޯސްޓުކުރުމަށް ބޭނުންކުރަނީ ގޫގުލް ސާވާ\n2 އަހަރު ކުރިން ( ފެބުރުއަރީ 28, 2018 )\nވާދަވެރި އެޕަލް ކުންފުނިން އެމީހުންގެ އައިކުލައުޑް ޑޭޓާ ހޯސްޓުކުރުމަށް ބޭނުން ކުރަރީ ގޫގުލްގެ ސާވާ ކަމަށް އެޕަލް އިން ބުނެފިއެވެ.\nމިއީ ގަބޫލް ކުރަން ދަތި ނަމަވެސް ހަގީގީ ވާހަކައެކެވެ. އެއީ ޓެކްނޮލޮޖީ ގޮތުން އެހާ ވާދަވެރި ދެ ކުންފުނި ކަމަށްވާއިރު އެޕަލް ކުންފުނިން އެމީހުންގެ ހުރިހާ ކަސްޓަމަރުންގެ އައިއުލައުޑް ޓޭޓާތަށް ރައްކާކުރަން އެމީހުންނާއި އެންމެ ވާދަވެރި ގޫގުލް ސާވާ ބޭނުން ކުރުން މިއީ އާދައިގެ ކަމެއް ނޫނެވެ.\nމިކަން ހާމަކޮށް އެޕަލް އިން ލިޔެފައިވާ ލިޔުން މިހާރު އެހުރީ ކޮންމެ މީހަކަށްވެސް ފަސޭހައިން ކިޔައިލެވޭނެ ހިސާބެއްގައެވެ. އެޕަލްގެ އެންމެ ފަހުގެ އައި.އޯ.އެސް ސެކިއުރިޓީ ޑޮކިއުމެންޓްސް ކިޔާލާށެވެ. އޭރުން މިއީ ކިހާ ވަރެއްގެ ހަގީގަތެއްކަން ހާމަވާނެއެވެ. އެޕަލް އިން ގޫގުލް ސާވާ ބޭނުން ކުރަން ފެށުމުގެ ކުރިން އައިކުލައުޑް ޑޭޓާ ރައްކާ ކުރުމަށްޓަކައި އެމޭޒަން ވެބް ސާވިސްއަާއި މައިކްރޯސޮފްޓް އަޒޫރޭ ވެސް މީގެ ކުރިން ބޭނުން ކޮށްފައިވެއެވެ.\nއެޕަލް އިން ގޫގުލް ސާވާ ބޭނުން ކުރަން ފެށުމުން އެޕަލްގެ އައިކުލައުޑް ބޭނުން ކުރާ އެތަށް މިލިއަން މީހުންގެ އަމިއްލަ ފޮޓޯ އާއި ވީޑިޔޯ އަދި މިނޫނަސް މީހުން ރައްކާ ކުރާ ހުރިހާ މައުލޫމާތެއް ދެން ހުންނާނީ ގޫގުލްގެ ބެލުމުގެ ދަށުގައެވެ.\nމީގެ އިތުރުން އެޕްލް އިން އެމީހުންގެ އައިފޯން ތަކުގައި ބޭނުން ކުރާ ކެމެރާ ވެސް އުފައްދަނީ ސޮނީ އާއި އޮމްނި ވިޝަންއިން ނެވެ. އެޕަލް އަތަކު އެމީހުންގެ އަމިއްލަ ކެމެރާ ޓެކްނޮލޮޖީއެއް އަދި ނެތެވެ. މީގެ ކުރިން އެޕަލް އައިފޯން ތަކުގައި ބޭނުންކުރާ ޗިޕް ވެސް އުފައްދަމުން ގެންދިޔައީ އެމީހުނާ ވާދަވެރި ސެމްސަންގް ކުންފުނިންނެވެ.


"Test Kurevifaiva" Leadarunnai Eku Dhen Alun Kuraane Uhmeedheh Neh - Umar - Vaguthu\n"ޓެސްޓު ކުރެވިފައިވާ" ލީޑަރުންނާ މެދު ދެން އަލުން ކުރާނެ އުއްމީދެއް ނެތް ކަމަށް ކުރީގެ ހޯމް މިނިސްޓަރ އުމަރު ނަސީރު ވިދާޅުވެއްޖެއެވެ.\nއުމަރު މިހެން ވިދާޅުވީ ދިވެހި ނެޝަނަލް އެކްޝަން (ޑީއެންއޭ)ގެ ނަމުގައި އިސްލާހީ ހަރަކާތެއް އިފްތިތާހު ކުރުމަށް މިރޭ ބޭއްވެވި ބައްދަލުވުމުގައި ވާހަކަފުޅު ދައްކަވަމުންނެވެ.\nއުމަރު ވިދާޅުވީ އެކި ކުލަަކުލައިގެ ޕާޓީތައް ވެރިކަން ކުރިނަމަވެސް މައްސަލަތަކަށް ހައްލެއް ނުލިބޭ ކަމަށެވެ. "އެކިއެކިވެރިން ދިވެހިރާއްޖޭގެ ވެރިކަމަށް އައިސްފައި ގޮސްފި. އެކި ކުލަަކުލައިގެ ޕާޓީތައް ވެރިކަން ކޮށްފި. ނަމަވެސް ރާއްޖޭގައި ހުރި ބޮޑެތި މައްސަލަތަކަށް ހައްލެއް ނާދޭ. މަސައްކަތް ކުރާ ދިވެހިން މަގުތަކުގައި ބިއްޖެހި، ސަލާންޖަހަން، ކުނިގޮނޑު ހޮވަން އުޅޭއިރު ބިދޭސީ ސިފައިން ރާއްޖޭގެ ހަތަރު ސަރަހައްދަކަށް އެމީހުންގެ އުޅަނދުތަކާއިއެކު ފައިބައިފި." އުމަރު ވިދާޅުވިއެވެ.\nއުމަރު ވިދާޅުވީ މީގެ 16 އަހަރު ކުރިން މަލްޓިޕާޓީ ވެރިކަމުގެ ނިޒާމެއް ތާއާރަފް ކުރުމުން ހީކުރެވުނީ ދެން އުފެދިގެން އަންނާނީ ޒިންމާދާރު ސަރުކާރުތަކެއް ކަމަށެވެ. ނަމަވެސް ހީކުރިގޮތައް ކަންކަން ނުވިކަމަށް އުމަރު ވިދާޅުވިއެވެ. "ނަމަވެސް ތިޖޫރީގެ ދޮރުފަތް ގެއްލި، ވެރިންގެ އަބުރު ގެއްލި، ދައުލަތުގެ ކަރާމާތް ގެއްލުން ނޫންކަމެއް ނުވި." އުމަރު ވިދާޅުވިއެވެ.\nއުމަރު ވިދާޅުވީ ސިޔާސީ މަސައްކަތަކީ ހެޔޮލަފާ މީހުން ކައިރިވާން ފަސް ޖެހޭ ކަމަކަށް މިހާރު ވެއްޖެއެވެ. މިހާރު ދިވެހިން އިންތިޒާރު ކުރަނީ އިހްލާސްތެރި ޓީމެއް ސިޔާސީ ދާއިރާއިން ފެންނާނެ ދުވަހަކަށް ކަމަށް އުމަރު ވިދާޅުވިއެވެ. "ދިވެހިން މިހާރު އިންތިޒާރު ކުރަނީ ތައުލީމާއި ތަޖުރިބާހުރި، ތެދުވެރި އިހްލާސްތެރި ޓީމެއް ފެންނާނެ ދުވަހަކަށް. މި ދައުލަތް އަލުން ތަރުތީބުކޮށްދޭނެ އާ ބަޔަކަށް،" އުމަރު ވިދާޅުވިއެވެ.\nއުމަރު ވިދާޅުވީ ސިޔާސީ ގޮތުންނާއި ތައުލީމީ ގޮތުން ގާބިލް ގިނަ ބަޔަކު ޖަމާވެ، "ޑްރީމް ޓީމެއް" އެކުލަވާލުމުގެ މަސައްކަތް މިހާރު ވަނީ ފައްޓަވާފައެވެ. އެ ޓީމުގެ މަގްސަދަކީ، ކޮރަޕްޓް ވެރިންގެ އަތުން ގައުމު އަތުލައި، ގައުމުގައި ހުރި ބޮޑެތި މައްސަލަތައް ހައްލުކުރުން ކަމަށް އުމަރު ވިދާޅުވިއެވެ. ގައުމީ މި މަސައްކަތް، ގޯޅިގޯޅި ކަންމަތީގައި، ޓްވިޓާގައި ނުވަތަ ފޭސްބުކްގައި ދައްކައިގެން ހައްލު ނުވާނެ ކަމަށާއި ނިކުންނަން ޖެހޭނީ ސިޔާސީ ރޭހަކަށް ކަމަށް އުމަރު ވިދާޅުވި އެވެ.\nމިރޭ އިފްތިހާހް ކުރި ސިޔާސީ ހަރަކާތުގައި އުމަރުގެ އިތުރުން ކުރިން އެމްއެންޑީއެފްގައި އުޅުއްވި ކެޕްޓަން އަލީ އިހްސާނާއި ކުރީގެ ފޮރިން މިނިސްޓަރު ދުންޔާ މައުމޫނާއި ހޯމް މިނިސްޓްރީގެ ކުރީގެ ސްޓޭޓް މިނިސްޓަރު މާޒް އަހުމަދު ސަލީމާއި އިލެކްޝަންސް ކޮމިޝަންގެ ކުރީގެ މެމްބަރު އަހްމަދު ފަޔާޒާއި އެމްޑީޕީގެ ކުރީގެ ރައީސް ޑރ.އިބްރާހިމް ދީދީ (ޑރ.ޑީޑީ) އާއި ކަރެކްޝަނަލް ސާވިސްގެ ކުރީގެ ވެރިޔާ އަބްދުﷲ މުނާޒް ހިމެނިވަޑައިގަންނަވަ އެވެ.\nމާޗް 3, 2021 23:34\nއަސްލު އުމަރަށް އަހަރެން ވ ތާއީދު. ޢުމަރަކީ ޤައުމި ދެކެ ލޯބިވާ ވަރަށް ހިންގުންތެރި ރަގަޅު މީހެއް. މައްސަލަ އަކީ ރައްޔިތުން އަދިވެސް ދުވަނީ ކޮރަޕްޓް މީހުން ފަހަތުން ވީމަ\nމާޗް 4, 2021 07:21\nގައުމުދެކެ ލޯބިވުމަކީ ގައުމު އަޅުވެތިވެ ނިމެންދެން ބަލަންހުރެފަ ފބގަ ނޫނީ ޓްވި ޓާގަ އެހެންނޫނީ ޕޯޑިޔަމެއްގަ ވާހަކަދައްކަމުން ވަރަށް ވަތަނީވެގެން ބަހެއް ބުނެލުންތަ..އިސްލާމީތާރީޙުން ފެންނަނީ ތަފާތުކޮށް..ދިވެހިތާރީޙުން ފެންނަންއޮތީވެސް އިސްލާމީތާރީޙުން ފެންނަފަދަ ވަތަނުގެ ލޯބި،.އިލްމުވެރިންވެސްގެވެސްއޮތީ.. ފބ އާ ޓްވި ޓާ ޓީވީގަ އާޔަތެކިޔާފަ ނޫނީ ހަދީސްއެއްކިޔާފަ ފަތުވާއެއް ބުނެލީމަ ޒިންމާއަދާވީ...އިސްލާމްދީނަށް ނަސްރުދޭން އިސްލާމީގައުމެއްގެ ގޮތުގަ މިތަން ބޭއްވުމައް ޓަކާ އެމީހުންގެ ހަރަކާތް އަމަލީމައިދާނުން އިސްވެތިބެ ރައްޔިތުންނާއެކުަ މަސައްކަތަށް ނުކުންނަންނުޖެހޭތަ،ފިލާތިބި އެހެންވަނީ މިހެންވަނީ އެކަންކުރޭ ކިޔާކަށްނުޖެހޭ..އަންދަލުސްއިންވެސް ފެނުނުކަމަށްވަނީ އިލްމުވެރިން ކުޅިބަލަންތިބުން..އުމަރުގެ ވަތަނީ ލޯބިވެސް ފެންނަނީ ފބއިން ނޫނީ ޕޯޑިޔަމުން...އަހަރެންވެސް ކުރިން ވަރަށް ތާއިދުކުރިން އުމަރަށް އެކަމަކު އުމަރުގެ ހަސީލަތަ ރަގަޅުނޫންކަން ފެންނަންެއޮތީ އެހެންވީމަ އަހަރެން ޓާ ޓާ..\nމާޗް 4, 2021 16:11\nއުމަރުގެ ހަސީލަތް ނުބައިކަމަށް ތިޔަ ނިންމަނީ ޔާމީނު މިނިވަން ކުރަން ނުގޮވާތީތަ؟ ހާދަ އަމިއްލަ އެދުންވެސް ބޮޑޭދޯ! ޔާމީނު ނޫނީ ވެރިކަން ކުރެވޭނެ މީހަކުނެތް ކަމަށް ގަބޫލުކުރުމަކީ މޮޔަކަމެއް. އުމަރަށްވެސް ފުރުސަތެއް ދިނީމަދޯ އެނގޭނީ އުމަރުގެ ހުރި ގާބިލުކަމެއްވެސް.. ހޯމް މިނިސްޓަރުކަމުގައި ހުރިއިރުވެސް ނަތީޖާގެ ކޮޅުމަތި ފެނުން. އެނގޭހާވެސް އެއްޗަކީ މިވީހާތަނަށް ހަގީގަތާ ޚިލާފު ވާހަކައެއް އުމަރު ދައްކާފައި ނުވާކަން.\nމާޗް 3, 2021 23:36\nއުމަ ރަކީވެސް ޓެސްޓް ކު ރެވިފަހު ރި މީހެއް.. ތިބުނާގޮތުން މިގައުމަކީ ޓެސްޓް ލެބޯޓަ ރީއެއްތާ.. އަބަދު ޓެސްޓްކު ރަން އާމީހަކު ގެންނަންވީ..ހޮޅިވާހަކަ ދައްކަންއުޅޭނެކަމެނެތް... ރީތިކޮށް މިބުނަނީ އުމަ ރަކީ ދިވެހި ރާއްޖޭގަ ވެ ރިކަ ކު ރަން ކަމުދާމީހެއްނޫން...އުމަ ރަގެ ފަހަތުގަ ފޮ ރުވިގެން އެތިބަ ވަގުންނާ ޙާއިނުން އެބަފެނެޔޭ..ފުޅައް ފީވެ ހާއަޅާފައޮތީމަ ބޮދައިގެންތިބި ހު ރިހާ ވަގުން އެބަފެނޭ..ޕޕމގަ ތިބޭނެ ވެ ރިކަން ކު ރެވޭނެ ލީޑަ ރުން..ޑ ރ ޝަހީމު..ސައީދު..އާދަމް ޝަ ރީފް..\nމާޗް 3, 2021 23:54\nތި މީހުންނަކީ ރައްޔިތުން ދަންނަ ބައެއް ނޫން!\nމީނަ މީ ގައުމުގެ ހަލާކު\nމާޗް 4, 2021 00:37\nތިޔަ މޫވްމަންޓަކަށްޑޮކްޓަރު ދަތް ލީމަ ދެން ތިކަމަށް ތިޔަމޫވްމަންޓަށް ކިޔާނެ އެއްޗެއް. ހިޔަޅުން ލައިގެން ކަންބަޅި ފާމްއެއް ހިންގަން އުޅުމުން ނިކުންނާނެ ނަތީޖާ ނޭގެނީބާ.\nމާޗް 4, 2021 00:38\nކަލޭ ކޮންމެ އެއްޗެކޭ ކިޔަސް އަހަރުމެން ތާއީދު ކުރާނީ ރައީސް ޔާމީން އަށް\nމާޗް 4, 2021 00:45\nތިޔަތަނުގައި މުޅިންވެސް ތިޔަތިބީ ޓެސްޓްކުރެވި ފެއިލްވެފައި ތިބި ސިޔާސީ ހައްޕުނޑު\nމާޗް 4, 2021 00:47\nއުމަރު ނަސީރަކީ ވެސް ދިވެހިން ޓެސްޓް ކޮށްފައިވާ ފޭލިއަރެއް އަމިއްލަ އެދުން ބޮޑުވެގެން. ދުންޏާ އަކީ ވެސް ޓެސްޓް ކޮށް ފެއިލް ވެފައި ހުރި ކަނބަލެއް. މިހާރުގެ މަގުސަދު ވަރަށް ސާފު ޣައްސާނު މައުމޫނަށް ސިޔާސީ ޕްލެޓްފޯމް ކަށަވަރު ކުރުން. ޕީޕީއެމް ގެ ޓިކެޓް ނުލިބިއްޖެއްޔާ ޑީއެންއޭ އިން ނައިބު ރައީސް ކަން ހޯދުން. ދެން ފެންނަނީ ކާފަރު ރަފީއު އެއީ ޓްރާންސްޕޯޓް މިނިސްޓްރީ އިން މިހާތަނަށް ކުރި ހުރިހާ ވައްކަމެއް ކުރި މީހެއް.\nމާޗް 4, 2021 01:51\nމަ ތާއީދު އުމަރަށް\nމާޗް 4, 2021 02:19\nތެދެއް ޓެސްޓު ކޮއްލީމަ މި އެނގުނީ ރ. ޔާމީންގެ ހުންނެވި ކުޅަދާނަކަންވެސް. މަދެން މި ގައުމުގެ ވެރިޔަކަށް އެހެން ބޭފުޅެއް ބޭނުމެއް ނޫޫން. ރ. ޔާމީން އަކީ ދުރުވިސްނޭ ކަންކަން ރާވާލަން އިނގޭ އަދި ފިއްތުންތަކާ އެކުވެސް ގައުމަށް ކުރިއެރުން ގެނުވައިދިން ވެރިއެއް\nމާޗް 4, 2021 02:20\nތީިގެ މާނައަކީ އުމަރާ ދޭތެރޭގައިވެސް އިތުރަށް އުއްމީދު ނުކުރުންބާ؟\nމާޗް 4, 2021 06:17\n1. އުފެ އްދި . އައިޑޕީގެ. ރަ އީސް ކަން ނުކުރެވި.ފެ އިލް\n2. ޑީ އާރޕީގެ. ޑިޕިއުޓީ ލީޑަރ ކަމުންްް ފެއިލް.\n3. ޖޭޕީގެ ތެރޭއޮވެ ފެއިލް.\n444. 4. ހޯމް މިނިސްޓަރ ކަން ދިނީމަ އެކަން ނުކުރެވު ފެއިލް....އެހެންވީމަ ތިޔައީ ސިޔާގޮތުން ނާކާމިޔާބު އުމަރެއް... ބަލައެއް ނުގަނެވޭނެ. ސޮރީ. ވީއާރ ވިތް ރ.ޔާމިން. އެއީ އަހަރަމެންގެ ސިޔާސީ ވިސްްނުން.\nމާޗް 4, 2021 12:49\nތި ހުރިހާ ތަނަކުން އުމަރު ފެޔަށް ޖެހިގަތީ ތި ތަންތާގައި ތިބި މީހުން ކަރަޕްޓް ވީމަ.. ކަލޭ ތިގޮތަށް ވާހަގަ ތި ދެއްކީ ކަލެއަށްވެސް ބައެއް ލިބިފަ އޮތީމަ..\nމާޗް 4, 2021 06:20\nދިވެހިރާއްޖެއިން ފެންނަނީ މުޅިންވެސް ދައުލަތުގެ މާލިއްޔަތު ލޫޓުވާ ސިޔާސީ ވަފާތެރި ކެހިވެރި ޗޯރުން ! މިސިޔާސީ މީހުންގެ ކަމަކީ ރައްޔިތުންނަށް ދޯކާދިނުން ލަޑު ދިނުން !\nމާޗް 4, 2021 06:24\nމާޗް 4, 2021 07:17\nއަނެއްކާ މިޤައުމުގާ ކޭތައެއްހިފުމަށް ޖާގައެއްދޭން\nޖެހެނީ ކީއްވެ. އަދި އަދަށްދާންދެން ޢުމަރު ހޯމް\nމިނސްޓަރކަމުގަ ހިއްޕިކޭތައިގެސަބަބުން އަދި\nއަދަށްދާންދެންވެސް މިޤައުމަށް އަލިކަމެއްނުލިބޭ. މުޒާހަރާތައްޕޭމަންޓްމައްޗަށްބަދަލުކުރި. 10ޖަހާއިރަށްފިހާރަތައްބަންދުކުރަން ކަނޑައެޅި. މާލޭގެ މަގުތަކުން މުދާއުފުލަންހުރި މަގުތައް ބަންދުކުރި.އަދިވެސް އެތައްއެތައްކަމެއް. ޤައުމުގައުޅޭ ކޮންމެ މީހަކަށް އެގޭ ކޮންމެގޮތަކުން\nވެސް ޢުމަރު ކުރަންބޭނުންވަނީ ރައީސްކަންކަން.\nހީކުރިން އިބޫ ޞޯލިހުވެސްވަރަށް ރަނގަޅުވެދާނޭ.\nއެކަމު އިހަށްދުވަހު ވަކިކުރި މިނިސްޓަރ އެއީ ސީދާ އިބޫގެވިސްނުމެއްކަންގިނަރައްޔިތުންނަށް\nޤަބޫލުކުރެވޭނެކަމެއް. އެއްބައަކުބުނަނީ އިންޓަނެޓް އަގުހެޔޮނުކުރިވާހަކަ. އެހެންބުނާއިރު އެމިނސްޓްރީ\nފޮނުވި އެއޮފީހުގައުޅޭ ޝައުނާ އަށް މިކަންދޮގެއް\nނުކުރެވޭނެ. ދެން ޔާމީނު ދެވަނަ ނަމެއްދެއްވި މަޖިލީސް ގެއިން ދެއްކި ވާހަކައާ އަނގައާވެސް ދިމާއެއްނުވި. އެގެންވީމާ މިޤައުމުޙާލުގެ ދުލުން ގޮވަންދޫކުރަން ހަމަހިލާ އެއްބާރުލުމެއް މަށެއް\nމާޗް 4, 2021 07:30\nތިތާ ތިބީ ޔާމީން ކައިރީގަ އުޅެފަ އެމަނިކުފާނު ނިކަމެތިވި ދުވަހު ޔާމީނު ދޫކޮށްފަ ދިޔަ ފޭލިއަރުން!! ޢެމް ޑީ ޕީ ލާދީނީ މީހުން! ޤައުމް ގައި 30 އަހަރު ކުރެނު ކަމެއް ކުރެވިފައި ހުއްޓާ5އަހަރުގެ ދައުރެއް ފުރިހަމަ ކޮށްފަ ދިޔަ ޔާމީން ކުރިކަމެއް ފެންނަން އޮތީ!! ޢެހެން މީހުން ޚަރަދުކުރި އެއްޗެއް ފެންނާކަށް ނެތް!! ދެލޯ ކަނު މީހަކަށް ނުފެންނާނެ!! ޢެމް ޑީ ޕީ މީހުން ތިހާ އިންސާފު ޥެރިއްޔާ ބަލަންވީނު ވެރިކަން ކުރި މީހުން ވެރިކަމުން ފޭބި އިރު ޤައުމުގެ ދަރަނި ވެރި ވެފައި ހުރި ވަރާއި، އެސެޓް ހުރި ވަރު!! ޠާމީން ނެގި ލޯނުތައް ދެއްކޭނެ ހޮތް ތަންދޮރު ދަންނަ މީހުންނަށް ފެންނާން އެ އޮތީ!! ޢެހެން ވީމާ އަޅުގަނޑު ބޭނުންވަނީ ޔާމީން !! ތަޢްލީމެއް ނެތް ވެރިޔަކު ބެނުމެއް ނޫން!!\nމާޗް 4, 2021 07:44\nކަލޭ ތީ އެއްކަލަ ބަނޑު ހައި ހޫނުކަމުގެ ހަލްތާލެކޭ ކިޔައިގެން ޗޮކުލެޓް ކައިގެން އޮތްމީހާ ހުސްއަނގަ އަހެރެމެން އަތަކުނެތް ކަލެއަށްދޭނެ ވޯޓެއް\nމާޗް 4, 2021 07:46\nޓެސްޓް ކުރެވިފަ ތިބި ލީޑަރުންނަށް ކުރާ އުއްމީދެއް ނެތޭ ތިގޮވަނީ އުމަރު ވެރިކަން ބޭުނުންވެގެން ކަން އެގޭ ! އެކަމަކު އުމަރަކީ ދިވެހިރާއްޖޭގެ ވެރިކަމަށް ކުފޫ ހަމަވާ މީހެއް ނޫން !\nމާޗް 4, 2021 13:45\nކަލޭމެންނަށް ކުފޫ ހަމަވަނީ ވައްކަން ކުރާ ހުސް ދޮގު ހަދާ ކައިރި މީހުންނަށް ލާރި ބަހާ ގޯތި ބަހާ ޤައްދާރުންތަ؟\nމާޗް 4, 2021 07:52\nސިޔާސީ މީހުން ޤައުމު ހިންގާ ގޮތަކީ ރައްޔިތުންގެ ނަމުގައި ލޯނު ނަގައިގެން ލޯނުގެ ބޮޑުބަޔެއް ސުވިސް ބޭންކު ފަދަ ބޭންކު ތަކުގައި ހުޅުވާފަ ހުންނަ އެމީހުންގެ ސިއްރު އެކައުންޓަށް ޖަމާކުރުން، ދެން ރައްޔިތުން އުޅެން މިޖެހެނީ ފަޤީރު ހާލުގައި ، ލޯނެއް ދިނަސް ބޮޑު އިންޓުރެސްޓުގައި މިދެނީ އެއްކަލަ ސުވިސް ބޭންކަށް ޖަމާކުރި ފައިސާ ކަވަރު ކުރަން ! ވޯލްޑް ބޭންކް ދިރާސާ\nމާޗް 4, 2021 07:56\nތިތާ ތިތިބަ7މީހުންނާ ދެން ތިބިހާ ސިޔާސީ ބަޔަކު އެއްކޮށްލިޔަސް ޤަވްމު ހިންގުމުގަ ރައީސް ޔާމީންއާ ފައިހަަމަނުކުރެވޭނެ! އެކަން އެއޮތީ ބުނެލާ ބަހަކަށްވުރެ ބޮޑުކޮށް ޢަމަލުން ދައްކާފަ!\nމާޗް 4, 2021 07:59\nދިވެހިންގެ ބާނީ އުތީމްރަދުން ޢާޒީ މުހައްމަދު ތަކުރުފާނު ބޮޑުތަކުރުފާނު ދިވެހި ޤައުމު ބިނާކުރި އަސާސު :\n1/ ދިރާއްޖެއަކީ މުސްތަޤިއްލު މިނިވަން އިސްލާމީ ޤައުމެއް.\n2/ ދިވެހި ދައުލަތުގެ ދީނަކީ އިސްލާމް ދީން .\n3/ ދިވެހި ރައްޔިތުން ނަކީ މުސްލިމުން .\n4/ ދިވެހި ބަހަކީ ޢަރަބި ތާނަ .\nދިވެހި ޤައުމު އަބަދުވެސް އޮންނަންޖެހޭނީ މިއަސާސުގެ މަތީގައި !\nމާޗް 4, 2021 08:10\nސަލާންޖަހައިގެންވެސް ޕީޕީއެމް/ޕީއެންސީއިން ޖާހައެއްނުދިނީމަ ޖާގައެއްކަށަވަރުވާންއޮތީ މިކަހަލަދެބޯގެރިއެއް ދުއްވައިގެންކަމަށް "ހިޔަޅު"ވިސްނައިދިނީމައުފެއްދިހަރަކާތެއް! ފަރުދާގެފަހަތުގައިތިބީ "ހިޔަޅުންގެ"ޓީމެއް! އެމްއާރްއެމްހަދައި ގޮޅާބޯގޮވިމީހުންގެ އުނގަށް ވެއްޓުނީމަވެސްލިބުނީ "ގޮނޑު" ހޮވާމީހުންވެސް ހޯބޯލަވާވަރުގެ ވަޒީފާތަކެއް ކިޔަވައިގެންތިބި ތައުލީމީ މީހުންގެމައްޗަށް އުޑެއްބުޑެއްނުދަންނަމީހުން އިސްކުރީމަ މިހާރުއަތްޖަހަންލަދުން ތިޔަދެބޯގެރިދުއްވަނީ!!!!!\nމާޗް 4, 2021 08:17\nމާޗް 4, 2021 08:25\nއުމަރާ! ތިޔައީ ޓެސްޓްކުރަން އުޅުމުގެރެތޭގައި އެތައްތަނަކުންއަތަށް ގޮވާފައިވާ ،ފަސްޓްއެއިޑް ދޭންޖެހިފައި އޮތް ޓެސްޓް ކުރަންވެސް ނުގޮވި މިސައިލެއް!\nމާޗް 4, 2021 08:33\nތިމިޤައުމުގެ ރައްޔިތުން ޓެސްޓުކޮށްފަހިރި މީހެއް ދެން ބޭނުމެއް ނޫން އުމަރުގެ އެޙީތެރިކަމެއް މިޤައުމަކަ.އުމަރު ކިޔާމީހުން ވަރަށްފޮނިވެފަ ބޮޑާވާނެ\nމާޗް 4, 2021 08:51\nއުމަރުވަނީ ޓެސްޓް ކުރެވިފައި. ވަރަށް ރަނގަޅަށް އަޖުމަ ބެލިފަ. ލީޑަރެއްގެ ގޮތުގައި ޕާޓީ ހަދައިގެން އެމްޑީޕީއަށް ވީވަރުވެސް ނުވެ ހަމަ ސީދާ ފެއިލްވީ.. ކޮންމެ ސަބަބަކާއި ހުރެނަމަވެސް ނަތީޖާއަކީ ފެއިލްވުން. ދެން އެއވެސް ބަޔަކާއި އެކީ އުމަރުގެ ހުދުމުހުތާރު ކަމުން ނޫޅެވުނު... މިއަދުވެސް ތި ނުކުތީ ފޭލް ދެތިން ކެނަައި ގޮވައިގެން.. އޯޕަނިންވެސް ފޭލް.. އުމަރު މިނިސްޓަރު ގޮތުގައި ޕާޓީ ލީޑަރު ގޮތުގައި ޓެސްޓް ކުރެވި ފެއިލް ނުވޭތޯ؟\nމާޗް 4, 2021 09:14\nއުމަރުގެ ރިޔާސީ ކެމްޕޭން ފަށަނީދޯ ކޮންމެވެސް އެހެން އެއްޗެކޭ ކިޔައިގެން ބަޔަކު ހައްދައިގެން ނޫނީ އުމަރަށް ތިކަމެއް ނުވާނެ\nމާޗް 4, 2021 09:17\nރަނގަޅު ވަހަކަ އެއް އުމަރު ބުންޔަސް.މާނައަކީ މަނިކުފާނަކީ ވެސް އިންތިހާބު ތަކުގައި ވާދަ ކޮށް ބާތިލް ވޯޓަށް ވުރެ މަދުން ވޯޓް ލިބިފައިވާ ބޭފުޅެކޭ އެހެން ވީމާ ދެން އަވަހަށް ސިޔާސީ ކަންކަމުން އެއްފަރާތް ވެލާފަ ސަބުމެރީން ދުއްވުމައިގެން ކުރިޔަށް ވަޑައިގަތުން މާ ސަޅިވާނޭ. އެކަމު އަދި ވެސް ހަރުގަނޑުން ފާރަށް އަރަން ޓްރައި ކުރިޔަސް އޯކޭ ހަމަ.\nމާޗް 4, 2021 09:19\nއުމަރަށްތާއީދުކުރަން.. އުމަރުއަށްވެރިކަންލިބޭތޯ ދުއާވެސްކުރާނަން. ސަބަބަކީ ރެސޯ ޓުދާއިރާގަ އަދިވެސް އުޅެންމިޖެހެނީ ވަރަށްހާލުގަ.. ރަނގަޅަށްކަންތައްކުރާރެސޯ ޓުތައްވެސް އެބަތިބި .. އެހެންނޫނީ އުޅެންމިޖެހެނީ ދިނިއްޔާކައިގެން ނުދިނިއްޔާނުކައޭބުނާއުސޫލުގަ.. މުސާރަކޮޅައްވާ ތިރީހަކަށްޕަސެން ޓުވެސް ތިންހަތަރުމަސްވާއިރުވެސްނުލިބި ނުލިބިލަސްވަނީކީއްވެގެންކަންވެސްނުބުނެ ހޮރުހޮރަށްވަދެތިބޭތީ އުމަރަށް ވެރިކަން ލިބިއްޖެނަމަ މިކަމަށްހައްލެއް ލިބިދާނެކަމަށް ފެންނާތީ އުމަރަށް ތާއީދުކުރަން!!!!!!!!\nމާޗް 4, 2021 10:19\nބަލަގަ ރައީސް ޔާމީނުވަނީ ޓެސްޓުންފާސްވެ ރައްޔިތުންގެ ހިތްތަކުން ޖާގަހޯދާފަ ދިވެހި ރައްޔިތުންގެ އުއްމީދު މިހާރު ގުޅިފައިވަނީ ރައީސް ޔާމީނާ\nމާޗް 4, 2021 10:48\nތި މީހާއަށް ކުރާނެ އިތުބާރެއް ނެތް، މަގޭ ވޯޓެއް ނުދޭނަން އުމަރަކަށް!\nމާޗް 4, 2021 11:29\nއޭ މިހިރަ ޢުމަރުގަޑާ ކިޔަން އުޅެނީ ކޮންވާހަކައެއް! ބޮޑުތަނުން ފޭލުވީ އުމަރު ދެން އެންޑީޕީ ޕާޓީ! ޕީޕީއެމް އިތުރަށް ވަރުގަދަވެ މުޅިގައުމަށް ފެތުރެނީ\nއަބަދު ޓެސްޓުތަ ކުރަންވީ ނުވާނެތިކަމެއް ޤައުމުހަލާކުވެއްޖެ ޓެސްކޮއް ނަތީޖާ ނެރެދިންލީޑަރުއެބަހުރި އެއީ ރ ޔާމީނު އެމަނިކުފާނާ ޤައުމު ހަވާލުކުރޭ.\nމާޗް 4, 2021 12:47\nއުމަރަށް އަހަރެން ވޯޓު ދޭނަން..\nގޭންގްތަށް މުލުހުން ލުހެލައި މާލޭގައި އަމާންކަން ޤާއިމް ކުރާނެ ކަމުގެ 100 އަހަންނަށް އެބައޮތް.. އޭނާ ހޯމް މިނިސްޓަރަކަށް ހުރި އިރު މާލޭގެ ގޭންގޭ މިކިޔާ ހައެއްކަ ކެނާ ތިބެން ޖެހެނީ ސައިޒްގަ.. ގޭންގް ވެގެން އުޅޭ މީހެއް ވިއްޔާ ޓެގް އަޅުވައި މައިތިރި ކުރި..\nއުމަރަކީ ވަކި މީހަކު ބުނީތީ ކުރަން ޖެހޭ ކަމެއް ނުކޮށް ދޫކޮށްލާނެ މީހެއް ނޫން.. އެކަން މާޒީގައި ފެނިފައި އެބަހުރި.. މި ޤައުމަށް ބޭނުންވަނީ ޤައުމު ދެކެ ލޯބިވާ ވަޠަނީ މީހެއް.. އެ ރޫޙު އުމަރުގެ އެބަހުރި.. ޕާޓީ ރޫޙުގައި ޖެހިފައި ތިބި މީހުން، ޤައުމު ފަނާވެ ދަރިންގެ ދަރިން އަޅުވެތި ވަމުންދާ އިރު "ހީވެސް ނުވުމަކީ" ގޯހެއް. މިނިވަން ކަމެއް ނެތުމަކީ ހާދަހާ ހިތްދަތިކަމެކެވެ.\nމާޗް 4, 2021 13:17\nއުމަރާ އުމަރަށް ވެރިކަން ދޭން މީހުން މޮޔަވެގެން އެބަ އުޅޭތަ؟؟؟ ތި ބޭކާރު ޚިޔާލު ދޫކޮށްފަ ސަލާމަތުގެ އައްސޭރިއަށް ރާއްޖެ ގެނައުމަށް އިދިކޮޅު ޕޕމ ޕނސ އާ ގުޅޭ\nމާޗް 4, 2021 19:05\nތިތާތިތިބީ ވަކި ކޮންބައެއްތަ ވެރިކަމުގެ ރަހަ އަރުތެރޭން އަދި ނުކެޑޭނެ ތީގޭން އެކަކުގެވެސް އެހެންވެ ވެރިކަމުގެ ދަހިވެތިކަމުގަ ކޮންމެމީހަކުވިސް\nމާޗް 5, 2021 10:14\nރާއްޖެ މިހާރު ހިންގަން މަސައްކަތްކުރާ ލާ މަރުކަޒީ ނިޒާމް (ފަނާކުރަނިވި ނިޒާމް) އެހެން ގޮތަކަށް ބަދަލުކޮށް އާ ލާމަރުކަޒީ ނިޒާމަކަށް ހިންގުމަށް އުމަރު އެއްބަސްވާނަމަ އަޅުގަނޑު މި ހުރީ އުމަރާ އެކު.


އެޗްޕީއޭގެ އެންގުމާއި ހިލާފަށް އެއްވުންތައް ބާއްވާނަމަ ފިޔަވަޅުއަޅާނަން: ފުލުހުން – Dhuvas Online\nފުލުހުން ޑީއުޓީ ގައި-- ދުވަސް ފޮޓޯ: ނަޒީމް ނައުޝާދު\nއެޗްޕީއޭގެ އެންގުމާއި ހިލާފަށް އެއްވުންތައް ބާއްވާނަމަ ފިޔަވަޅުއަޅާނަން: ފުލުހުން\nއެޗްޕީއޭގެ އެންގުމާއި ހިލާފަށް އެއްވުންތައް ބާއްވާނަމަ ގާނޫނީ ފިޔަވަޅު އަޅާނެ ކަމުގެ އިންޒާރު ފުލުހުން ދީފި އެވެ.\nފުލުހުން މިއަދު ބުނީ އާންމު ސިއްހަތު ރައްކާތެރިކުރުމުގެ ގާނޫނުގެ ދަށުން ސިއްހީ ކުއްލި ނުރައްކަލުގެ ހާލަތު އިއުލާނުކޮށްފައިވާ މި ދަނޑިވަޅުގައި ގިނަ މީހުން އެއްތަނަކަށް އެއްވުން ޑިރެކްޓާ ޖެނެރަލް އޮފް ޕަބްލިކް ހެލްތުގެ އެންގެވުމަކުން މަނާކޮށްފައިވާ ކަމަށެވެ. ފުލުހުން ބުނީ އެ އެންގުމާއި ހިލާފަށް ބަޔަކު އެއްވުން ބޭއްވުމަށް ރާވަމުންދާ ކަމުގެ މައުލޫމާތު ލިބިފައިވާ ކަމަށެވެ.\nފުލުހުން ބުނީ އާންމުންގެ ރައްކާތެރިކަމާއި އެޗްޕީއޭގެ އިރުޝާދުތަކާއި އެއްގޮތަށް އަމަލުތައް ބެހެއްޓުމަށް އިލްތިމާސް ކުރާ ކަމަށެވެ. އަދި އެޗްޕީއޭގެ އެންގުންތަކާއި ހިލާފުވާ ފަރާތްތަކާއި މެދު ގާނޫނީ ފިޔަވަޅު އަޅާނެ ކަމަށެވެ.\nފުލުހުން މިހެން ބުނެފައި މިވަނީ އިދިކޮޅު ޕީޕީއެމް/ ޕީއެންސީ ކޯލިޝަނުން މިއަދު މާލޭގައި ސައިކަލު ބުރެއް ބާއްވަން ނިންމާފައި ވަނިކޮށެވެ. މީގެ ކުރިންވެސް އިދިކޮޅު ކޯލިޝަނުން މިފަދަ ސައިކަލު ބުރެއް ބާއްވާފައިވެ އެވެ.\nއެ ސައިކަލު ބުރާއި އެ ދުވަހު ބޭއްވި އެއްވުމުގައި އެޗްޕީއޭގެ ގަވައިދާ ހިލާފަށް އިޖުތިމާއީ ގައިދުރުކަން ނުބަހައްޓައި އާންމު ތަންތަނުގައި މާސްކު ނާޅައި އުޅުނެފައިވާތީ އެ މައްސަލަ ފުލުހުން ދަނީ ތަހުގީގު ކުރަމުންނެވެ.\nމި މައްސަލައިގަ އިދިކޮޅު ކޯލިޝަންގެ އިސްވެރިންތަކެއް ވަނީ އާންމު ތަންތަނުގައި މާސްކު ނާޅާ އުޅެފައިވާތީ 1،000 ރުފިޔާއިން ޖޫރިމަނާކޮށްފައި އެވެ.


In Picture: Nabiyyage dhifaaugai\nމާލެ، ޖޫން 17، 2022: "ނަބިއްޔާގެ ދިފާއުގައި" މި ނަމުގައި ރޭ މާލެ ކާނިވާ ސަރަހައްދުގައި ވަނީ ޖަލްސާއެއް ބާއްވާފަ އެވެ. ރޭ ބޭއްވި އެ ޖަލްސާއަށް ގިނަ އަދަދެއްގެ ބަޔަކު ދިޔައިރު އެ ޖަލްސާގައި އިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީން އަބްދުލްގައްޔޫމް ވަނީ އިލްމީ ތަގުރީރެއް ދެއްވާފަ އެވެ. -- ފޮޓޯ: އަޙުމަދު އަޒާން | އަވަސް


Noorul-islam.NET :: " ޗައިލްޑް އެބިއުޒް " ސަމާލުވަމާ !!!\n" ޗައިލްޑް އެބިއުޒް " ސަމާލުވަމާ !!!\nތާރީޚް: 18 ޖޫން 2011\nމިއަދު ދިވެހި މުޖުތަމައުގައި ހިނގާ އެންމެ ފާޙިޝް ޢަމަލު ތަކުގެ ތެރެއިން ކުޑަކުދިންނަށް ޖިންސީ ގޯނާ ކުރުމަކީ ނިހާޔަތަށް ހިތާމަހުރި، އަދި މުޅި އިންސާނިއްޔަތަށް އޭގެ ގެއްލުން ކުރާނެ، ނޭދެވޭ ފާޙިޝް ޢަމަލެކެވެ. ވީމާ މިކަމަށް ޓަކައި ކުދިބޮޑު އެންމެން، ރައީސުންނާއި ވަޒީރުން، މައިންނާއި ބަފައިން، މުދައްރިސުންނާއި ޓީޗަރުން، ފިރހެނުންނާއި އަންހެނުން އަދި މުސްތަގިއްލު މުއައްސަސާތަކާއި އެނޫން އިދާރާތައްވެއް މިކަމަށް ފިކުރާ ބަހައްޓަން، އިސްލާމީ ނަޒަރިއްޔާގެ ތެރެއިން އިސްތިސްނާ ނުވާގޮތަށް، މުޅި ދިރިއުޅުމުގެ ދުސްތޫރީ ގަވާއިދުންވެސް ލާޒިމު ކުރެއެވެ. މިހެނީ މި އަނިޔާވެރި ޢަމަލަކީ، އެކަންކަން ޙިމާޔަތްކޮށް ރައްކާތެރި ކުރުމަށްޓަކައި މުޅި އިސްލާމީ ޝަރީޢަތް ބާވައިލެއްވުނު ކަންކަމުގެ ތެރެއިން އިންސާނީ ނަސްލާއި ނަފްސު ޙިމާޔަތް ކުރުމުގެ މަތިވެރި އިންސާނީ ޙައްޤާއި ޚިލާފު ނޭއްގާނީ ޢަމަލެކެވެ. ވީމާ މިޢަމަލު ހިންގާ ފަރާތްތަކަށް އެކަށީގެންވާ އަދަބު ދެވިގެން މެނުވީ މިކަމަކަށް ޙައްލެއް ނައަންނާނެއެވެ.<?xml:namespace prefix = "o" ns = "urn:schemas-microsoft-com:office:office" />\nމިކަމަށްޓަކައި ހައްލު ހޯދުމަށް ރުޖޫޢަވާންވީ އިންސާނުން ނެތުމުގެ ތެރެއިން ވުޖޫދަށް ގެންނެވި ﷲތަޢާލާގެ މަތިވެރި ޝަރީއަތަށެވެ. މީގެ ޙައްލު އޮތީ "އިސްލާމުންގެ ގާނޫނު އަސާސީ، ކީރިތި ޤުރުއާނުގައެވެ." މިކުދިންގެ ޙައްގުގައި މަސައްކަތް އެންމެ ކުރީއްސުރެން ކުރަމުން އައީ މި މަތިވެރި ޝަރީޢަތެވެ. މިކަމުގެ ޙައްލު ހޯދަން މަޝްވަރާ ކުރުމުގެ ދޮގު ދަޢުވާގައި، ދުވަސްތައް ފާއިތު ކުރަމުންގޮސް މުޖުތަމަޢު ފަނާކުރުމެއް ނެތެވެ.\nކުދިންގެ ތަރުބިއްޔަތާއި ގޭތެރޭގެ މާޙައުލު އިސްލާމީ ތަރަހައިގެ ތެރެއަށް ފެއްތުމަކީ މިކަމުގެ އެންމެ ފުރަތަމަ ފިޔަވައްސެވެ. ކުދިންނަށް މިކަމުގެ އުނދަގޫ އެންމެ ފުރަތަމަ ފޯރާކަމަށް ދިރާސާތަކުން ދައްކަނީ، ކޮންމެވެސް ހިސާބަކުން ކުއްޖާގެ ގާތްތިމާގެ މީހެއްގެ ފަރާތުންނެވެ. މީގެ އިތުރުން "މަންމި" ގެ ފްރެންޑުން، ނުވަތަ "ޑެޑީ" ގެ ފްރެންޑުން، ނުވަތަ ދައްތަ މެންނާއި ބޭބެ މެންގެ ފްރެންޑުންގެ ފަރާތުންވެސް މި މަޢްޞޫމު ކުދިންނަށް މި އުނދަގޫ ފޯރައެވެ. މިކަމަކީ މިއީ ދިވެހިގައުމުގެ އިތުރުން ހުޅަނގުގެ ގައުމުތަކުގައި، ޚާއްސަކޮއް މުސްލިމް ނޫން މުޖުތަމަޢު ތަކުގައި ވަރަށް ގިނައިން ހިނގާ ހުތުރުކަން ބޮޑު ޢަމަލެކެވެ. އިސްވެ ބަޔާންކުރެވުނު ފަދައިން އިސްލާމީ އުސޫލު އެއާއިލާތަކުގައި ނޮއޮންނަ އާއިލާތައް، މި ވަޙްޝީ ބައިގަނޑުގެ ޝިކާރައަކަށް ވާ ފަހަރު ފަހަރު ވަރަށް ގިނައެވެ. ސަބަބަކީ މިފަދަ ގެތަކަށް ވަނުމުގައި އިޒުނައެއް ހުއްދައެއް ހޯދަން ޖެހޭކަމާމެދު މިބައިމީހުން ވަނީ ޢާފިލުވެފައެވެ. ގެތަކަށް ވަނުމުގައި މަޙްރަމެއް އެހެން މީހެއް، ވަކި ތަފާތެއް ނޮއޮންނާތީއެވެ. ވީމާ މިކަމުގައި ދަރީންނަށް އިރުޝާދު ދޭން އެބަޖެހެއެވެ.\nމިމަޢުލޫމާތު އެދަރީންނަށް ދޭނެ ވަކި ޚާއްޞަ އުމުރެއް ނެތްކަމުގައި މިކަމުގެ މުސްތަޝާރުން ދެކެއެވެ. "ޗައިލްޑް އެބިއުޒް" އަކީ މުޖުތަމަޢްގެ ގިނަމީހުންގެ ވިސްނުމާއި ޚިލާފަށް ފިތުނައިން ފުރިގެންވާ ކޮންމެ މުޖުތަމައެއްގައިވެސް ވަރަށް ޢާއްމު ވެފައިވާ ވަބާއެކެވެ. މިކަން މީގެ ފުރަތަމަ ސްޓޭޖްގައި ދެނެގަތުމަކީ ވަރަށް އުނދަގޫކަމެއްކަމުގައި ކުދިންނަށް ވަނީ ވެފައެވެ. އެހެންނަމަވެސް މިކަން ދެނެގަތުމަކީ ނުވަތަ މިކަން ދެނެގަންނާނެ ގޮތް ކުދިންނަށް ކޮންމެވެސްވަރަކަށް ނަމަވެސް އެނގިފައި އޮތުމަކީ މިކަމުން ސަލާމަތް ވުމަށްޓަކައި ނުހަނު ބޭނުންތެރިކަމެއް ކަމުގައި ނޫނީ ނުވާނެއެވެ.


ލަފްޒު3– Esfiya – Dhivehi Vaahaka Site\n- by Maahkko - 48- November 10, 2019\nލޫޝާ. ވަރަށް ރީތިނަމެއް. ” ޒުލޭޙާ އުފާވެރި ރާގެއްގައި ބުންޏެވެ.\n” ކޮބާ ރަޝީދާ؟” ހަލީމް ރަޝީދާ ފެންނަން ނެތުމުން އަހާލިއެވެ.\n” ރަޝީދާވީ ބޭރަށް ގޮސް. މިހާރު އަންނަން އުޅޭނެ. ” ޒުލޭޙާ ބުންޏެވެ.\n” އެހެންތަ؟ ” ހަލީމް ބުނެލިއެވެ. އަދި ޒުލޭޙާގެ އަތުން ކުޑަދަރިފުޅު ނަގާ އުރާލިއެވެ. ” ކާފަގެ ހުރިހާ ހުވަފެނެއް. މިދަރިފުޅުގެ ބައްޕަ ވެއްޔާ މޮޑެލާފި. މިދަރިފުޅުވެސް ބޮޑުވެގެން ޝަކުވާ ކުރާނެ. ގޯސްވާނީ މިމުސްކުޅިކާފަ އާއި މާމަ. ” ހަލީމް ހިމޭންރާގެއްގައި ބުނެލިއެވެ.\n” އެހެނެއްނުވާނެ. ރަޝީދާ އަށް ވެސް އަދި ނުވިސްނެނީ. ޖަލާލް އަށް ވެސް އަދި ވިސްނޭނެ ދުވަހެއް އަންނާނެ. ” ޒުލޭޙާ ވިސްނޭ މީހެއްހެން ބުންޏެވެ.\n” އެދުވަހަކަށް އިންތިޒާރު މިކުރެވެނީ…. ” ލޫޝާ ޒުލޭޚާގެ އަތައް ދިނެވެ. އަދި ދަނީ އޭ ބުނެލާފައި ނިކުމެގެން ދިޔައެވެ. ޒުލޭޚާ ލޫޝާ ގޮވައިގެން އެތެރެއަށް ވަނެވެ. ނަޖުމާ ހަލީމްދިން ބޮނޑިބަތް ކޮތަޅުތައް ހިފައިގެން ބަދިގެދޮށައް ދިޔައެވެ.\nއިރުއޮސިއްޖެއެވެ. އަދިވެސް ރަޝީދާ އެއް ގެޔަކަށް ނާދެއެވެ. ނަޖުމާ ކުޑަކުޑަ ލޫޝާ އުރާލައިގެން ނާނާ ކިޔާލަކިޔާލާ އިނެވެ. ޒުލޭޚާ އަންނާރު ދިޔަތައްޓެއް ހިފައިގެން އައިސް ކުޑަސަމްސަލަކުން ލޫޝާގެ އަނގަޔަށް އެތިކޮޅުކޮޅުން ޖައްސަމުން ދިޔައެވެ. ޒުލޭޚާގެ މޫނުމަތިން ފެންނަމުން ދިޔައީ ނުރުހިފައި ހުރިކަމުގެ އަސަރުތަކެވެ. ނަޖުމާ އަށް ވެސް އެކަން ފާހަގަ ކުރެވުނެވެ.\n” މަންމާ ރުޅިއައިސްފަދޯ ތިއިނީ؟” ނަޖުމާ އަހާލިއެވެ.\n” ރުޅިއަންނަ ވަރުނުވޭތަ؟ ބޭރަދަމުން ބުނެލާފައި ދިޔަނަނަމައެއްނު. މިއޮތީ އަދި 7ދުވަސްވީ ކުޑަކުއްޖެއް ވިއްޔާ. ކިރަށް ރޮއިރޮއި ހަލާކުވަމުން މިކުއްޖާމިދަނީ. ” ޒުލޭޚާ ތަންކޮޅެއް ހަރުކަށިކޮށް ބަސްތަކަށް ބާރުލާފައި ބުންޏެވެ.\n” ތިއަޑެއް ނީވުނީސް އެގޭގައި ބޭއްވިނަމަ. ” އެތެރެއަށް ވަންނަމުން ރަޝީދާ ބުންޏެވެ. ޒުލޭޚާ ފަސް އެނބުރި ރަޝީދާ އަށް ބަލާލިއެވެ. ޒުލޭޚާ ރުޅިއައިސްފައި ތެދުވިއެވެ. އަދި ބަލަން ބަލާކަށް ނުހުރެ ރަޝީދާގެ ކަންފަތް މަތީގައި ޖެހިއެވެ.\n” ލަދާހަޔާތާ ކޮބާ؟ ރަޝީދާ އަށް މަންމަ އެހެން ހެދިންތަ؟ ރަޝީދާ މިމައުސޫމް ކުޑަދަރިފުޅަށް ތިހެން ތިހަދަނީ؟ ” ޒުލޭޚާ ރުޅިއައިސްފައި ބުންޏެވެ.\n” މަންމަ ވެސް ރުޅިއަންނާނެ ކަމެއްނެތް. އަހަރެން ގެ މިއަދުގެ މިހާލުގެ ޒިންމާދާރަކީ މަންމަ.” ރަޝީދާ ރުޅިއައިސްފައި ބުންޏެވެ. ޒުލޭޚާ އަށް އިތުރަށް އެއްޗެއް ނުބުނެވެނީސް ރަޝީދާ އެތެރެއަށް ވަދެފައި ނަޖުމާގެ އަތުން ލޫޝާ ނެގިއެވެ. ” ނަޖުމާވެސް މިތަނުން ނިކުމޭ. ” ރަޝީދާ ރުޅިއައިސްފައި ނަޖުމާ އަށް ވެސް ބުންޏެވެ.\nނަޖުމާ ނިކުމެގެން ދިޔައެވެ. ޒުލޭޚާ އެއްވެސް އެއްޗެއް ނުބުނެ ނަޖުމާގެ ފަހަތުން ނިކުމެގެން ދިޔައެވެ. ރަޝީދާ ލޫޝާ ގެން ގޮސް އެނދުގައި ބޭއްވިއެވެ.\nއެއްދުވަސް ދެދުވަސް ދެދުވަސް ހަފުތާއަށް ހަފްތާ މަސްތަކަށް ބަދަލުވަމުން ގޮސް ދުނިޔޭގެ ހަލަބޮލިކަން ޒުލޭޚާގެ ޑައިރީގެ ސޮފްހާތަކުގައި ލިޔެވެމުން ދިޔައެވެ. ޒުލޭޚާ ގެ ހިތުގައި ލޫޝާ އާއި ދޭތެރެގައި ލޯތްބާއި ކުލުނާއި އުފެދިފައިވާ އިރު ރަޝީދާގެ ހިތުގައި އެއްވެސް ވަރަކަށް ލޫޝާ އަށް ޓަކާ މައިވަންތަކަމުގެ ލޯތްބި އުފެދިފައެއް ނުވެއެވެ. ދުވަހެއް ދުވަހަކަށް ލޫޝާ އާއި ދޭތެރޭގައި ރަޝީދާ ފަރުވާކުޑަވަމުން ދިޔައެވެ. އަޅާލުމާއި ލޯތްބާއި ކުލުނަކީ މިހާރު ރަޝީދާ ދަންނަ އެއްޗެއް ނޫނެވެ. އެކަމާ ޒުލޭޚާ ވަރަށް ހިތާމަ ކުރެއެވެ. ޒުލޭޚާ އެކިގޮތް ގޮތައް ރަޝީދާ އަށް ވިސްނާދެމުން ދިޔައެވެ.\n” ދަރިފުޅާ. ތިގޮތައް ލޫޝާ އާއި ދޭތެރެގައި ކަންތައް ތިކުރަނީ ކީއްވެގެންތަ؟” ޒުލޭޚާ ހަމަޖެހިލަމުން އަހާލިއެވެ. ރަޝީދާ އެޔަށް އެއްވެސް ޖަވާބެއް ނުދެއެވެ.\n” ރަޝީދާ…. މަންމަ މިކާ އެއްޗެއް ދަރިފުޅަށް އިވޭތަ؟” ޒުލޭޚާ އަހާލިއެވެ.\n” އަހަރެން ގޮތަކަށް ކަންތައް އެބަކުރަންތަ؟” ރަޝީދާ ޒުލޭޚާ އަށް ބަލާލަމުން އަހާލިއެވެ.\n” މަންމަ އެއްޗެއް އަހާލާއިރަށް ރަޝީދާ ތިދެނީ ކޮންކަހަލަ ޖަވާބެއްތަ؟” ޒުލޭޚާ ހަރުދަނާ މަޔެއްހެން އަހާލިއެވެ. އެވަގުތު ނަޖުމާ ބަދިގެޔަށް ވަންނަމުން ބުންޏެވެ.\n” ރަޝިއްތާ ފޯނެއް. ” ރަޝީދާ އުފާވެރިގޮތަކަށް ހީލިއެވެ. އަދި އަވަސް އަވަހަށް ތެދުވެގެން ބޭރަށް ނިކުމެގެން ދިޔައެވެ.\n” ކާކުގެ ފޯނެއް؟” ޒުލޭޚާ ނަޖުމާ ކުރެން އަހާލިއެވެ.\n” ނޭނގެ. ” ނަޖުމާ ކުރުޖަވާބެއް ދިނެވެ.\n” ކޮބާ ލޫޝާ؟” ޒުލޭޚާ އަހާލިއެވެ.\n” މިއައީ ނިންދަވާފައި. ” ނަޖުމާ ޖަވާބުދިނެވެ.\nޒުލޭޚާ އިތުރަށް އެއްވެސް ޖަވާބެއް ނުދީ ގޮނޑިން ތެދުވެގެން ބޭރަށް ނިކުތެވެ. ނަޖުމާ މޭޒުމަތީގައި ހުރިތަށިތައް ނަގަން ފެށިއެވެ.\nޒުލޭޚާ ކޮޓަރިޔަށް ވަންއިރު ރަޝީދާ ފޯނުން ވާހަކަ ދައްކާ ނިމިގެން ފޯނު ބޭވިއެވެ. ޒުލޭޚާ ފެނުމުން އުފާވެރިގޮތަކަށް ހީލަމުން ބުންޏެވެ.\n” މަންމާ. އަހަރެން މިއުޅެނީ މީހަކާ އިންނަން. ” ރަޝީދާ ހަމަޖެހިލަމުން ޖެހިލުން ކުޑަރާގެއްގައި ބުންޏެވެ.\n” ކާކާ؟” ޒުލޭޚާ އަށް ޙައިރާން ކަމާއި އެކީގައި އަހާލެވުނެވެ.\n” ހުސްނީ އާއި. ” ދަންނަ މީހެއްގެ ނަން ބުނެލިހެން ރަޝީދާ ބުނެލިއެވެ. ޒުލޭޚާ ޙައިރާން ވިއެވެ.\n” ހުސްނީއޭ؟” ޙައިރާން ކަމާއި އެކީގައި ޒުލޭޚާ އަހާލިއެވެ.\n” އާން. ކިހިނެއްވީ؟” ރަޝީދާ އަހާލިއެވެ.\n” ހުސްނީ އެއީ ކާކުކަން ރަޝީދާ އަށް އެނގޭތަ؟” ޒުލޭޚާ އަހާލިއެވެ.\n” އާން. ” ރަޝީދާ ކުރުކޮށް ބުނެލިއެވެ.\n” ރަޝީދާ އަށް އޭނަގެ ހަގީގަތް އެނގޭތަ؟” ޒުލޭޚާ އަނެއްކާވެސް ކޮށްލީ ސުވާލެކެވެ.\n” އާން. އެއީ3ކުދިންގެ ބައްޕަ އެއް. ދޮށީ އަނބި އިންނަނީ ވަރިކޮށްފައި. އޭނަގެ ދެކުދިން ތިބޭ. ދެވަނަ އަށް އިން މީހާ ވީ ނިޔާފައި. އޭނަޔަށް ލިބުނީ ފިރިހެން ކުއްޖެ. މިހާރު އުމުރުން6އަހަރު. އެކުއްޖާ ވިހާފައި އޭނަ މަރުވީ. އޭރުއްސުރެން ހުސްނީ އަދިވެސް މީހަކާ ނީނދޭ. އިތުރަށް އޮޅުން ފިލުވަން ބޭނުންތަ؟ ” ރަޝީދާ އަހާލިއެވެ.\n” ދެމީހުންނާއި އިނދެ3ކުދިން ލިބިފައި ހުރި މީހަކާއި ރަޝީދާ އިންނަން ތިއުޅެނީ؟ ރަޝީދާ މޮޔަވީތަ؟” ޒުލޭޚާ ނުހުރިފައި ބުންޏެވެ.\n“ކިހިނެއްވީ؟ އަހަރެން މިއީ މީހަކާއި ނީނދެހުރި މީހެއްތަ؟ އަހަރެންގެ ކުއްޖަކު ނެތްތަ؟ މަންމަ ތިހާ ކަނބޮޑުވެފައި ތިހެން ތިއެހީ. ހުސްނީ ހުސްނީގެ ދިރިއުޅުމުގެ ހުރިހާ ވާހަކަ އެއް އަހަރެން ނަށް ކިޔާދީފި. އަހަރެންގެ ދިރިއުޅުމުގެ ހުރިހާ ވާހަކަ އެއް އަހަރެން އޮންނާނީ ހުސްނީއަށް ކިޔާދީފައި. ހުސްނީ އަހަރެންގެ ދަރިފުޅާއި އެކީގައި އަހަރެން ގެންދަން އެހެރީ ތައްޔާރަށް. ދެން ކީއްވެ އަހަރެން ހުސްނީ އާއި ނީންނަންވީ. އަހަރެން ހުހަށް ހުރުމުގެ ބޭނުމެއް އެބައޮތްތަ؟ ޖަލާލް އަހަރެންގެ ކައިރިޔަށް އެނބުރި އަންނާނެ\nކަމުގެ އުންމީދު އޮތީ ހަމައެކަނި މަންމަ އަށާއި ޖަލާލްގެ ބައްޕަ އަށް… އަހަރެން ނަކަށް ނޫން. ވަރިކުރިފަހުން މިހާރު އަހަރުވީ. އަދި ވެސް ކުޑަމީހާއަށް އޭނަ ހަރަދެއް ނުކުރޭ. އަހަރެން ކިހިނެއް ލޫޝާ ބަލާނީ…. މަންމައަށް އަހަރުމެން ދެމައިން އަބަދު ބެލޭނެތަ؟. އެހެން ނޫނަސް…. އަހަރެން މިހާރު އެއްފަހަރު މަންމަގެ ނިންމުމަށް މީހަކާއި އިނދެފިން. އެކަމުން އަހަރެން ނަށް ރަނގަޅު ފިލާވަޅެއްވެސް ލިބިއްޖެ… މިފަހަރު އަހަރެންގެ ހިތް\nއެދޭގޮތައް އަހަރެން ކަންތައްކުރާނީ. ނަސީބުގައި ވާންހުރިގޮތެއް ވެދާނެ އެއްނު. ” ރަޝީދާ ހަމަޖެހިލަމުން ޒުލޭޙާ އަށް ބުންޏެވެ.\nޒުލޭޙާ އަށް އިތުރަށް ބުނާނޭ އެއްޗެއް ނޭނގުނެވެ. ވިސްނުން ކޮށިވެއްޖެއެވެ. ރަޝީދާގެ އެހާލުގެ ޒިންމާ ދާރަކީ ހުދު އޭނައެވެ. އެކަމަކު އެއީ އޭނަ ގަސްތުގައި ކުރިކަމެއް ނޫނެވެ. ދަރިފުޅަށް ރަނގަޅު މުސްތަގްބަލެއް ހޯދާދޭން އުޅެނިކޮށް އެލުނު ޅައެއްޗެކެވެ…. ދެވަނަ ފަހަރަށް ރަޝީދާ އެނިންމި ނިންމުމަކީ ވެސް ރަނގަޅު ނިންމުމެއްނޫނެވެ. އެކަމުން ދެރަލިބޭނީ ހަމައެކަނި ރަޝީދާ އަކަށް ނޫނެވެ. ރަޝީދާގެ ކުޑަދަރިފުޅަށް ވެސް\nލިބޭނީ ދެރައެވެ. އެކަން ރަޝީދާ އަށް ވިސްނާދޭނެ ގޮތަކާއި މެދު ޒުލޭޚާ ވިސްނަން ފެށިއެވެ.\nޒުލޭޚާ ބުނަމުން ދިޔަ ވާހަކަ ތަކަށް ރަޝީދާ ދިނީ ބީރުކަންފަތެކެވެ. ރަޝީދާގެ ގޮތް ދޫނުކުރުން ދިޔައީ އިންތިހާއަށެވެ. އެންމެފަހުން ޒުލޭޚާ ރަޝީދާގެ އުފަލަށްޓަކާ ހަތިޔާރު ބެހެއްޓިއެވެ. ރަޝީދާ އާއި ހުސްނީގެ ކައިވެނި ކުރެވިއްޖެއެވެ.\n” ރަޝީދާ. އަހަރެން އަދި ބުނެލަން ޖެހޭ ވާހަކަ އެއް އެބައޮތް. ” ހުސްނީ ރަޝީދާގެ އަތުގައި ހިފާލަމުން ބުންޏެވެ.\n” ކޮންވާހަކަ އެއް؟” ރަޝީދާ އަހާލިއެވެ.\n” ހަގީގަތުގައި. ރަޝީދާގެ ޒިންމާ އެއް ލޫޝާ އަކީ. އެކަމަކަށް އަހަރެން އެއްވެސް މައްސަލައެއް ނުޖައްސާނަން. އެކަމަކު… އަހަރެންގެ އެއްވެސް ކަމަކަށް ލޫޝާގެ ސަބަބުން ހުރަހެއް އެޅިގެން ނުވާނެ. ރަޝީދާ ވިސްނަން ޖެހޭނީ އަހަރުމެން ދެމީހުންގެ ދިރިއުޅުން ބަދަހިކުރެވޭތޯ. އަހަރުމެން ނަށް ލިބޭ ކުދިންގެ މުސްތަގްބަލު އަލިކުރެވޭތޯ. ލޫޝާގެ ސަބަބުން މިއިން އެއްވެސް ކަމަކަށް ހުރަސް އެޅިގެން ނުވާނެ. އަހަރެން ބުނަން މިއުޅޭ އެއްޗެއް ރަޝީދާ އަށް ވިސްނޭނެކަމަށް އަހަރެން ހީކުރަން. ” ހުސްނީ ރަޝީދާގެ އަތުގައި ފިރުމާލަމުން ބުންޏެވެ. ރަޝީދާ ހުސްނީގެ މޫނަށް ބަލަމުން ދިޔައެވެ.\n” ކީއްވެ އެއްޗެކޭ ނުބުނީ؟ ” ހުސްނީ ރަޝީދާގެ މޫނަށް ބަލާލަމުން އަހާލިއެވެ.\n” އަހަރެން ބުނާނީ ކީކޭ؟ ލޫޝާ އަކީ އަދި ވަރަށް ކުޑަކުއްޖެ. އެއްވެސް އެއްޗެއް ލޫޝާ އަކަށް ނުވިސްނޭނެ. ” ރަޝީދާ އެނދުގައި އަރާމު ނިންޖަކުން ނިދާފައި އޮތް ލޫޝާ އަށް ބަލާލިއެވެ.\n” އާނ. އަދި ލޫޝާ އަކަށް އެއްވެސް އެއްޗެއް ނުވިސްނޭނެ. އެހެން ވެގެން މިހާރު މިވާހަކަ މިދައްކަނީ. ފަހުން ރަޝީދާ އަށާއި އަހަރެން ނަށް ކުދިން ލިބުނީމައި ލޫޝާ އާއި…. ” ހުސްނީ ބުނަން އުޅުނެވެ.\nއެވަގުތު ލޫޝާ އަށް ހޭލެވުނެވެ. އަދި ރޯން ފެށިއެވެ. ރަޝީދާ ގޮނޑިން ތެދުވެގެން ލޫޝާ އޮތް އެނދާއި ދިމާއަށް ދިޔައެވެ. އަދި ލޫޝާ އުރާލިއެވެ. ހުސްނީވެސް ތެދުވެގެން ރަޝީދާގެ ކައިރިޔަށް އައެވެ. އަދި ނިދީގައި އިން ލޫޝާގެ ކޮލުގައި ހިފާލިއެވެ.\n” ދޭ…. ނިންދަވާލަންދޭ. ނިދިނުފިލަނީސް ނިންދަވާލާ…. ” ހުސްނީ ހީލަމުން ބުންޏެވެ.\nހުސްނީ އެހެން ބުނުމުން ރަޝީދާ ލޫޝާ ގޮވައިގެން ގޮސް އެނދުގައި އޮށޯތެވެ. ރަޝީދާ ލޫޝާ ނިންދަވާލިއެވެ. ލޫޝާ ކުޑަ އެނދަށް ލުމަށްފަހު ހުސްނީގެ ކައިރިޔަށް އައެވެ.\n” މާދަމާއިން ފެށިގެން ލޫޝާ ނިންދަވާނީ ޙަދީޖާގެ ކޮޓަރީގައި. އެތަނުގައި ނިހާދު ވެސް ނިދަނީ. ޙަދީޖާ އަކީ އެކަނި ހުރިމީހެއް. އެދެކުދިންނަށް އެތަނުގައި އެއްވެސް އުދަގުލެއް ނެތި ނިދޭނެ. ” ހުސްނީ ރަޝީދާގެ އަތުގައި ހިފާލަމުން ހީލަމުން ބުންނެވެ. ރަޝީދާ ވެސް އެގޮތާއި އެއްބަސްވިއެވެ.\nދުވަސްތައް މާޒީގެ ސޮފުހާތަކާއި އެކުވެގެން ހިނގައްޖެއެވެ. ދޮންރީތި ލޫޝާގެ މޫނުގައި ވަނީ ކިލައެވެ. އިސްތަށިގަނޑުވަނީ އެއްވެސް ތަރުތީބެއްނެތް ގޮތަކަށް ހާވާލާފައެވެ. މީންދުވަހަކު އެބޮލުގައި ފުނާ އަޅާލިހެނެއް ހިޔެއްނުވެއެވެ. ނޭފަތުން އަރަދަފުސް އައިސްފައި ހުއްޓެވެ. މީހާވަނީ ދާހިތްލާ ފޯވެފައެވެ….. ކުންނާރުގަހުން ފައިބައިގެން ފާރަށް އަރަން ދުއްވައިގެތެވެ. ކުންނާރުގަހުގެ ތިރީގައި ދޮންވެލިފުނިމަތީގައި އިން ޔުމްނު ރޮއިގަތެވެ. ލޫޝާ ފާރަށް އަރަން ގޮސްގޮސް ހުރެފައި ޔުމްނު ކައިރިޔަށް އައެވެ. އަދި އަތުގައި އޮތް ކުންނާރު ޔުމްނު އަތައް ދިނެވެ. ޔުމްނު ހުއްޓާލިއެވެ. ނިހާދު ފާރަށް އަރަމުން ލޫޝާ އަށް ގޮވާލިއެވެ.\n” ލޫޝާ. ކޮބާ އަހަރެން ގައިގައި އަތްލަން އާދޭ…. ” ނިހާދު ލޫޝާ އަށް ގޮވާލަމުން ބުންޏެވެ. ލޫޝާ ފާރާއި ދިމާއަށް ބަލާލިއެވެ. އަދި ދުވެފައި ގޮސް ފާރަށް އަރަން އުޅުނެވެ. އަވަގުތު ފައި ކައްސާލައިގެން ލޫޝާ ވެއްޓި ފާރުކައިރީގައި ފުނިޖަހާފައިހުރި ގާފުމިމަތިން ތިރިޔަށް ކެހިގެން ދިޔައެވެ. މުޅިބުރަކައްޓާއި ކަކޫ މަށައިގެން ދިޔައެވެ.\n” މަގޭދަރި…. ” އަޑުގެ ކޮޅަށް ރަޝީދާ ހަޅޭލަވައިގަތެވެ. ލޫޝާ ރޮވިފައި އޮވެގެން ދޮރާއި ދިމާއަށް ބަލާލިއެވެ. ރަޝީދާގެ އުރުގައި އިން ޔުޝްރާ އުނދޯލީގައި ބޭއްދުމަށްފަހު ދުވެފައި ކުންނާރުގަސްބުޑުގައި އިން ޔުމްނު އާއި ދިމާއަށް ދިޔައެވެ. އަދި އަނގައިގައި އޮތް ކުންނާރު އިނގިލިބާނައިގެން ނެރުނެވެ.\n” ކޯއްޗެއް އަނގަޔަށް ލައިގެން ތިއުޅެނީ؟ ކާކު ދިން އެއްޗެއް؟” ރަޝީދާ ރުޅިއައިސްފައި އަހާލިއެވެ. ޔުމްނު އަޑުގެ ކޮޅަށް ރޯންފެށިއެވެ.\n” ހުއްޓާލާ…. ” ރަޝީދާ ޔުމްނުގެ އަތުގައި ހިފައިގެން ގޭތެރެއަށް ހިނގައިގަތެވެ.\n” މަންމަ ބުނީމެއްނު ކޮޓަރިން ބޭރަށް ނުނިކުންނާށޭ. ކީއްކުރަން ނިކުތީ…. ޔުމްނު ކުޅޭނީ ކޮއްކޮ އާއި އެކީގައި. ބޭރަށް ހިރަފުހަށް ނިކުންނާނެ ކަމެއްނެތް. ” ރަޝީދާ އުނދޯލީގައި އިން ޔުޝްރާ އުރާލިއެވެ. އަދި ޔުމްނު އާއި ޔުޝްރާ ގޮވައިގެން\nއެތެރެއަށް ދިޔައެވެ. ވެއްޓިފައި އޮތް ލޫޝާގެ ދެލޯ ފެންކަޅިވިއެވެ. އަޑުން އަޑުނަގާ ރޯންވެސް ނޭނގިފައި ލޫޝާ އޮތްގޮތައް އޮތެވެ. މިމަންޒަރުތައް ބަލަން އޮތް ނިހާދު ފާރުން ފައިބައިގެން ލޫޝާގެ ކައިރިޔަށް އައެވެ.\n” ލޫޝާ ކަކުލުން ލޭ އަންނަންނީ…. ” ނިހާދު ލޫޝާގެ ކަކުލަށް ފުމެލަމުން ބުންޏެވެ.\n” ވަރަށް ތަދުވޭ…. ” ރޮވިފައިވާ ރާގަކަށް ލޫޝާ ބުންޏެވެ. ނިހާދު ލޫޝާ ގެ އަތުގައި ހިފައިގެން ނަގަން އުޅުނެވެ. އެވަގުތު ނަމާދު ކޮށް ނިމިގެން ކޮޓަރިން ހަދީޖާ ބޭރަށް ނިކުތެވެ. ލޫޝާ ވެއްޓިފައި އޮތްތަން ފެނުމުން އަވަސް އަވަހަށް ލޫޝާ އާއި ދިމާއަށް ހަދީޖާ ދިޔައެވެ.\n” ނިހާދު. ލޫޝާ އަށް ކިހިނެއްވީ؟” ހަދީޖާ އަހާލިއެވެ.\n” ދައްތާ. ލޫޝާ ވެއްޓުނީ….” ނިހާދު ބުންޏެވެ.\n” ކޮންތާކު؟” އަވަސް އަވަހަށް ހަދީޖާ އަހާލިއެވެ.\n” ފާރަށް އަރަނިކޮށް. ” ނިހާދު ޖަވާބު ދިނެވެ.\n” އެހެން ވެގެން ދައްތަ ބުނަނީ ކުޅެން ފާރަށް ނާރަން. ކުޅޭނެ ތަން ނެތީކީއެއްނޫނެއްނު. މިހާރު އަނެއްކާ މިއޮތީ ވެލިފުނި ތިރިވެފައި. ނިހާދުގެ ބައްޕަ ގެޔަށް އައިސް މިތަން ފެނުނީމައި ކިހާ ރުޅިއަންނާނެ…. ” ހަދީޖާ ބުންޏެވެ.\n” ގޭތެރޭގައި ކުޅުނީމައި މަންމަ އަށް އުދަގޫވަނީ… ” ލޫޝާ ރޮވިފައިވާ ރާގަކަށް ބުންޏެވެ.\n” އަޑުގަދަކޮށް ކުޅުނީމައެއްނުދޯ. ދެން އަވަހަށް ހިނގާ ފެންވަރައިގެން ބޭސްއަޅަން. ދައްތަ ފެންވަރާށޭ ބުނީމައިވެސް ފެންނުވަރާ ތިއިންނަނީ. މީހުން ބުނާނެ ތިއީ ހަޑިކުއްޖެކޭ….ހަނޑިގިއްލާއޭ. ” ހަދީޖާ އޯގާތެރި ރާގެއްގައި ލޫޝާ އަށް ބުންޏެވެ.\nހަދީޖާ ލޫޝާ އާއި ނިހާދުގެ އަތުގައި ހިފައިގެން ގޭތެރެއަށް ވަނެވެ. ހަދީޖާ ލޫޝާ ފެންވަރުވާ ރީތިކޮށް ލިއެވެ. ބޮލުގެ އިސްތަށިގަނޑުގައި ޖެހިފައިހުރި ގޮއްތައް ފިލުވަން ގިނައިރު ނެގިއެވެ. ބުރަކަށީގަޔާއި ކަކުލުގައި މަށައިގެން ދިޔަތަނުގައި ބޭސްއުނގުޅިއެވެ.\n” ކޮބާ ދައްތަ ދަސްކުރަން ބުނި އެތި ދަސްކުރިންތަ؟” ޙަދީޖާ އަހާލިއެވެ. އެސުވާލަށް ނިހާދު އާއި ލޫޝާ ޖަވާބެއް ނުދިނެވެ.\n” ދައްތަ ދަސްކުރަން މިދިނީ ނަމާދުކުރާ އިރު ކިޔާތަކެތި. ތިކުދިން ދައްތަ ބުނާ ގޮތައް ނުހަދަންޏާ ކިހިނެއްވާނީ؟ އެއްވެސް އެއްޗެއް ނޭނގޭ ކުދިންނަށްތަ ވާން ބޭނުންވަނީތަ؟” ޙަދީޖާ އަހާލިއެވެ.\n” ދައްތާ. އަހަރެން ދައްތަ އާއި ސުވާލެއް ކުރަންތަ؟” ނިހާދު އެއްދިމާއަކަށް ގެލިފައި އިނދެގެން ސުވާލުކުރިއެވެ.\n” ސުވާލެކޭ؟ ކޮންސުވާލެއް؟” ހީލަމުން އޯގާތެރި ކަމާއި އެކީގައި ހަދީޖާ އަހާލިއެވެ.\n” ބައްޕަ ނިހާދުދެކެ ރުޅިއަންނަނީ ކީއްވެގެންތަ؟” ހަދީޖާ ހައިރާން ކަމާއި އެކީގައި ނިހާދު އަށް ބަލާލިއެވެ. (ނުނިމޭ).\nWow😍… Varah reethi mi part vx… When next??? Waiting for it\nMe first dhw….. V reethi mi part vx….. Waiting fr nxt…… LYSM maahkko……. 💖\nVarah😍😍varah😘😘reethi😍😍maa sha Allah😍😍.Curiously 😍😍😍waiting 😍😍😍for😍😍 the😍😍 next 😍😍😍part….


ސްޓޭޝަނަރީ އައިޓަމްސް ސަޕްލައިކޮށްދޭނެ ފަރާތެއް ހޯދަން\nމިސަރވިސްގެ ބޭނުމަށް މިއިޢުލާނާ އެޓޭޗްކުރެވިފައިވާ ލިސްޓުގައިވާ ސްޓޭޝަނަރީ އައިޓަމްސް ސަޕްލައިކޮށްދޭނެ ފަރާތެއް ހޯދަން ބޭނުންވެއްޖެއެވެ. މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް ހުޅުވާލަމެވެ.\nބީލަންތަކަށް ފައިސާ ބަލައިގަތުން އޮންނާނީ 2015 ޖޫން 11 ވާ ބުރާސްފަތި ދުވަހުން ފެށިގެން 2015 ޖޫން 16 ވާ އަންގާރަ ދުވަހުގެ ނިޔަލަށް، ބަންދުނޫން ކޮންމެ ދުވަހެެއްގެ ހެނދުނު 10:00 އިން 11:00 އަށް މި ސަރވިސްގެ ފައިނޭންސް ޑިޕާޓްމަންޓް (އިސްކަންދަރު ބިލްޑިންގ، އަމީނީމަގު) ގައެވެ. ބީލަން ފޮތެއްގެ އަގަކީ -/400ރ (ހަތަރު ސަތޭކަ ރުފިޔާ) އެވެ. ފައިސާ ދެއްކެވުމުން ބީލަންފޮތް، ސޮފްޓް ކޮޕީ ފޯމެޓެއްގައި މިސަރވިސްގެ ޕްރޮކިއުމަންޓް ސެކްޝަނުން ލިބިވަޑައިގަންނަވާނެއެވެ.\nމި ޕްރޮޖެކްޓްގެ ޕްރީބިޑް ބައްދަލުވުން އޮންނާނީ 2015 ޖޫން 17 ވާ ބުދަ ދުވަހުގެ 13:00 ގައި، އިސްކަންދަރު ބިލްޑިންގގައެވެ. މި ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 2015 ޖޫން 16 ވާ އަންގާރަ ދުވަހުގެ 15:30 ގެ ކުރިން މިސަރވިސްގެ އީމެއިލް އެޑްރެސް [email protected] އަށް ފޮނުއްވުން އެދެމެވެ. ބީލަން ހުޅުވުން އޮންނާނީ 2015 ޖޫން 24 ވާ ބުދަ ދުވަހުގެ 13:00 ގެ މިސަރވިސްގެ ފައިނޭންސް ޑިޕާޓްމަންޓްގައެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ޚިދުމަތް ދޭ ފަރާތުގެ ނަން ލިޔެފައި އޮންނަންވާނެއެވެ.\n09 ޖޫން 2015\nޕަބްލިޝްކުރި ތާރީޚު: 11 ޖޫން 2015\nޕަބްލިޝްކުރި ގަޑި: 0443\nސުންގަޑި: 16 ޖޫން 2015 1100


galehiri: ތާރީޚުގެތެރެއިން ދުންފަތް\nމިއީ ދިވެހި އަޚުންނާއި، އުޚުތުންނަށް ދުންފަތުގެ ގެއްލުން އަންގައި ދިނުމަށްޓަކައި 2008މ. ވަނަ އަހަރު، ދިވެހިރާއްޖޭގެ އަޑުން (ވަގުތުން) ފޮނުވި ޕްރޮގްރާމެއްގައި، އެހުންތެރީންނާ، އަޅުގަނޑު ޙިއްޞާކޮށްފައިވާ ބައެއް މަޢުލޫމާތެވެ. ޕްރޮގްރާމް ހުށަހަޅުއްވައި ދެއްވީ، ސީނިއަރ ޕްރޮޑިއުސަރ ޢަލީ ޙިލްމީ އާއި، އަޙުމަދު ރަމީޒާއި، އަޑުގެ އެހެނިހެން ޕްރޮޑިއުސަރުންނެވެ.\nއާދެ! ދުންފަތާ ދެކޮޅަށް، ދިވެހި ރާއްޖޭގައި އެންމެ ފުރަތަމަ ވާހަކަދެކެވެން ފެށުނީ 1932 ވަނަ އަހަރު އެކަށައެޅުނު މި ރާއްޖޭގެ ފުރަތަމަ ޤާނޫނު އަސާސީގެ އޮނިގަނޑުގެ ތެރެއިންނެވެ. ނަމަވެސް އެކަމުގެ ތެރެއަށް ސިޔާސީ ފިކުރު ވަނުމުގެ ސަބަބުން، އެ ޚިޔާލާތު ކަރުތާފެނުގައި ފަތަމުން ދަނިކޮށް 1954މ. ވަނަ އަހަރާ 1957މ. ވަނަ އަހަރާއ ދެމެދު ޤާނޫނު ހަދާ މަޖްލިސްގެ ތަޅުމަށް “ދުންފަތުގެ ވާހަކަ” ހުށަހެޅުނެވެ. އެހާތަނަށްވެސް އެޚިޔާލާތު ޣަރަގްނުވެ ދެމި އޮވެވުނީ 1940މ. ވަނަ އަހަރު އަލްއަމީރު މުޙައްމަދު އަމީން ލިއުއްވި އަސަރުގަދަ މަޒްމޫނުތަކެއްގެ ސަބަބުން ކަމުގައި ދަންނަވާން ޖެހެއެވެ. އެކިލެފާނު ލިޔުއްވި މަޒްމޫންތަކަކީ، އިންގްލެންޑްގެ ކިންގް ޖޭމްސް (1 ވަނަ) ލިއުއްވި ބަލާޣާތްތެރި މަޒްމޫނެއްކަމަށްވާ “އަ ކައުންޓަރ ބްލާސްޓް އޮފް ޓޮބެކޯ” އާ އެއްފަދަ މަޒްމޫންތަކެކެވެ.\nއާދޭހެވެ. ވޭތުވެދިޔަ 70 ވަރަކަށް އަހަރުގެ މާޒީއަށް ރިޢާޔަތްކުރާއިރު، އަޅުގަނޑު ދަންނަވާނީ، އަލްއަމީރު މުޙަންމަދު އަމީނަކީ، ދިވެހި ޤައުމުގެ “ކިންގް ޖޭމްސް އެއްވަނަ” އެވެ. އަދި އެ ކިލެގެފާނަކީ، ދިވެހި އުއްމަތުގެ “މޫގަލް އެމްޕެރަރ ނޫރުއްދީން ސާލިމް ޖަހާންގީރު” އެވެ. އަދި ކީއްތޯއެވެ. އެކިލެފާނަކީ، ދިވެހި ރާއްޖޭގެ “މެކް ޓްވައިން” އެވެ.\nއިންސާނުންނަށް ގެއްލުންހުރި ކޮންމެ އެއްޗެއްވަނީ، އިސްލާމްދީނުގައި ޙަރާމް ކުރައްވާފައެވެ. އިންސާނުން ބޭނުންކުރާ ބައެއް އެއްޗިއްސަކީ، ކަނޑައެޅިގެން އޭގެ ގެއްލުން ކުރިން އެނގިފައި ނުވުމުގެ ސަބަބުން އާދައެއްގެ ގޮތުގައި ބޭނުންކުރެވެމުންދާ އެއްޗިއްސެވެ. އޭގެތެރެއިން އެންމެ މަޝްހޫރު އެކައްޗަކީ، ދުންފަތެވެ. ބިޑި، ސުއްޓާ، ސިނގިރެޓާއި، ދުންބުއިމާއި، ދުފާއިރު ދުންފަތް ބޭނުންކުރު މަކީ، ބައެއް މީހުން ވަރަށް ޝަވްޤްވެރިކަމާއެކު، ކުރަމުން އަންނަ ކަންކަމެވެ. އެކަންކަމަށް އާދަވެފައި ތިބޭލެއް ބޮޑުކަމުން ބައެއް މީހުންނަށް އެކަންކަމުން ދުރުހެލިވުން ވަނީ، ވަރަށްދަތި އުނދަގޫކަމަކަށް ވެފައެވެ. ކަންމިހެން އޮތްކަމުގައިވިއަސް، ކޮންމެ މީހަކީވެސް، ބަލިތަކުން ދުރުހެލިވެގެންވާ ފުރިހަމަ ޞިއްޙަތެއްގެ ވެރިއަކަށް ވުމަށްއެދޭނޭ މީހެކެވެ. ސަލާމަތްބުއްދިއެއްހުރި އެކަކުވެސް ތިމާގެ ނަފުސު ހަލާކުގެތެރެއަށް އެއްލައިލުމަށް ނުރުހޭނެއެވެ. ކަމެއްގެ ނުވަތަ އެއްޗެއްގެހުރި ގެއްލުން ބޮޑުކަން ހާމަވެގެންދިއުމުން ބުއްދި ސަލާމަތުންހުރި މީހެއްނަމަ، އެކަމަކާއި ނުވަތަ އެ އެއްޗަކާއި ދުރުހެލި ވާނެއެވެ. ކަމުގެ އަހުލުވެރީން އެތައް އަހަރެއްގެ ތަޖްރިބާއަށްފަހު ހާމަކުރަމުން ދަނީ، ދުންފަތުގެ އިސްތިޢުމާލު ކޮންމެގޮތަކަށް ކުރިކަމުގައިވިއަސް އެކަމުގެހުރި ގެއްލުމުގެ ބޮޑުކަމެވެ. ބައެއް ޤަވްމުތަކުން ހާމަކުރާ ގޮތުގައި އަހަރަކު އެތައް މިލިއަނެއްގެ މީހުން ދުންފަތުގެ ސަބަބުން މަރުވަމުންދެއެވެ. އެކި ވައްތަރުގެ ކެންސަރާއި ފުއްޕާމެއާއި ހިތުގެ ބަލިތަކުންނެވެ.\nދުންފަތުގެ އިސްތިޢުމާލު ކުރުމުގެ ނުރައްކާތެރިކަން ބޮޑުކަމުން، ދުނިޔޭގެ ވަރަށްގިނަ ޤަވްމުތަކުން ދަނީ، ދުންފަތުގެ އިސްތިޢުމާލުކުރުން މަދުކުރަމުންގޮސް މުޅިން ހުއްޓާލެވޭ ގޮތަށް ފިޔަވަޅު އަޅަމުންނެވެ. މިކަމުގެ އިސްނެގުން އެންމެ އައުލާކަންބޮޑީ މުސްލިމުންނެވެ. އަޅުގަނޑުމެންގެ މި ދިވެހިރާއްޖެ ފަދަ، އިސްލާމީ ޤަވްމުތަކެވެ. އެއީ މާތްވެގެންވާ އިސްލާމް ދީނުގައި، މިފަދަ ގެއްލުން ހުރި ތަކެއްޗާއި ކަންކަމުން ދުރުހެލިވުމަށް، މުސްލިމުންނަށް އަމުރުކުރައްވާފައި ވާތީ އެވެ. އަމިއްލަ ނަފުސާއި، އެހެނިހެން މީހުން ހަލާކުގެ ތެރެއަށް އެއްލައި ނުލުމަށް އަމުރުކުރައްވާފައި ވާތީ އެވެ. ސޫރަތުލް ބަޤަރާ 190 ވަނަ އާޔަތުގެ މާނައިގައި (މާތް ﷲ ވަޙީކުރައްވާފައި) ވަނީ، ތިޔަބައިމީހުންގެ އަތްތަކުން ތިޔަބައި މީހުންގެ ނަފުސުތައް ހަލާކުގެ ތެރެއަށް އެއްލައި ނުލާށެވެ! އަދި ކީރިތިރަސޫލާގެ ހަދީޘްފުޅެއްގެ މާނާގައިވަނީ، އަމިއްލަ ނަފުސަށް ގެއްލުން ލިބިގަތުމާއި، އެއްބަޔަކު އަނެއްބަޔަކަށް ގެއްލުން ދިނުން ވަނީ ނަހީ ކުރައްވާފައެވެ. ކަންމިހެން ހުރުމާއިއެކު، އަޅުގަނޑުމެންގެ މި ދިވެހިރާއްޖޭގެ ވެއްޓަކީ، ދުންފަތުގެ ނުރައްކަލުން ސަލާމަތްވެގެންވާ ވެއްޓަކަށް ހަދަން އެންމެން އެއްބާރުލައިގެން މަސައްކަތް ފަށަމާތޯއެވެ.\nއެނގިވަޑައިގަންނަވާނެ ފަދައިން އިސްލާމްދީން ނުވަތަ އިސްލާމީ ޝަރީޢަތް ބިނާވެގެންވަނީ، ވަރަށް މަތިވެރި އުޞޫލުތަކެއް ތަކެއްގެ މައްޗަށެވެ. އިންސާނުންނަށް ގެއްލުންހުރި ކޮންމެކަމެއް އިސްލާމް ދީނުގައި ވަނީ، މަނާ ކުރައްވާފައެވެ. އިންސާނުންނަށް ފައިދާހުރި ކޮންމެކަމެއް ވަނީ، އިސްލާމްދީނުގައި ހުއްދަ ކުރައްވާފައެވެ. ހިޖްރައިން ދިހަވަނަ ޤަރްނުގެ ފަހުކޮޅުގައި “ދުންފަތުގެ ނަމުގައި” މީސްތަކުންގެ ތެރެއަށް ތަޢާރަފް ވެގެންދިޔަ ފަތަކީ، އެ ބުއިން ހުއްދަ އެއްޗެއްތޯ މުސްލިމު ޢިލްމުވެރީންނަށް އޭގެ ދުވަސް ކޮޅެއްގެ ފަހުން ބަޙުޘްކުރަން މަޖްބޫރުވެ ވަޑައިގަތެވެ. ދީނުގެ އުޞޫލުތަކަށް ބައްލަވައި ވާހަކަފުޅުދައްކަވަން ފެއްޓެވިއެވެ. ދުންފަތުގެ އިސްތިޢުމާލު ކުރުމަކީ ނުވަތަ ދުންފަތް ކޮންމެގޮތަކަށް ބޭނުންކުރިއަސް އެއީ ޙަރާމް އެއްޗެއް ނޫންކަމުގައި ބައެއްބޭފުޅުން ވިދާޅު ވެއެވެ. އަނެއް ބޭފުޅުން ވިދާޅުވަނީ މަކްރޫހަ ކަމެއް ކަމުގައެވެ. އަނެއް ބޭފުޅުން ވިދާޅުވީ ހުއްދަކަމެއް ކަމަށެވެ. ހަމަ އެފަދައިން ޑޮކްޓަރުން އެއްބަސްވެ ވަޑައިގަންނަވާ ގޮތުގައި ދުންފަތަކީ، އެއިން އިސްތިޢުމާލު ކުރުމުން އިންސާނުންގެ، ޞިއްޙަތަށް ގެއްލުންތައްދޭ އެއްޗެކެވެ. އެބޭފުޅުން ކިޔަވާވިދާޅުވި ޢިލްމުގެ އަލީގައި ދުންފަތުން ގެއްލުންލިބޭކަން އެބޭފުޅުންވަނީ، ވަރަށްޞަރީޙަކޮށް ފުރިހަމަ ދަލީލާއެކު ދައްކަވާފައެވެ. ކީރިތި ޤުރްއާނުން ޘާބިތުވާ ގޮތުގައި ﷲ ސުބްޙާނަހޫ ވަތަޢާލާ ވަނީ، އިންސާނުންނަށް ގެއްލުން ހުރި ކޮންމެ ކަމެއް ޙަރާމް ކުރައްވައި އަދި އިންސާނުންނަށް ފައިދާހުރި ކޮންމެ ކަމެއް ޙަލާލު ކުރައްވާފައެވެ. ކީރިތި ޤުރްއާނުގެ އަލްއަޢުރާފް ސޫރަތުގެ 157 ވަނަ އާޔަތުގެ މާނާގައި ވަނީ، “ކަލޭގެފާނު އެއުރެންނަށް ހެއު ކަންތައްތަކަށް އަމުރު ކުރައްވާށެވެ. އަދި ނުބައި ކަންތައްތައް އެއުރެންނަށް ނަހީ ކުރައްވާށެވެ. އަދި ރަގަނޅު ތަކެތި އެއުރެންނަށް ހަލާލު ކުރައްވާށެވެ. ނުރަގަނޅު ތަކެތި އެއުރެންނަށް ޙަރާމް ކުރައްވާށެވެ.”\nއަލްއިމާމު އަޙްމަދު ރިވާކުރައްވާފައިވާ ޞަޙީޙް ޙަދީޘެއްގެ މާނާގައިވެއެވެ. ރަސޫލުﷲ (ޞ.ޢ.ވ) ޙަދީޘް ކުރެއްވިއެވެ. އެއްވެސް ކަމެއްގައި، ގެއްލުން ދިނުމެއް އަދި ގެއްލުމެއް ލިބިގަތުމެއްވެސް ނުވެއެވެ. އެބަހީ: އެހެން މީހުންނަށް ގެއްލުން ދިނުމާއި، ތިމާ އަމިއްލަޔަށް ގެއްލުން ލިބިގަތުމަކީ، ހަށިގަޑަށް ލިބޭ ގެއްލުމުގެ ބަޔެކެވެ. ސިނގިރެޓުން ނުވަތަ ދުންފަތުން އިންސާނާގެ ޞިއްހަތަށް ގެއްލުން ލިބޭކަމަށް ހުރިހާ ޑޮކްޓަރުން އެއްބަސްވެއެވެ. ދުންފަތުން އިންސާނާއަށް ލިބޭ ގެއްލުމުގެ ތެރޭގައި ފުއްޕާމެއަށާއި، ނޭވާލާ ނިޒާމަށާއި، ހިތަށް ބަލިތައްޖެހުން ހިމެނެއެވެ. މިއީ މުޅިދުނިޔެ ވެސް ޤަބޫލުކުރާ ޙަޤީޤަތެކެވެ. މިއީ އިންކާރުކުރެވޭނެ ކަމެއްނޫނެވެ. ދެވަނަ ބަޔަކީ، ދުންފަތުގެ ސަބަބުން މާލީގޮތުންލިބޭ (މާލީ) ގެއްލުމެވެ. މިއީ ވެސް ދެބަސްވެވެންނެތް ޙަޤީޤަތެކެވެ. ދުންފަތުގެ އިސްތިޢުމާލު ކުރުމަކީ، ހަށިގަނޑަށް ފައިދާއެއްނުކުރާ އަދި އަތުން އެތައް ޚަރަދެއް ގޮސް، ހަށިގަޑަށް ގެއްލުންދޭ ކަމެކެވެ. މާތް ﷲ އާ، ކީރިތި ރަސޫލާ (ޞ.ޢ.ވ) ވަނީ، މުދާ އިސްރާފްކުރުން ނުވަތަ ބޭކާރު ގޮތުގައި މުދާ ހަލާކުކުރުން މަނާ ކުރައްވާފައެވެ. ސޫރަތުލްއިސްރާގެ 27 އަދި 28 ވަނަ އާޔަތުގެ މާނާގައިވެއެވެ. އަދި ގިނަގިނައިން އިސްރާފް ނުކުރާށެވެ. ހަމަކަށަވަރުން އިސްރާފްކުރާ މީހުންނަކީ، ޝައިޠާނާގެ އަޚުންނެވެ. ދެން އޭގެ އިތުރަށް، މުސްލިމުންނަކީ، ވަރަށްސާފު ތާހިރުކޮށް އަބަދުވެސް ތިބެންޖެހޭ ބައެކެވެ. ނަމާދުކުރާ ހިނދު އަދި މީސްމީހުން ޖަމަޢަވެ އުޅޭ ތަންތަނަށް ދާއިރު އޭނާގެ ގައިން ނުބައި ވަސްދުވާނަމަ، އެހެން މީހުން ނަފުރަތު ކުރާނެއެވެ. ލޮނުމެދު ކައިގެން ހުންނަމީހާ، އޭނާގެ ގައިން ނުބައިވަސް ދުވާނަމަ، މިސްކިތަށް ހާޟިރުނުވުމަށް ކީރިތި ރަސޫލާ (ޞ.ޢ.ވ) ވަނީ އަންގަވާފައެވެ. އެކަލޭގެފާނުގެ ޙަދީޘްފުޅެއްގެ މާނާގައިވެއެވެ. ލޮނުމެދު އަދި ފިޔާ ކައިގެން ތިބޭ މީހުންގެ އަނގައިން ނުބައިވަސް ދުވާނަމަ އަހަރެމެންނާއި އެކަހެރިވާށެވެ. އަހަރެމެންގެ މިސްކިތްތަކުންވެސް އެކަހެރިވެ، އެމީހުންގެ، ގޭގައި ތިބޭށެވެ. މިއީ މާތް ﷲ ހުއްދަކުރައްވާފައިވާ ކާއެއްޗެއް ކެއުމުގެ ސަބަބުން ގައިން ނުބައިވަސް ދުވާނަމަ ކަންތައް ކުރަންވީގޮތް ކަމަށްވާނަމަ، އެއަށްވުރެ ނުބައިކަމެއް ކުރުމުން ދެން ކަންތައް ކުރަންޖެހޭނެ ގޮތަކީ، ކޮބައިބާވައެވެ!\nއެހެންކަމުން މާތް ﷲ ފުރިހަމަ ސިކުނޑިއެއް ދެއްވާފައިވާ މުސްލިމުން މިފަދަ ކަންކަމުން ދުރުހެލި ވުމަކީ، ކުރަންޖެހޭނެ ކަމެކެވެ. ތިމާގެ ޞިއްޙަތަށާއި ތިމާގެ ނަފުސަށާއި، ތިމާގެމުދަލަށް، ގެއްލުންދޭ މިފަދަ ކަންކަމުން ނުވަތަ މިފަދަ ނުރައްކާތެރި ވަބާއަކުން ތިމާ ސަލާމަތްވުމަށް މަސައްކަތްކުރުމަކީ، ކޮންމެ ބުއްދިވެރިއެއްގެ މައްޗަށް ވާޖިބު ކަމެކެވެ. ތިމާއަކީ، ދުންފަތުގެ އަޅަކަށް ވުމުގެ ބަދަލުގައި، ދުންފަތަކީ، ތިމާގެ އަޅެއްކަމުގައި ހެދުމަށް މަސައްކަތް ކުރާށެވެ. ދުންފަތުގެ ސަބަބުން ތިމާގެ އަބުރާއި ޢިއްޒަތް، އެހެންމީހުންގެ ކުރިމަތީގައި ގެއްލި، ތިމާއަށް އެހެންމީހުންގެ ނަފްރަތު ރައްދުވުމުން ސަލާމަތްވަމާ ހިންގަވާށެވެ. ތިމާގެ އަނގައިންދުވާ ސިނގިރެޓްގެ ވަހުން އެހެންމީހުން، ތިމާއަށް ނަފުރަތުގެ ބެލުމަކުން، ބެލުން ދުރުވަމާ ހިންގަވާށެވެ. ތިމާއަކީ މާތްﷲ ނަހީކުރައްވާފައިވާ ހުރިހާކަމަކުން ދުރުހެލިވެގެންވާ މީހަކަށްވުމުގެ ޢަޒުމް ކަނޑައަޅަމާ ހިންގަވާށެވެ.\nދަނޑުވެރިކަމުގެ ބާވަތްތަކުގެ ތެރޭގައި ހައްދާ ގަހެއްކަމަށްވާ “ޖީނަސް ނިކޮޓީނާ” ގަހުގެ ތާޒާ ފަތުން އުފައްދާ، ދުންފަތަކީ، ސަލާމްލެއްވި، ޢީސާގެފާނުގެ 8000 (އަށްހާސް) އަހަރު ކުރިންވެސް އިންސާނުން ދަންނަ އެއްޗެކެވެ. އީސާގެފާނުގެ 6000 (ހަހާސް) އަހަރު ކުރިންވެސް އެމެރިކާ ބައްރުގައި ދުންފަތްގަސް ހައްދާ ބޭނުންކުރެއެވެ. ޘަޤާފީކަމެއްގެ ގޮތުގައި އެންމެ ފުރަތަމަ ދުންފަތް ބޭނުން ކުރަން ފެށިފައިވަނީ، އީސާގެފާނުގެ 3000 (ތިންހާސް) އަހަރު ކުރިން އެމެރިކާގައެވެ. ދުމުގެގޮތުގައި ދުންފަތް ބޭނުންކުރަން ފެށިފައިވަނީ، އީސާގެފާނުގެ 2000 (ދެހާސް) އަހަރު ކުރިން ނެވެ. ކަށިގަނޑު (ޕައިޕް) އުފައްދައި ބޭނުންކުރަން ފެށިފައި ވަނީ، އީސާގެފާނުގެ 1400 (ސާދަސަތޭކަ) އަހަރު ކުރިން ނެވެ. ރޫޙާނީ ކަމެއްގެ ގޮތުގައި “ބޭސްފަރުވާ ކުރުމަށް” ދުންފަތް ބޭނުންކުރަން ފެށިފައިވަނީ، މީލާދުގެ ކުރީގެ 1000 (އެއްހާސް) ވަނަ ސާސްކަފުގެ ތެރޭގައެވެ. ގުޑުގުޑާ އުފައްދައި، ބޭނުންކުރަން ފެށިފައިވަނީ، މީލާދުގެ ފަހުގެ 14 (ސާދަ) ވަނަ ޤަރްނުގައެވެ. ސިނގިރެޓް އުފައްދައި ބޭނުންކުރަން ފެށުނީ، މީލާދީން 15 (ފަނަރަ) ވަނަ ޤަރްނުގައެވެ. ޔޫރަޕާއި، އޭޝިއާ އިން، މެދުއިރުމައްޗަށް ދުންފަތް ގެންދަން ފެށުނީ، މީލާދުގެ ފަހުގެ 17 (ސަތާރަ) ވަނަ ޤަރްނުގައެވެ. ތާރީޚީ ހެކިތަކުން އެނގޭގޮތުގައި، އިސްވެ މިދެންނެވި ތާރީޚުތަކުގެ މާކުރިންވެސް، ދުންފަތަކީ “ޔޫރަޕަށް” ތަޢާރަފް ވެފައިވާ އެއްޗެއްކަން (ތާރީޚީގޮތުން) އެނގެއެވެ. ޕޯޗްގީޒުންގެ (މިސަރަޙައްދުގެ) ޙަރަކާތްތަކަށް ރިޢާޔަތްކުރާއިރު، މީލާދުގެ ފަހުން 15 (ފަނަރަ) ވަނަ ޤަރުނުގެ ތެރޭގައި، އެމީހުންވަނީ، ދިވެހިރާއްޖެއަށް ދުންފަތް ތަޢާރަފުކޮށްފައެވެ.\nއާދެ! ސްޓޭޓްތަކެއް އެއްކޮށް “ޔުނައިޓެޑް ސްޓޭޓްސް އޮފް އެމެރިކާ” ގެ ނަމުގައި ބާރުގަދަ، ޤަވްމެއް އުފެދުމުގެ ބިންގަލަކީ ދުންފަތް ކަމުގައި ބައެއް މުއައްރިޚުން ލިޔެފައިވެއެވެ. އެކަން އެގޮތަށް މެދުވެރިވާންޖެހުނު މައިގަނޑު ސަބަބަކީ، އެދުވަސްވަރުގެ ވަރަށް ގިނަމީހުން ދުންފަތަށް ބަރޯސާވެ އަދި އެއަށް ދެވިހިފާފައި ވާތީއެވެ. “ބްރޯން ގޯލްޑް / މުށިރަނު” ގެ ނަމުން މަޝްހޫރުވެފައިވާ ދުންފަތުގެ ސަބަބުން، އެމެރިކާގައި ދާޚިލީ ހަނގުރާމައަކަށް މަގުފަހިވުމަށް މެދުވެރިވެފައި ވަނީ، ދަނޑުވެރިކަމުގެ ބާވަތްތަކުގެ ތެރެއިން އެދުވަސްވަރު އެންމެބޮޑު އަރަނިވެރިކަމެއް ލިބެނީ، ދުންފަތުގެ ބާވަތްތަކުންކަމަށް ވާތީއެވެ. ބޮޑުސުއްޓާ ތައްޔާރު ކުރުމަށް “ޓަބަކޯ” ގެ ނަމުގައި، ދުންފަތުގެ ބޮޑެތި ޝިޕްމަންޓްތައް، އެންމެ ފުރަތަމަ “އިންޑިއާއަށް” ފޮނުވަން ފެއްޓީވެސް އެމެރިކާއިންނެވެ.\nކުރީޒަމާނުގައި ޙަކީމުންނާއި، އެކިއެކި ދީންތަކުގެ ދަންނަބޭކަލުން، މައިގަނޑު ގޮތެއްގައި ދުންފަތް ބޭނުންކުރީ، ބޭސް ފަރުވާ ކުރުމުގައި [ތަދުކަނޑުވުމަށް” އެހީހޯދުމަށް ގުޅައިދޭ ރޫޙާނީ ބާރެއްކަމަށް ބަލައިގެންނެވެ. އެގޮތުން ބޭސްވެރިން، ބޭސްފަރުވާކުރުމަށް ދުންފަތުގެ “ދިޔަ” ޖޫހުގެގޮތުގައި (އެދުވަސްވަރު) ބަލިމީހުންނަށް ބޯންދެއެވެ. ކޮފީއާއި، ދުންފަތަކީ، އެދުވަސްވަރު އެއްހަމައެއްގައި ފައިހަމަކުރި ދެބާވަތެވެ. މިއަދުވެސް ކޮފީއާއެކު “ދުންފަތު” އިސްތިޢުމާލު ކުރުމަކީ، ވަރަށް ޢާއްމު ކަމެކެވެ. އެކިއެކި ރެސްޓޯރަންޓް ތަކުން މިއަދުވެސް ވަރަށްރަނގަޅަށް އެކަން އެނގޭނެއެވެ. ދިވެހިރާއްޖެއަކީ، އެކަމުގެ ދިރިހުރި ވަރަށްފުރިހަމަ މިސާލެއްކަމުގައި ދެންނެވުމަކީ، ދޮގަކަށް ނުވާނެއެވެ.ސީ.އެން.އެން އިން ބުނާގޮތުގައި އެންމެ ފުރަތަމަ ދުންފަތް ބޭނުންކުރަން ފެށީ، ކުރީގެ ކޮލަމްބިއާ މީހުންނާއި، އެމެރިކާ ބައްރާއި އަދި އެ ބައްރުގެ އަވައްޓެރީންނެވެ. އެމީހުން ދުންފަތްގަސް ހައްދައި، ބޭނުން ކުރަންފެށީ، ކަށިގަނޑު ބުއިމަށާއި، ބޭސްފަރުވާ ކުރުމަށާއި، އެކިއެކި މުނާސަބަތު ތަކުގައި ބޭނުން ކުރުމަށެވެ. (ޑަބްލިޔޫ.އެޗް.އޯ އިން ލަފާކުރަނީ، ދުންފަތާއި ގުޅުން ހުރި ބަލިތަކުގައި “އެފްރިކާއިން” މަރުވާ މީހުންގެ ޢަދަދު، ކުރިއަށްއޮތް 20 އަހަރު ތެރޭގައި ދެގުނައަށް އިތުރުވާނެ ކަމަށެވެ.)\nއާދެ! ދުންފަތުގެ ނަމުގެ ތަޢާރަފަށް ބަލާއިރު “ޓަބަކޯ” މި ބަހަކީ، މިހާރު “ސްޕެނިޝް” ބަހެއްކަމަށް ވިއަސް، އެއީ އަސްލު އަރަވަން ބަހެކެވެ. އަރަވަކަން ބަހަކީ، ކިއުބާގެ “ޓެއިނޯ” އަވަށުގެ މީހުންނާއި، ކެރީބިއަން ރަށްތަކުގެ މީހުން ވާހަކަދައްކާ ބަހެކެވެ. ސްޕޭނުގެ “ކިރިސްތިއަން” ދަންނަ ބޭކަލެއްކަމަށްވާ، ބާރޓޮލޮމީ ޑި ލަސްކާސަސް (މީލާދީން 1474 ން 1566 ށް ނުވަތަ 1484 ން 1525 ށް) ކިޔާފައިވާ ނަމަކީ ޓައްބަގު އެވެ. އޭނާއަށް އެނަން ދަސްވީ، ކޮލަބަސްއާ އެކު، ޓެއިނޯ ޖަޒީރާއަށް ދިޔަ ފަހަރު އެތަނުންނެވެ. އޭނާ ބުނާގޮތުގައި، ދުންފަތުގެ އިސްތިޢުމާލު ކުރަނީ ކީއްވެތޯ އެމީހުންނާއި، ސުވާލުކޮށްފިނަމަ އެމީހުންދޭ ޖަވާބަކީ، އެއީ ފެޝަނަކަށް ކުރާކަމެއް ކަމަށާއި، އެކަން ދަމަހައްޓަން ބޭނުންނުވާ ކަމަށެވެ. ނަމަވެސް ޅައުމުރުގައި އެކަމަށް އާދަވެފައިވާތީ، އެކަން ކުރެވެނީ ކަމަށެވެ. (ބާރޓޮލޮމީ ޑި ލަސްކާސަސް އަކީ، ސްޕޭނުގެ ސިވިލާއަށް އުފަން ރޯމަން ކެތޮލިކް މަޒުހަބުގެ މީހެކެވެ. ކޮލަމްބަސް އާ އެކު، ޓެއިނޯއާއި އަދި އެހެނިހެން ސަރަހައްދުތަކަށް ވެސް ދަތުރުތަކެއް އޭނާ ވަނީ، ކޮށްފައެވެ.)\nދުންފަތުގެ ނަން އުފެދިފައި ވަނީ، ހަކީމީ ބޭހުގެ ބާވަތްތަކުގެ ތެރޭގައި ހިމެނޭ، ގަހެއް ކަމަށްވާ ނިކޮޓިއަނާ ޓެބަކަމް ގަހުގެ ޅަ ކުރިއާއި، ފަތާއި، މުލާއި، ތޮއްޓާއި، ގޮފި، ހިމަނައިގެން ކިޔާފައިވާ، އެކުވި ނަމެއްގެ ގޮތުގައެވެ. އެއީ، ފަންސަނގަ ނުވަތަ މައްސުނި ނަމެކެވެ. ދުންފަތް ގަހަކީ، ބޭސްވެރިކަމަށް ބޭނުންކުރާ “ގަސްގަހާގެހީގެ” ޢާއިލާގެ ގަހެކެވެ. މީލާދުގެ ފަހުގެ9ވަނަ ޤަރްނުން ފެށިގެން، ޢަރަބި ދުނިޔެއަށް މަޝްހޫރު ވެފައިވާ ނަމަކީ، ތައްބަޤް އެވެ. ވުމާއެކު، “ޓޮބެކޯ” މި ބަހުގެ “އަސްލު ނަން” އައިސްފައިވާކަމަށް ބެލެވެނީ، ޢަރަބި ބަހުންނެވެ. ޔޫރަޕްގެ ޤައުމުތަކުގައި އިނގިރޭސި ބަހުން ޓޮބެކޯ އެވެ، ކިޔަން ފެށުނީ، ޢަރަބީންގެ ތެރެއިން ވާރުތަވި “ތަންބާކޫ” މިބަހުގެ އަކުރުތަކާއި، ފިލިތަކަށް ބަދަލު ގެނެސްގެން ކަމަށް ބުނެވެ އެވެ. އަރަބި ޤަވްމުތަކުގައި ބޭނުންކުރާ އަނެއް ނަމަކީ “ނަރުޖިލާ” އެވެ. ޢަރަބިބަހުން ނަރްޖިލާ ކިޔަނީ ކާށި ނުވަތަ ކާށީގެ ނާއްޓަށެވެ. ނާށިން ހަދާ “ގުޑުގުޑާއަށް” ޢަރަބިބަހުން ކިޔަނީ ނަރުޖިލާ އެވެ. ނާށި ގުޑުގުޑާ ފުރަތަމަ އުފެއްދީ އަރަބީންނެވެ. ދުންފަތަށް ޢަރަބިބަހުން ތައްބަޤް ކިއުމުގެ ކުރިން، އެހެންބަޔަކު ދުންފަތަށް، އެ ނަން ކިޔާފައިވާކަމެއް، ތާރީޚީ ގޮތުން އެނގޭކަށް އަދި ނެތެވެ.\nސްނިފްގެ ނަން ނިސްބަތް ވަނީ، ދަނޑުވެރިއެއްކަމަށްވާ ވުޑް–ނިފްގެ ނަމަށެވެ. ދަނޑުވެރިން އެމީހުންގެ ޖިފްޓިތަކުގެ ވަށައިގެން ދުންފަތް ހައްދައި އެފަތް، ފެނުގައި ކައްކައިގެން ކެއުމަށް ބޭނުންކުރެއެވެ. އަދި އެކަމަށް އެހެންމީހުންނަށް ދަޢުވަތު ދެއެވެ. އެކަން ކުރަނީ، ޕާޓީ ބާއްވާ އުޞޫލުންނެވެ. ދުންއަރުވާ މަޖާކޮށް ލަވަކިޔައި، ނަށައި އަދި ބޭޚޯޝްވެ، ވަޖިދުވަންދެން އެމީހުން އެކަން ކުރެއެވެ. “ވުޑް-ނިފް” އޭނާގެ ޖިފްޓި ކައިރީގައި (އަލިފާން އަންދާ ތަނުގެ” ވަށައިގެން (އެތަނުގައި އަލިފާން އަންދާތާ 13 މަސް ފަހުން) ދުންފަތް ގަނހާއި، ޒުވާރިއާއި، ބީންސް ހެދިފައިވާތީ، ފެނިގެން އެއީ އޭނާއަށް ޤުދުރަތުން ދެއްވި ޢިނާމެއް ކަމަށް ޤަބޫލުކޮށް ޓިފުޓިގަނޑުގެ ވަށައިގެ ދުންފަތް ގަސް ހެއްދީއެވެ. އޭނާ ޤަބޫލުކުރި ގޮތުގައި، ދުންފަތް ގަހަކީ، ޚާއްޞަ ބަޔަކަށް ޤުދުރަތުން ދެއްވާ ރޫޙާނިއްތާ ގުޅައިދޭ، އިލާހީ ހަދިޔާ އެކެވެ. ވީމާ، ދުންފަތްގަސް އޭނާ ހެއްދީ، އަޅުކަންކުރާ (ވަރަށް މާތް) ގަހެއްގެ ގޮތުގައެވެ.\nވިޔަފާރި މުދަލެއްގެ ގޮތުގައި، ބޮޑުސުއްޓާ އުފައްދަން ފެއްޓީ މީލާދުގެ 3000 އަހަރު ކުރިންނެވެ. ފުރަމަ ބޮޑުސުއްޓާ އުފެއްދީ، ރެޑް އިންޑިއަނުންނެވެ. އެމީހުން އެއަށް “ޓަބަކޯ” ކިޔަން ފެއްޓީ މާފަހުންނެވެ. އިންޑިއާއަށް ދުންފަތް އެތެރެކޮށް އެއިން އެމީހުންވެސް ފުރަތަމަ އުފެއްދީ ބޮޑުސުއްޓާއެވެ. އެމީހުންވެސް އޭރު ކިޔަނީ، ޓަބަކޯއެވެ. ދުނިޔޭގެ އެހެން ބައްރުތަކަށް “އެމެރިކާ ބައްރު” ތަޢާރަފު ވުމުގެ ކުރިން އެތަނުގައި، ދުންފަތް ބޭނުންކުރަނީ، ދީނީ މީހުންނާއި، ބޭސްވެރީންނެވެ. އޭރު އެމީހުން ދުންފަތް ބޭނުންކުރީ، ތަދުކަނޑުވުމަށާއި އަދި ރޫޙާނިއްޔަތާއި ގުޅައިދޭ ބާރެއްގެ ގޮތުގައެވެ. މީލާދީން 1492 ވަނަ އަހަރު އަރަވަކަން މީހުންގެ އަތުން ދުންފަތް ގެނެސް އޭޝިއާ ބައްރަށް، އެތަކެތި ތަޢާރަފުކުރީ، ކޮލަމްބަސްއެވެ. ސްޕޭނާއި އަދި ޕޯޗްގަލްގައި ދިގު މުއްދަތަކަށް ހަރުމުދަލުގެ ގޮތުގައި ދުންފަތް ބޭނުންކޮށްފައިވެއެވެ. ތަފާތު ބަލިތަކަށް ދުންފަތުން ބޭސްފަރުވާކޮށް އެއީ ބޭހެއްކަމަށް ކަނޑައެޅީ މީލާދީން 16 ޤަރްނުގެ މެދުތެރޭގައި ޑޮކްޓަރ ފިލިޕް (11 ވަނަ) އެވެ. ބޭހެއްގެގޮތުގައި މުޅިދުނިޔެއަށް ދުންފަތް ޢާއްމުވީ އޭގެ ފަހުންނެވެ.\nދިވެހި ބަހުގެ ރަދީފުގައި ދުންފަތުގެ މާނަ ލިޔެފައިވަނީ، އެއީ ތިރިކޮށް ހެދޭ ގަހެއްގެ ފަތްކަމަށާއި، މިފަތް ބޭނުންކުރަނީ ބިޑި ސުއްޓާ، ސިގިރެޓާއި، ދުންބުއިމަށާއި، ކެއުމަށާއި އަދި ދުފުމަށެވެ. މިއީ، ދުންފަތް ގަހެވެ. މިގޮތަށެވެ. ” ދުންފަތް، މިބަސް ދިވެހި ބަހުން، އުފެދިފައި ވަނީ، ދެލަފްޒެއް އެކުވެގެންނެވެ. އެއީ “ދުން” އަދި “ފަތް” މި ދެ ލަފްޒެވެ. އެބަސް އުފެދިފައިވާ ދިވެހި ބަހެއްކަމަށް ލަފާކުރެވެނީ، އެދުވަސްވަރު އެފަތުން ކުރާބޭނުމާއި ގުޅުވައިގެން ކިޔާފައިވާ ނަމެއްކަމަށެވެ. ފަހުން ބޭނުން ކުރަންފެށުނީ އެކި ގޮތް ގޮތަށްކަމަށްވިއަސް، ފުރަތަމަ އެފަތް، ދިވެހި ރާއްޖެއަށް ތަޢާރަފު ވުމާއެކު، އެ ފަތް ބޭނުންކުރި ބަޔަކު ބޭނުންކުރީ، އެއިން ނިކުންނަ “ދުން” އެތެރެއަށް ދެމުމާ އެކު، ނޭފަތުން ބޭރުކޮށް އޭގެ ރާޙަތު ލިބިގަތުމަށް ކަމަށް ބެލެވެއެވެ.\nއާދެ! ގުޑާކު ފަތުގެ ނަމުގައި އެތެރެކުރާ ދުންފަތުންވެސް ކުރަނީ ދުމުގެ ބޭނުމެވެ. އެއީވެސް ހަމަ ދުންފަތެވެ. މިއީ ދުމާއި ގުޅިފައިވާ ފަތެއްކަން އެފަތުގެ ނަމުންވެސް އެނގެއެވެ. ދިވެހި ބަހުން ދުން މާނަ ކުރަނީ، އަލިފާން ރޯވުމުން އެއިން އަރާ ނުވަތަ ނިކުންނަ އަޅިކުލައި ގޭހަކަށެވެ. އެގޮތުން، މި ފަތަށް މި ނަން، ކިޔާފައިވާކަމަށް ބެލެވެއެވެ.\nއިންޓަރނެޓް، ދިވެހިބަހުގެ ރަދީފު، ދިރާސާ 3